SOCIETĂTILE OFF-SHORE ŞI PARADISURILE FISCALE

DEPARTAMENTUL PENTRU STUDII PARLAMENTARE ŞI POLITICI UE
DIRECŢIA STUDII ŞI DOCUMENTARE LEGISLATIVĂ

	SOCIETĂŢILE  OFF-SHORE  ŞI  PARADISURILE FISCALE

Studiu documentar


                       

                   






                                SEPTEMBRIE 2014
Documentare şi sinteză: Viorel Şerbănescu, consilier parlamentar

	Sinteza documentară poate fi accesată direct pe Intranet la pagina Direcţiei studii şi documentare legislativă.


C U P R I N S
ABSTRACT

INTRODUCERE

I. SOCIETĂŢILE FINANCIARE OFF-SHORE ŞI PARADISURILE 
FISCALE 
- Clarificări conceptuale - 

I.1. Societăţile off-shore



I.1.1. Definiţie


I.1.2. Motive pentru a înfiinţa o companie off-shore


I.1.3 Procedura înfiinţării unei entităţi off-shore


I.1.4 Tipuri de societăţi off-shore



I.1.5 Domenii predilecte de utilizare a societăţilor financiare       


off-shore – 
avantaje practice
I.2. Paradisurile fiscale


I.2.1. Definirea noţiunii de paradis fiscal


I.2.2. Caracteristicile paradisurilor  fiscale


I.2.3. Clasificarea paradisurilor  fiscale


I.2.4. Avantajele utilizării paradisurilor  fiscale 



I.2.5. Legitimitatea operaţiunilor off-shore în paradisurile fiscale 
II. DUBLA IMPUNERE INTERNAŢIONALĂ ŞI LEGISLAŢIA OFF-SHORE 



II.1. Scurte consideraţiuni teoretice 



II.2. Convenţie model de eliminare a dublei impuneri 



II.3. România şi tratatele de evitare a dublei impuneri 

III. LEGISLAŢIE AFERENTĂ PROBLEMATICII SOCIETĂŢILOR        
OFF-SHORE ŞI PARADISURILOR FISCALE ÎN STATE 
EUROPENE


III.1. BULGARIA


III.2. REPUBLICA CIPRU



III.3. MARELE DUCAT AL LUXEMBURGULUI



III.4. MALTA



III.5. UNGARIA

IV. PROBLEMATICA PARADISURILOR FISCALE ŞI A 
SOCIETĂŢILOR OFF-SHORE ÎN ATENŢIA UNIUNII EUROPENE ŞI A ALTOR ORGANISME INTERNAŢIONALE

IV.1. La nivelul Uniunii Europene



IV.1.1. Directiva 2005/60/CE a Parlamentului european şi a Consiliului privind prevenirea utilizării sistemului financiar în scopul spălării banilor şi finanţării terorismului



IV.1.2. Directiva 2006/70/CE a Comisiei din 1 august 2006 de stabilire a măsurilor de punere în aplicare a Directivei 2005/60/CE a Parlamentului European şi a Consiliului în ceea ce priveşte definiţia „persoanelor expuse politic” şi criteriile tehnice de aplicare a procedurilor simplificate de precauţie privind clientela, precum şi de exonerare pe motivul unei activităţi financiare desfăşurate în mod 
ocazional sau la scară foarte limitată



IV.1.3. Regulamentul (CE) nr. 1781/2006 al Parlamentului European şi al Consiliului din 15 noiembrie 2006 cu privire la informaţiile legate de trăgător în viramentele de fonduri


IV.1.4. Comunicarea Comisiei către Parlamentul European şi Consiliu - COM(2012) 722 din 06.12.2012: Un plan de acţiune în vederea consolidării luptei împotriva fraudei şi 
a evaziunii fiscale


IV.1.5. Platforma pentru buna guvernanţă fiscala



IV.1.6. Concluziile Consiliului European din 22 mai 2013



IV.1.7. Directiva 2013/36/UE a Parlamentului European şi a 
Consiliului din 26 iunie 2013 cu privire la accesul la activitatea instituţiilor de credit şi supravegherea prudenţială a instituţiilor de credit şi a firmelor de investiţii



IV.1.8. Directiva nr. 48/2014 de modificare a Directivei 2003/48/CE privind impozitarea veniturilor din economii sub forma plăţilor de dobânzi



IV.1.9. Raportul anticorupţie al UE COM(2014) 38

IV.2. Alte organisme internaţionale 



IV.2.1. Întâlnirea G20 - aprilie 2009 



I.V.2.2. Organizaţia pentru Cooperare şi Dezvoltare Economică (OCDE)



IV.2.3. Modelul ONU privind Convenţiile fiscale



IV.2.4. Programul "Intermediar Autorizat" (Qualified lntermediary 



Program)

V. ROMÂNIA ŞI LEGISLAŢIA OFF-SHORE

V. 1. Asemănări între legislaţia specifică societăţilor off-shore din paradisurile fiscale şi legislaţia din România 


V.2. Regimul funcţionarii unui off-shore în România


V. 3. Prevederile fiscale din România favorabile holdingului


V.4. Legea anti - off-shore: impunerea unei cote majorate de 


impozit de 50%


V.5. Participarea României la eforturile internaţionale pentru 
combaterean infracţiunilor economico - financiare prin 
intermediul societăţilor off-shore şi a paradisurilor fiscale

CONCLUZII
Bibliografie selectivă

Anexe

ABSTRACT

Prezenta lucrare îşi propune să abordeze problematica operaţiunilor off-shore şi a paradisurilor fiscale în contextul realităţilor sociale şi financiare actuale, a globalizării şi internaţionalizării pieţelor, subliniind impactul extinderii acestora asupra economiei mondiale.

Astfel, se constată că în contextul globalizării, planificarea fiscală devine tot mai importantă nu doar pentru companii, ci şi pentru persoanele fizice. Ca urmare, există o multitudine de modalităţi pentru reducerea taxelor fiscale, între care o modalitate legală este planificarea fiscală folosind companiile off-shore înregistrate în jurisdicţii cu statut de paradis fiscal. Planificarea fiscală prin intermediul companiei off-shore înseamnă alegerea acelui tip de societate care se potriveşte scopului şi intereselor afacerii, şi, totodată, alegerea jurisdicţiei optime raportat la scopul urmărit. Aceasta în contextul în care operaţiunile realizate prin intermediul paradisurilor fiscale facilitează evitarea taxelor şi a impozitelor, permiţând firmelor realocarea venitului impozabil din „infernuri fiscale” spre „paradisuri sau oaze fiscale”, realizându-se astfel reducerea poverii fiscale.

Pentru o prezentare cât mai clară a problematicii, lucrarea cuprinde, în primele două capitole, o descriere teoretică a principalelor concepte cu care operează societăţile off-shore şi paradisurile fiscale (teoria generală a societăţilor comerciale, tipurile de societăţi off-shore, motivaţia şi avantajele înfiinţării unei astfel de societate,  proceduri de înfiinţare şi domenii predilecte de activitate, clasificarea paradisurilor fiscale, etc.) precum şi o prezentare a problematicii convenţiilor internaţionale pentru evitarea dublei impuneri (Capitolul II), instrument de bază pentru combaterea oportunităţilor cu caracter ilicit oferite de societăţile off-shore şi paradisurile fiscale.


După clarificările conceptuale asupra determinanţilor utilizării societăţilor off-shore, a semnificaţiei conceptului, a tipologiilor şi după prezentarea modalităţilor în care sunt folosite aceste societăţi, lucrarea descrie, pe scurt, legislaţia aferentă în câteva state europene care, fie prin tradiţia lor (Cipru, Malta, Luxemburg) fie prin măsurile recent adoptate în domeniu (Bulgaria, Ungaria) prezintă relevanţă în subiectul de studiu.

O atenţie aparte a fost acordată delimitării dintre cele două categorii de societăţi off-shore - cele care derulează activităţi licite şi cele care desfăşoară activităţi ilicite. Demarcaţia dintre cele două tipuri de companii off-shore are ca rezultat edificarea şi lămurirea cititorului - tentat să pună semnul egalităţii între afaceri ilegale şi paradisul fiscal - că nu toate afacerile, derulate prin intermediul societăţilor înregistrate în teritorii unde nu se plătesc impozite sau acestea sunt foarte mici, au caracter ilicit.

Pornind de la realitatea că legislaţia actuală în domeniul off-shore facilitează tentaţia unor abordări economico-financiare ilicite, lucrarea se concentrează, în ultimele două capitole, asupra eforturilor, acţiunilor concrete şi activităţilor vizând contracararea criminalităţii economico-financiare în cadrul Uniunii Europene şi al altor organizaţii şi organisme internaţionale, şi, nu în ultimul rând, în România.

INTRODUCERE

Motto: - "Oricine are dreptul de a-şi organiza afacerile în aşa fel încât 

să reducă la minimum plata impozitelor corespunzătoare; 

nimeni nu trebuie să îşi planifice cheltuielile si veniturile 

în funcţie de exigentele maxime ale Ministerului de Finanţe.

 Niciun cetăţean nu are datoria patriotică de a plăti 

maximum de taxe.“ – Helvering V. Gregory, Judecătorul Federal 

al Curţii Supreme de Justiţie, SUA

“Pe lumea asta nimic nu e sigur, 

cu doua excepţii – moartea si taxele”, - omul politic american 

Benjamin Franklin, intr-o scrisoare adresata 

istoricului francez Jean-Baptiste Leroy în 1789
Într-o societate ideală, ar trebui ca persoanele fizice, persoanele juridice sau alte entităţi fără personalitate juridică obligate să contribuie la bugetul general consolidat, să-şi îndeplinească sarcinile fiscale din convingere, asumându-şi spusele lui Montesquieu, potrivit cărora impozitele reprezintă parte din averea fiecăruia, plătită pentru a te putea bucura de partea rămasă.

Societatea contemporană, fiind departe de a fi perfectă, se confruntă cu multe cazuri în care contribuabilii evită, prin diverse modalităţi, plata impozitelor la bugetul general consolidat.

Intenţia contribuabililor (firme sau persoane fizice) de a identifica noi metode prin care să diminueze cât mai mult valoarea impozitelor datorate statului s-a manifestat încă din momentul „inventării” acestora.

Cei care s-au izbit de problema unui regim fiscal greu de suportat au reuşit să găsească diverse metode ingenioase pentru a se elibera de „jugul fiscal”
.

Practic „inventarea” impozitului ca modalitate de participare efectivă la constituirea fondurilor generale ale societăţii1
 a lovit „indivizii în averea lor, adică în cel mai sensibil interes, şi anume interesul bănesc”
. În acest context, contribuabilii – persoane fizice şi juridice – au început să caute anumite subterfugii legale pentru a-şi proteja veniturile de fiscalitatea ridicată. Una dintre metodele legale şi eficiente de minimizare a taxelor şi impozitelor este utilizarea avantajelor fiscale oferite de legislaţia off-shore.

Admiţând faptul că orice contribuabil este tentat să plătească impozite şi taxe cât mai reduse sau să nu plătească niciun fel de taxe, de-a lungul timpului au existat teritorii care au creat o legislaţie de atragere a fondurilor financiare, acordând facilităţi deosebite, dintre care cea mai importantă o constituie scutirea de impozite ori stabilirea acestora la un nivel extrem de redus. Aceste teritorii sunt denumite în literatura de specialitate paradisuri fiscale.

Ca urmare, „constatăm că paradisurile fiscale corespund, pe de o parte, unei politici de dezvoltare şi inserare în modernitate, iar pe de altă parte unei logici capitaliste de conservare, fiind adesea susţinute stăruitor de elemente licite (stat, piaţă, concurenţă)”
.

Cu toate acestea, când se vorbeşte despre paradisurile fiscale şi companiile off-shore în mintea multora termenii se asociază cu activităţi imorale sau ilegale. Din acest motiv, asupra afacerilor care se desfăşoară în astfel de zone planează de regulă suspiciuni, fiind considerate dubioase. Aceasta cu atât mai mult cu cât majoritatea guvernelor, mai ales ministerele de finanţe din ţările dezvoltate, susţin o asemenea teorie, speriate de o lume pe care nu o pot controla, dat fiind faptul că practica înfiinţării companiilor  off-shore a depăşit orice imaginaţie.

Referitor la acest aspect, analiştii spun că circa 70% din masa monetară mondială existentă astăzi, este rulată din umbra paradisurilor fiscale.

Aceasta nu înseamnă, nici pe departe, însă, că orice operaţiune desfăşurată în astfel de zone este ilegală, întrucât în fond se naşte întrebarea legitimă „ce firmă nu şi-ar dori să scape de taxe considerate insuportabile, dacă reglementările statelor o permit?”


În acelaşi timp, trebuie să avem în vedere că evoluţia din ultimele decenii a economiei mondiale, scoate în evidenţă trăsăturile unui proces ce constituie dezideratul mileniului trei: globalizarea economiei. 


Astfel, firmele naţionale se extind dincolo de graniţele statului de origine, devenind astfel transnaţionale; un produs finit este tot mai mult rezultatul combinării unor imputuri de provenienţă tot mai diversificată iar componentele ce alcătuiesc un bun sunt furnizate de firme situate în diverse colţuri ale lumii.


Totodată, între economiile naţionale se creează raporturi de interdependenţă: producţia statelor importatoare de materii prime, combustibil şi energie depinde de cantităţile şi condiţiile pe care, şi la care, statele producătoare acceptă să le livreze, respectiv de corectitudinea cu care acestea îşi îndeplinesc obligaţiile asumate prin contractele de export; ţările importatoare de mijloace de producţie şi alte produse manufacturate, tehnologii moderne şi alte cunoştinţe tehnico-ştiinţifice, depind de disponibilitatea ţărilor care produc asemenea bunuri de a le vinde, şi de condiţiile de preţ, livrare, achitare etc., pretinse de acestea; statele importatoare de capital sunt dependente de ţările care dispun de capitaluri excedentare în ceea ce priveşte acceptarea cererii de împrumut, rata dobânzii, termenele de rambursare etc. 


În acelaşi timp, o dată cu mărfurile livrate, serviciile prestate şi creditele acordate, statele exportatoare transferă asupra celor importatoare, prin intermediul preţurilor şi tarifelor, al cursurilor de schimb valutar ori al dobânzilor şi comisioanelor, consecinţele crizelor de care sunt afectate, ale inflaţiei şi ale dificultăţilor financiar-valutare prin care trec"
. 


Cel mai recent exemplu în acest sens este criza fără precedent manifestată în SUA, pe toate pieţele - financiar-bancară, bursieră, imobiliară etc., care, în mai puţin de un an, s-a întins la nivelul întregii economii mondiale, creând adevărate dezechilibre şi prăbuşiri ale unora dintre cele mai mari şi de renume instituţii bancare, fonduri financiare, companii multinaţionale, etc. 


Dar această mondializare a economiei este indisolubil legată de mondializarea veniturilor persoanelor juridice şi fizice.


Autorităţile publice caută să profite de această împrejurare, procedând la impozitarea totalităţii veniturilor persoanelor juridice şi a celor fizice rezidente ale statelor respective, ca şi a veniturilor obţinute de persoane nerezidente, pe teritoriul statului luat în considerare. 


În acest context, problematica complexă a societăţilor off-shore şi a paradisurilor fiscale dobândeşte noi valenţe, îndeosebi în procesul de studiu şi reflecţie asupra dualismului licit-ilicit al unui fenomen economic care s-a dezvoltat încă din timpul lui Platon, care folosea o companie non-profit pentru a-şi finanţa celebra universitate, în Grecia antică sau când în Atena se percepea un impozit (vamă) de 2% pentru importul şi exportul de produse, iar urmare a instituirii acestor taxe, comercianţii au început să îşi depoziteze mărfurile pe insulele din apropiere, de unde le introduceau prin contrabandă pe pieţele oraşului-stat, sau se întâlneau în largul mării pentru a realiza schimbul de mărfuri, exonerându-se astfel, de la plata obligaţiilor fiscale,  până la formele cele mai moderne, dar uneori şi perverse, ale zilelor noastre.  

I. SOCIETĂŢILE FINANCIARE OFF-SHORE

ŞI PARADISURILE FISCALE

- Clarificări conceptuale - 


I.1. Societăţile off-shore


I.1.1. Definiţie


În literatura de specialitate nu există o definiţie clară şi unanim recunoscută pentru companiile off-shore însă, în principiu, sunt firme înregistrate în ţări sau jurisdicţii unde legislaţia fiscală fie nu prevede perceperea de impozite, fie impozitele sunt foarte scăzute, atâta timp cât societăţile nu desfăşoară activităţi pe teritoriul ţării unde sunt înregistrate (paradis fiscal). Din punct de vedere al actelor comerciale săvârşite, firmele off-shore pot fi considerate societăţi străine, care nu realizează venituri în ţara în care au fost înmatriculate. Teoretic, înfiinţarea unei firme off-shore se poate realiza în orice ţară din lume, dar nu peste tot se pot obţine şi avantaje fiscale.


Termenul este preluat din limba engleza cu semnificaţia de "in afara jurisdicţiei unei ţări determinate", încă din epoca neguţătorilor care, în dorinţa de a evita plata unor taxe portuare ridicate pentru întreaga încărcătură, lăsau navele Ia o oarecare distanţă de ţărm (off-shore), intrând in port cu ambarcaţiuni mici, doar cu partea de marfă destinată portului de tranzit. 


Prin termenul de "off-shore" limbajul de specialitate britanic desemnează teritoriul situat dincolo de ţărm. În jargonul economic american, prin off-shore sunt denumite activităţile economice şi firmele care îşi desfăşoară activitatea în afara teritoriului naţional al statului în care acestea sunt rezidente. 


Într-adevăr, toate sensurile acestui cuvânt sunt purtătoare ale esenţei: este vorba despre o companie care, în funcţie de ţara unde este înregistrată, nu are activitate economică, iar în funcţie de activitatea sa este considerată companie străină. 


După toate acestea, este important de menţionat faptul că, în general, nu este considerată activitate economică internă funcţionarea birourilor administrative şi manageriale, activităţile de investiţii şi holding şi susţinerea de conturi bancare. 


Termenul englezesc „off-shore", explicat în noţiuni economice, desemnează "activitatea desfăşurată în exterior, efectuată in afara legilor ţării din care provine investitorul". 


Altfel spus, o zonă off-shore reprezintă spaţiul restrâns pe teritoriul unui stat, de obicei în cadrul unui port, aeroport, unde taxele vamale asupra mărfurilor intrate şi destinate reexporturilor sunt suspendate şi se autorizează realizarea unor operaţiuni comerciale, industrial-bancare şi de asigurare. 


Teoretic, companiile off-shore se pot înfiinţa oriunde în lume, dar nu peste tot se pot obţine şi avantaje fiscale, pentru că o firmă nu va fi scutită de impozit datorită faptului că este o firmă off-shore, ci pentru că este un  off-shore înregistrat într-un paradis fiscal. 


Potrivit dicţionarului anual al revistei The Economist, companiile off-shore sunt firme înregistrate în anumite ţări sau jurisdicţii care au o legislaţie fiscala fie fără impozite, fie cu impozite foarte scăzute atât timp cât societatea nu desfăşoară activităţi pe teritoriul ţării unde sunt înregistrate.
Unele ţări, deşi nu sunt jurisdicţii off-shore reale, sunt căutate pentru prestigiul pe care îl oferă legislaţia benefică mediului de afaceri, reţeaua de tratate privind dubla impozitare sau facilităţile fiscale oferite unor anumite tipuri de investiţii. Ţări ca Elveţia, Cipru sau Luxemburg reprezintă medii propice înfiinţării unei firme of-fshore.

Prin urmare, termenul de societate off-shore se referă la:

( Firmă înfiinţată în afara jurisdicţiei operaţiunilor sale principale, indiferent dacă locul de înfiinţare este sau nu considerat paradis fiscal;
( Firme off-shore înregistrate în paradisurile fiscale.

Totodată, cerinţele de înregistrare pentru companii off-shore, pentru a beneficia de statutul de non-rezident, vor fi în conformitate cu unele sau toate dintre următoarele criterii:

( Trebuie să fie înfiinţată în conformitate cu legile privind companiile off-shore şi cu normele de jurisdicţie off-shore;

( Trebuie să fie înregistrată de către non-rezidenţi,

( Nu trebuie să facă afaceri în ţara respectivă;

( Trebuie să plătească taxa prevăzuta conform legislaţiei locale.

I.1.2. Motive pentru a înfiinţa o companie off-shore

Principalele avantajele sunt:

a. Anonimitate şi confidenţialitate

Anonimatul si confidenţialitatea sunt invocate ca principale avantaje ale companiilor off-shore, după taxele scăzute sau chiar lipsa acestora. Printre motivele care determină o asemenea alegere se număra:

- în cele mai multe cazuri compania off-shore este folosită ca o a treia parte, desfăşurând tranzacţii pe piaţa locală. În acest caz, cele două companii nu trebuie sa aibă acelaşi (aceiaşi) director(i) întrucât aceeaşi persoană nu poate semna un acord între două companii în calitate de director al amândurora;

- în multe ţări obligativitatea de a plăti taxe este legată de locaţia administraţiei companiei. Dacă este evident ca directorii şi acţionarii unei companii străine sunt înregistraţi pe piaţa locală, veniturile companiei străine vor fi considerate ca venituri ale unor proprietari locali şi vor fi, în consecinţă, taxabile; 

- oamenii de afaceri doresc să menţină anonimatul în ceea ce priveşte activităţile desfăşurate, profiturile acumulate, investiţiile; 

- anonimatul nu poate fi obţinut odată ce compania a fost înregistrată cu deţinătorii ei reali iar documentele în care sunt consemnaţi acţionarii şi directorii sunt îndosariate. În contrast, când compania este înregistrată ca anonimă iar proprietarii, la un moment dat, nu mai doresc acest lucru, structura nu poate fi oricând schimbata; 

- publicul are acces la dosarele ce conţin certificatele de acţionar, documentele de constituire ale unei companii etc. 

Pe plan mondial peste 95% din deţinătorii de companii off-shore folosesc o structură de anonimat, restul preferând o structură deschisă.

Angajaţii sunt obligaţi prin jurământ să păstreze secrete numele beneficiarilor nerezidenţi. Doar datele generale sunt prezentate din când în când pentru a informa guvernul şi publicul cu privire la evoluţia în acest domeniu. În funcţie de dorinţa beneficiarului companiei, identitatea acestuia poate fi cunoscută doar de cei cu care lucrează în mod direct, cum ar fi directorul general şi adjunctul.

b. Suportă taxe reduse şi ajută la o mai buna planificare internaţională a taxelor

Jurisdicţiile fiscale existente pe plan mondial se împart în două categorii: cele caracterizate de un nivel ridicat al taxelor (taxa pe venit, TVA, taxa pe salarii, taxa pe dividende, taxe municipale, taxe de drumuri, taxe imobiliare etc.) şi cele care nu percep taxe deloc sau acestea sunt foarte mici. În jurisdicţiile care nu percep taxe, cum ar fi Bahamas, Gibraltar nici una din taxele menţionate mai sus nu este percepută. O companie înregistrată într-o astfel de jurisdicţie nu plăteşte nicio astfel de taxă.

Dacă luăm în considerare o jurisdicţie cu taxe scăzute, vom vorbi de taxa pe profitul companiei. O jurisdicţie cu astfel de taxe este Ciprul, unde se aplica o taxa de 4,25% pe profitul brut. Profitul brut este calculat prin scăderea din venit a tuturor cheltuielilor făcute de o companie pentru desfăşurarea afacerilor. Aceasta include costul bunurilor vândute, salariile, cheltuielile de călătorie, cazare si protocol, taxe profesionale, comisioane şi aşa mai departe. Nu există limite în ceea ce priveşte aceste cheltuieli decât bunul simţ. Mai mult, salariile nu sunt taxabile. Totuşi, alte jurisdicţii, de exemplu Insula Man, impun o taxă fixă (750 lire sterline, sau 1200$ în cazul Insulei Man) oricărei companii, indiferent de profiturile sau pierderile acesteia.

Cât despre planificarea internaţională a taxelor, companiile internaţionale folosesc entităţile off-shore pentru a-şi dirija profiturile către acestea şi pentru a-şi desfăşura activitatea astfel încât să plătească cât mai puţine taxe. Nu este de mirare ca mii de oameni de afaceri şi companii folosesc companii off-shore pentru planificarea internaţională a taxelor, printre acestea, numarându-se firme renumite în intreaga lume precum Pepsi Cola, Tetra Pak, Barclays RJR Nabisco si altele. Existenţa unor tratate de evitare a dublei impuneri internaţionale împreuna cu taxele scăzute oferă posibilităţi imense pentru planificarea taxelor.


Societăţile comerciale off-shore pot fi folosite pentru a reduce profitul societăţilor-mamă situate în zone de fiscalitate mare şi pentru a transfera aceste profituri unei companii off-shore. De exemplu, compania-mama vinde companiei off-shore anumite bunuri la un preţ minim, iar compania off-shore finalizează contracte pentru vânzarea acestor bunuri la un preţ mai ridicat. Societatea-mamă, datorită preţului minim, va avea un profit mai mic şi, ca urmare, şi impozitul pe profit se va micşora considerabil. Prin aceste tranzacţii compania off-shore va realiza un profit serios.


Companiile off-shore pot fi utilizate pentru minimalizarea impozitelor societarilor mixte. În acest caz, acelaşi cetăţean este proprietarul şi administratorul ambelor companii (off-shore), una locală şi una aflată în străinătate, care înfiinţează împreuna societatea mixta. Astfel se creează posibilitatea de a transfera, într-o a treia ţară, profitul companiei străine sub forma de dividende neimpozabile. Mai târziu, banii pot fi returnaţi în ţara în care societatea mixtă este înregistrată (sub forma de investiţii şi credite privilegiate).

c. Lipsa controalelor valutare

Mulţi oameni de afaceri încearcă să evite stabilirea unei baze străine acolo unde există controale valutare sau sunt intenţionat complicate formalităţile ce privesc aceste operaţiuni.

Companiile off-shore nu sunt supuse controalelor valutare de niciun fel. Ele pot primi fonduri fie în cash, fie sub altă formă, în orice tip de valută şi, de asemenea, pot face plăţi către orice persoană în orice ţara, sau pot face retrageri de fonduri fără nicio explicaţie sau documente cerute de bancă. Astfel, compania operează intr-un sistem bancar nerestrictiv.

Companiile off-shore pot menţine conturi în orice tip de valuta, sub forma de conturi curente, conturi cu preaviz, sau depuneri la termen fix, iar dobânzile plătite sunt similare cu cele practicate la nivel internaţional. Fondurile din aceste conturi pot fi transferate în străinătate fără niciun fel de restricţie şi fără solicitarea unor documente sau a unor permise.

d. Operează intr-un sistem economic şi politic stabil

Orice om de afaceri, orice investitor îşi doreşte să îşi desfăşoare activitatea într-o ţară ce are aceste caracteristici. Nimeni nu doreşte să îşi vadă banii pierduţi din cauza schimbării guvernelor, sistemului de guvernare sau din cauza instabilităţii economice ce poate aduce cu ea inflaţie, regresie economică şi multe alte probleme.

Spre exemplu, unul din cele mai mari avantaje ale Ciprului, centru off-shore cunoscut, este stabilitatea economica si politica intr-o regiune vulnerabila în această privinţă. Războiul civil din Liban i-a conferit Ciprului primul avantaj în 1970, urmat de Războiul din Golf din 1990 si colapsul Iugoslaviei. Multe companii care au venit pentru un refugiu temporar au rămas acolo atunci când au văzut ca această ţară le oferă un astfel de climat economic şi politic.

e. Operează intr-un sistem bancar bine organizat si dezvoltat

Aceasta este una din priorităţile pe care orice centru financiar off-shore le are de îndeplinit. La aceasta au contribuit şi marile bănci ale lumii care si-au stabilit centre de operare în aceste zone şi au ridicat astfel standardul de desfăşurare al acestei activităţi .

Având in vedere modul în care se desfăşoară afacerile astăzi este de neconceput ca un centru financiar off-shore să nu aibă un sistem bancar bine dezvoltat.

f. Posibilitatea diversificării obiectului de activitate fără nicio restricţie

Centrele financiare off-shore permit, în mod frecvent, diversificarea obiectului de activitate al unei companii, operaţie care nu este posibilă în ţara de origine a investitorului. Companii cu impuneri şi restricţii dureroase în ţara lor de origine pot găsi nenumărate soluţii comerciale în centre off-shore, scăpând astfel de multe din probleme. De exemplu, băncile japoneze sau americane care nu se pot angaja în unele chestiuni legate de titlurile de valoare prohibite de lege în ţările lor, intră pe acest delicat domeniu cu ajutorul entităţilor off-shore. Trebuie menţionat şi faptul că formalităţile de diversificare a activităţii unei companii sunt îndeplinite fără prea multă birocraţie.

g. Regulamente lejere

Frica de regulamente excesive este o atracţie majoră spre acest domeniu şi este motivul pentru care înregistrarea de bănci, societăţi de asigurări sau societăţi de transport maritim a devenit un pilon important al industriei off-shore. Un nou val de instrumente financiare se deplasează spre domeniul off-shore pentru acelaşi motiv. Acest val include fonduri de investiţii închise, instrumente de plată, comerţul cu Eurodolari.

h. Posibilitate de expansiune mult mai bună
Marile corporaţii văd centrele off-shore ca pe ceva indispensabil pentru expansiunea lor pe noi pieţe la costuri competitive. De exemplu, centrele financiare off-shore domină câteva activităţi internaţionale cum ar fi: shippingul, transportul aerian, domeniul financiar şi al societarilor de asigurări captive. În ultimul timp au fost înregistrate, aproximativ un milion de companii off-shore în toată lumea iar multe din corporaţiile de răsunet de pe piaţa mondială operează prin aceste centre. Am aminti aici IBM si Microsoft în Dublin, Orient Express si American Airlines în Bermude, De Burs în Insula Man, GE şi CNN în Cipru.

Astfel o firmă va putea intra mai uşor pe o piaţă sau îşi va putea deschide o filială sau o sucursală intr-o anumită ţară pentru că va fi privită ca o firma străină şi va putea beneficia de facilităţile acordate de guvernul ţării respective. De exemplu, România care acordă facilităţi investitorilor străini ce îşi plasează banii în ţara noastră.

i. Ascunderea provenienţei mărfurilor prin prelucrarea acestora în zonele libere adiacente altor centre off-shore

Oamenii de afaceri pot ascunde provenienţa mărfurilor pe care le comercializează cu ajutorul zonelor libere. Astfel, ei pot introduce mărfurile în zonele libere unde le pot schimba ambalajul, le pot prelucra şi le pot ascunde provenienţa pentru ca mărfurile să aibă, ulterior, drept provenienţă, zona liberă şi, implicit, ţara care a organizat aceasta zonă liberă, şi astfel mărfurile pot fi mai uşor alese de consumatori.

I.1.3 Procedura înfiinţării unei entităţi off-shore


Un contribuabil care doreşte să eficientizeze activitatea societăţii sale prin minimalizarea obligaţiilor sale fiscale faţă de statul rezident, poate alege, în vederea înfiinţării unei companii off-shore, una dintre următoarele variante: fie se deplasează personal în statul în care compania se va înmatricula, fie se adresează unui specialist în înregistrarea companiilor off-shore care are biroul în apropierea domiciliului sau reşedinţei beneficiarului. Precizăm însă că întotdeauna această ultimă soluţie implică cheltuieli mai mici. 


Întrucât cele mai multe paradisuri fiscale aparţin sistemului juridic anglo-saxon, vom insista în continuare, în principal, asupra aspectelor importante ale procedurii standard de înfiinţare a societăţilor financiare  off-shore prevăzute în acest sistem. De la această procedură tip, pot exista mici abateri, de la o jurisdicţie la alta.


a. Documentaţia necesară unei entităţi off-shore înmatriculată în jurisdicţiile SUA este următoarea: 


( Certificat de înmatriculare (Certificate of incorporation) - care atestă atât faptul că societatea a fost înfiinţată, cât şi faptul că ea a fost înmatriculată. Organul emitent este Secretary of State (Secretariatul de Stat) şi cuprinde următoarele aspecte: 



( denumirea societăţii;



( capitalul social maxim; 



( numele şi adresa fondatorului; 



( numele şi adresa reprezentantului înregistrat; 



( obiectul de activitate. 


Originalul acestui act rămâne la Departamentul de Stat pentru Comerţ, şi numai o copie legalizată este remisă beneficiarului companiei.


( Procesul-verbal al Adunării Constitutive - întrucât firmele constituite în jurisdicţiile aflate sub influenţa dreptului american au de obicei un singur fondator, nu se poate vorbi stricto sensu de o Adunare Constitutivă. De fapt, actul în cauză cuprinde hotărârile luate de fondator în numele Adunării Constitutive, şi anume: 

( numirea primului manager al firmei şi împuternicirea lui de a întocmi toate actele necesare constituirii şi înmatriculării societăţii; 

( împuternicirea managerului de a întocmi actele inerente funcţionării companiei: deschiderea unui cont bancar, emiterea de acţiuni, încheierea de contracte financiare etc. 


Acest act se remite în original beneficiarului companiei şi dovedeşte dreptul acestuia de a acţiona în numele firmei. În dreptul american, fondatorul nu trebuie să subscrie acţiuni. De aceea, primul manager preia o companie fără capital social, fapt ce prezintă o importanţă deosebită, întrucât nu este necesară vărsarea capitalului social.


(  Statutul (By Laws) - prin acest document societatea constituită este îndrituită să desfăşoare orice activităţi financiare sau comerciale. Formularea standard este următoarea: "societatea poate efectua orice activitate comercială, cu excepţia activităţilor de asigurare, reasigurare, bancare şi de leasing". Societăţile care doresc să activeze în acest domeniu o pot face după primirea unei licenţe speciale şi cu respectarea unei condiţii suplimentare (capital minim, garanţii morale şi materiale, domicilierea efectivă în teritoriu etc.)
 .


b. Documentaţia necesară unei entităţi off-shore înmatriculată în jurisdicţiile Marii Britanii: 


 ( Contractul de societate (Memorandum of Association) - este documentul care atestă constituirea societăţii respective şi cuprinde următoarele detalii: 



( denumirea societăţii; 

( numele şi adresa reprezentantului înregistrat (reprezentant local, domiciliat în statul respectiv care asigură legătura permanentă cu statul respectiv);



( obiectul de activitate; 



( valoarea nominală a acţiunilor; 



( numărul de acţiuni subscrise.


( Procesul-verbal al Adunării Constitutive - care se referă la: 



( modul de emitere a acţiunilor; 

( condiţiile de transmitere a dreptului de proprietate asupra acţiunilor; 

( numirea funcţionarilor în organele de conducere ale companiei; 

( modul de convocare a Adunării Generale; 

( modul în care se pot adopta hotărârile; 

( modul de funcţionare a organelor de conducere.


(  Certificatul de Înmatriculare (Certificate of Incorporation) - acest act emană de la organul îndrituit a efectua înmatricularea societăţilor comerciale (Camera de Comerţ, Secretariatul de Stat pentru Comerţ etc.) şi cuprinde: 

( denumirea societăţii; 

( data înmatriculării; 

( numărul sub care s-a înregistrat compania. 


Dacă la constituire s-au remis acţiuni, atunci beneficiarul companiei le va primi şi pe acestea. Acţiunile pot fi remise în original, sau în fotocopie, în acest ultim caz o condiţie de validitate a acestora fiind semnătura şi ştampila uscată în original. Această lejeritate formală este admisă pentru că puterea juridică a acţiunilor este dată de conţinutul, semnăturile şi ştampila acestora (latinescul negotium iuris) şi nu de suportul material al lor (latinescul instrumentum probationis).


( Statutul (Articles of Association) - reglementează modul de funcţionare al companiei. 


Toate documentele necesare înfiinţării societăţilor financiare off-shore sunt autentificate de notarii de stat rezidenţi în jurisdicţia în care aceasta se constituie şi sunt supraautentificate (supralegalizate cu apostilă - o autentificare internaţională instituită prin prevederile Convenţiei de la Haga din 1961 - ce emană fie de la Guvernator, fie de la Secretariatul de Stat pentru Comerţ din jurisdicţia în care societatea se constituie). Pe lângă obligativitatea existenţei unor astfel de documente, în vederea funcţionării legale a societăţilor financiare încorporate off-shore, trebuie indeplinite şi următoarele cerinţe minimale: 

( asigurarea, menţinerea şi întreţinerea unui sediu în jurisdicţia respectivă, care poate fi chiar o căsuţă poştală sau sediul unei firme de avocatură/management, care menţine legătura cu board-ul (conducerea) firmei şi îi retransmite corespondenţa;

( angajarea unui reprezentant local (aşa-numitul agent înregistrat) şi/sau a unui secretar al companiei, domiciliat în statul respectiv, în scopul menţinerii unei legături permanente cu autorităţile. Menţinerea unui agent înregistrat este o condiţie legală ce caracterizează toate paradisurile fiscale'
; 

( evitarea unor activităţi ca: asigurările şi reasigurările, fonduri mutuale, brokerajul titlurilor mobiliare, operaţiunile bancare.


Procedura de constituire a unei astfel de societăţi financiare va fi desăvârşită, conform legii, prin înmatricularea acesteia în evidenţele financiar-comerciale ale jurisdicţiilor respective, prilej cu care investitorul off-shore trebuie să aibă asupra sa următoarele categorii de documente: 

( o copie după actul de identitate (buletin/carte de identitate) sau paşaport; 

( o scrisoare de referinţă bancară; 

( statutul sau alt act constitutiv al companiei, întocmit în formă autentică; 

( numărul contului bancar al unei bănci, care are o sucursală sau filială în jurisdicţia respectivă
.


I.1.4 Tipuri de societăţi off-shore


Formele juridice pe care le pot îmbrăca entităţile off-shore sunt complexe şi variate. Strategia oricărui investitor off-shore trebuie să ţină seama, în mod operativ, de scopul în care este creată noua entitate, mai exact de genul de afaceri care vor fi derulate prin intermediul acesteia. 


Cu alte cuvinte, el trebuie să identifice acel tip de societate financiară off-shore, care se va "mula" mai bine pe afacerea pe care o desfăşoară în afara jurisdicţiei paradisului fiscal respectiv. 


Nicolae Hoanţă, în cartea Evaziunea fiscală
, delimitează trei tipuri de societăţi instalate în ţările de refugiu fiscal: 

• societăţi holding; 

• societăţi de bază, 

• societăţi fictive.


• Societăţile holding - sunt acele societăţi care deţin un portofoliu de participaţie fără a exercita ele însele o activitate de afaceri. Ele sunt înregistrate în paradisuri fiscale sau în ţări dezvoltate care le oferă regimuri fiscale privilegiate, permiţând "constituirea de sanctuare financiare la adăpostul oricărei impozitări" aşa cum susţinea J. C. Martinez în lucrarea La fraude fiscale. 


Instalate în ţări precum Liechtenstein, Luxemburg, Elveţia, Monaco, Hong Kong, Singapore, Bermude, acest tip de companii off-shore au funcţiuni multiple. Ele gestionează în acelaşi timp portofoliul de valori mobiliare pentru societatea de grup, obţin participaţii, procură sursele de finanţare prin lansarea de împrumuturi internaţionale şi încasează redevenţe, onorarii şi comisioane.


Centrele respective poartă denumirea de "off-shore financial centres" (centre financiare de dincolo de ţărm, graniţă) şi furnizează "off-shore funds". 


Holdingul permite aşadar localizarea optimă a beneficiului grupului. Dacă la un moment dat, condiţiile fiscale oferite de teritoriul în care este localizat grupul devin mai puţin interesante, atunci holdingul se dizolvă cu uşurinţă, transferându-se în alt stat, mai primitor.
 


O companie holding poate fi stabilită într-o jurisdicţie off-shore pentru a finanţa operaţiunile companiilor subsidiare care au domiciliul fiscal în state cu impozite ridicate. Acest instrument fiscal are la bază următorul mecanism de funcţionare: 


- compania sau companiile subsidiare entităţii off-shore îşi vor dirija toate profiturile către holding-ul mamă încorporat într-un paradis fiscal, ce are încheiat cu statul în care companiile subsidiare îşi desfăşoară activitatea, un tratat de evitare a dublei impuneri. În acest mod, impozitul pe profit va fi plătit în jurisdicţia off-shore, el fiind nesemnificativ (zero sau aproape zero).
 


Capitalul acumulat într-un centru off-shore va putea fi repatriat, de exemplu, sub forma unui credit (rambursabil ori nerambursabil), pe care holding-ul mamă îl acordă companiei subsidiare. De asemenea, o companie holding poate investi capitalul acumulat în sucursalele sau filialele sale din statele cu fiscalitate ridicată, devenind astfel investitor străin, sau poate închiria acestora echipamente în regim de leasing, chiriile fiind trecute în contul de cheltuieli.
 


Exemple de paradisuri fiscale care au semnat suficiente tratate de evitare a dublei impuneri fiscale sunt Cipru, Madeira, Malta şi Mauritius, motiv pentru care în aceste zone pot fi create cu succes companii holding.


• Societăţile de bază (base companies) - societăţi care, de asemenea, nu au o activitate proprie, fiind înregistrate în ţări cu presiune fiscală redusă, unde gestionează trezoreria grupului care le-a creat, concentrând şi administrând beneficiile comerciale şi financiare realizate în alte ţări cu fiscalitate ridicată de către filialele şi întreprinderile din grupul fondator.


• Societăţile fictive, de faţadă sau paravan (sham companies) - care nu au baza în ţările de refugiu, ci se rezumă la o simplă "cutie de scrisori" existentă vremelnic pe lângă o bancă, avocat sau contabil având un dublu scop: 

- să stabilească în ţările de refugiu profiturile realizate cu ocazia anumitor operaţiuni; 

- să facă mai dificil controlul fiscal asupra contabilităţii întreprinderii din grup.


Companiile off-shore sunt fie societăţi (asociaţii) cu răspundere limitată (Limited Liability Company), fie societăţi pe acţiuni (Corporation), fie fundaţii de administrare a fondurilor sau trusturi. 


Aceste companii au dreptul să exercite orice fel de activitate legală, fără a fi necesară exprimarea scopului în actele de înregistrare. Singurele activităţi care necesită aprobare specială sunt cele desfăşurate de bănci şi societăţile de asigurare. 


În continuare, vom arăta principalele "forme juridice", pe care le poate avea o astfel de societate, evidenţiind şi principalele avantaje practice ale acestora.


( Compania non-rezidentă (Non Rezident Company) este cea mai puţin pretenţioasă entitate, utilizată în special în zona de influenţă a legilor britanice. De acest statut, care include şi statutul de societate neimpozitată, beneficiază numai companiile încorporate în paradisul fiscal respectiv, dar conduse şi controlate din afara jurisdicţiei acestuia. Două dintre statele care se ghidează după acest sistem sunt Irlanda şi Insula Man. 


Astfel, o companie irlandeză condusă şi controlată din afara statului, va fi exonerată doar de la plata impozitelor către statul irlandez, aceasta menţinându-şi însă obligaţia de achitare a impozitelor către statul de rezidenţă. Pentru a evita şi plata obligaţiilor fiscale către statul de rezidenţă, companiile non-rezidente vor trebui să-şi stabilească sediul principal într-o jurisdicţie care nu urmăreşte impozitarea profiturilor sale, de exemplu în Insulele Bahamas, Cayman, Turciei şi Caicos.


( Compania exceptată sau scutită (Exempt Company) - companiile de acest tip sunt scutite de la prevederile fiscale normale, fiind firme obişnuite care beneficiază, în jurisdicţii cu un regim fiscal normal, de facilităţi acordate în anumite condiţii. 


În multe teritorii off-shore există o legislaţie specială care facilitează înfiinţarea unor astfel de companii. Acestea sunt exclusiv deţinute de persoane non-rezidente ale jurisdicţiei unde au fost încorporate companiile. De asemenea, pentru a fi scutit de la plata obligaţiilor fiscale, acest tip de societate off-shore nu poate obţine niciun fel de venit pe teritoriul statului unde a fost încorporată. Dacă aceste două condiţii au fost îndeplinite, compania poate fi condusă şi din jurisdicţia respectivă fără a intra sub incidenţa vreunei legi de impozitare a profitului acesteia. Acest beneficiu fiscal este acordat anual, pe baza unei declaraţii a responsabililor firmei, care se angajează că nu vor face afaceri cu firme înmatriculate în acest stat, altele decât cele  non-rezidente sau scutite. 


De exemplu, legislaţia Insulei Man permite unei companii să fie scutită de la prevalările fiscale dacă respectiva companie este rezidentă a ei şi este patronată de non-rezidenţi ai Insulei Man, care nu desfăşoară afaceri cu alte companii sau persoane rezidente.


( Compania "fără taxe" (No Tax Company) - funcţionează în alte zone off-shore, care nu percep impozite corporaţiei, indiferent de structura sau de modul în care este condusă aceasta. Astfel, Bahamas, Cayman şi Insulele Turks & Caicos
 sunt singurele jurisdicţii care nu impun taxe sau impozite persoanelor fizice sau societăţilor financiare, indiferent dacă entităţile off-shore sunt rezidente sau non-rezidente ale acestor paradisuri fiscale, dacă desfăşoară afaceri în interiorul sau în afara jurisdicţiei, ori dacă sunt conduse şi controlate de persoane rezidente sau non-rezidente în teritoriul de încorporare al companiei respective. Din aceste considerente, de pildă, o companie irlandeză ar putea fi condusă din oricare dintre aceste zone, evitându-se astfel impunerea fiscală.


( Compania de afaceri internaţionale (International Business Company I.B.C.) - este specifică zonelor aparţinând Coroanei Britanice. Sunt societăţi pe acţiuni, dar se înfiinţează de către 1-2 fondatori care nu au niciun drept patrimonial asupra firmei. Firma este practic deţinută de cel care subscrie acţiunile, însă decizia emisiunii de acţiuni aparţine fondatorilor sau persoanelor desemnate de aceştia. 


Pentru prima dată, I.B.C. a fost definită în legislaţia Insulelor Virgine Britanice - B.V.I. - în 1984, în urma tratativelor cu S.U.A. privind prelungirea tratatului de evitare a dublei impuneri dintre cele două state. Autorităţile din B.V.I. au inventat International Business Company -I.B.C. pentru a putea asigura, în continuare, clienţilor americani o protecţie fiscală maximă, în special prin garantarea unei confidenţialităţi impenetrabile
. 


I.B.C din B.V.I sunt, fără îndoială, un produs off-shore de elită şi au fost foarte bine cotate, în special de avocaţii din Panama care au încorporat astfel de entităţi în timpul regimului lui Noriega. 


Începând cu anul 1988, a avut loc o creştere masivă în număr a acestora, iar B.V.I. au devenit în zilele noastre jurisdicţia preferată pentru    off-shore-urile încorporate mai ales în zona Orientului Îndepărtat. 


Acest tip de companie nu plăteşte impozit dacă îndeplineşte următoarele condiţii: 

( nu întreţine afaceri cu societăţi sau persoane rezidente într-o jurisdicţie off-shore, de unde rezultă obligativitatea extrateritoriaIităţii activităţii sale; 

( dacă deţine un birou înregistrat şi numeşte drept agent înregistrat un rezident al paradisului fiscal respectiv; 

( dacă desfăşoară activităţi bancare, de trust, de asigurare şi reasigurare, în cazul în care nu i se interzice aceasta printr-un act prohibitiv
.


( Asociaţia cu răspundere limitată (Limited Liability Company L.L.C.) - este în fapt un parteneriat (o asociere de persoane fizice) în care partenerii sunt consideraţi acţionari şi au răspunderea limitată la cota de participare la capitalul social. 


Unele particularităţi ale legilor anglo-saxone se impun a fi prezentate: 


- parteneriatele (partnerships) sunt asociaţii de persoane fizice, fără personalitate juridică, în care fiecare partener răspunde cu toată averea personală. Marele avantaj al acestui tip de asociere îl constituie faptul că veniturile realizate de parteneriat sunt supuse impozitării numai ca venituri personale ale partenerilor; 


- companiile (corporations) sunt persoane juridice în care averea acţionarilor este protejată prin răspunderea limitată, iar veniturile realizate din participarea la companie - profiturile - sunt impozabile atât la nivelul firmei, cât şi la nivel individual
; 


Limited Liability Company - L.L.C. a devenit astfel „hibridul" celor două tipuri de organizaţii comerciale, în practică aceasta fiind o companie cu răspundere limitată în care profitul este considerat de fisc venit personal şi impozitat ca atare. Aşadar, principiul fiscal care stă la baza impozitării L.L.C. este următorul: Nu compania datorează impozitul ci persoanele care sunt proprietarii acesteia
. 


Aceasta este o structură relativ nouă, care a fost pentru prima dată creată de Statul American Wyoming prin "Wyoming Limited Liability Act" din 1977. Modelul statului Wyoming a fost urmat de Florida în 1982, iar în prezent toate Statele Unite au adoptat o legislaţie asemănătoare, creând şi entităţi similare. 


Acest tip de companie constituie o tehnică deosebit de apreciată pe teritoriul SUA. Companiile cu formă juridică de tip L.L.C., constituite în SUA, sunt supuse sistemului de impozitare „cursiv” (flow through taxation). 


Pentru ca o societate de tip L.L.C. să fie scutită de impozit în SUA trebuie să îndeplinească următoarele condiţii: 

- acţionarii companiei să fie nerezidenţi în SUA; 

- compania să nu desfăşoare comerţ în SUA sau cu firme din SUA; 

- L.L.C să nu aibă un sediu permanent, altul decât cel înregistrat în SUA. 


Rezultă, aşadar, că acţionarii L.L.C. trebuie să fie persoane fizice sau juridice rezidente în paradisuri fiscale, ei fiind cei care datorează impozitul. 


Astfel, o structură non-taxabilă cum este L.L.C., poate fi creată având drept titulari persoane fizice şi/sau companii non-rezidente pe teritoriul statului american respectiv. În absenţa unui tratat de evitare a dublei impuneri între SUA şi statul de rezidenţă al titularilor mai sus menţionaţi, aceştia ar fi obligaţi să suporte impozitarea pe profiturile acumulate de la L.L.C. în ţara lor de rezidenţă, aşa că "artificiul" fiscal recomandat este acela de a deţine două companii off-shore membre ale L.L.C.
 


Deşi legislaţia jurisdicţiilor din Caraibe permite încorporarea societăţilor L.L.C., în practică s-a dovedit că sunt mult mai indicate pentru operaţiunile off-shore companiile învederate anterior
.


( Societăţile pe acţiuni (Corporation) - denumirea generică de "corporation" se referă la societăţile pe acţiuni, chiar dacă în denumirea acestora întâlnim cuvintele: Limited, Corp., Inc. etc.


Spre deosebire de societăţile pe acţiuni recunoscute de legislaţia românească, în SUA, societăţile pe acţiuni se pot constitui şi fără capital social.


( Trustul (The Trust) - mulţi preferă să nu se gândească la ce se va întâmpla după moartea lor însă niciunul dintre noi nu poate trăi veşnic. Eşecul în a ne aranja afacerile în timpul vieţii poate însemna să lăsăm în urmă un haos ce trebuie pus la punct de cei dragi şi apropiaţi nouă cu mari cheltuieli, într-un moment în care poate nu sunt tocmai pregătiţi să se ocupe de aceste probleme
. 


Multe persoane au preferat să rezolve această problemă în mod tradiţional prin întocmirea unui testament. 


În sistemul de drept anglo-saxon executorii testamentari desemnaţi de defunct trebuie să intre în posesia bunurilor acestuia şi să dispună de bunurile sale în concordanţă cu termenii prevăzuţi în testament. Această procedură, deşi este utilizată frecvent, este foarte costisitoare (adesea în jur de 4% din valoarea totală a proprietăţii), sume considerabile urmând a fi plătite drept impozit pe moştenire sau alte îndatoriri financiare. 


Singura alternativă viabilă la realizarea unui testament este stabilirea, în timpul vieţii, a unei structuri de trust, cu ajutorul căruia va putea fi micşorat cuantumul acestor cheltuieli. Iată motivul pentru care încorporarea trusturilor în jurisdicţiile off-shore este într-o continuă ascensiune. 


Conceptul de trust este folosit mai ales în legislaţia anglo-saxonă şi reprezintă un aranjament prin care proprietatea este transferată de la o persoană (numită The Settlor = dispunător) către altă persoană sau organism corporat (numit The Trustee = partea de încredere), pentru a păstra proprietatea în beneficiul unei liste sau clase de persoane specificate fie în momentul încheierii contractului de trust, fie ulterior (numiţi The Beneficiaries = beneficiarii). 


Deşi un trust poate fi creat şi printr-o înţelegere verbală, este normal să se întocmească un document scris care să evidenţieze crearea trustului (act numit The Trust Deed = Actul de încredinţare) şi care stabileşte termenii şi condiţiile în care bunurile unui trust sunt preluate de Trustees (partea de încredere) şi evidenţiază drepturile "beneficiarilor". 


Trusturile sunt adesea folosite pentru protejarea veniturilor familiale. În mod normal soţul sau soţia va dori ca cel rămas în viaţă să fie protejat după moartea celui dintâi, însă nu este obligatoriu să-I şi lase pe acesta proprietarul unei averi importante, întrucât se spune că soţul supravieţuitor nu este cel mai indicat să se ocupe de reinvestirea capitalului, recăsătorirea acestuia putând duce la "diluarea" bunăstării familiei, pe care clientul vrea să o păstreze pentru copiii sau nepoţii săi.  


Ca urmare, un trust pune la dispoziţie mecanismul prin care venitul generat de capital poate fi folosit pentru a-l întreţine pe soţul supravieţuitor, dar permite totodată şi păstrarea capitalului pentru generaţiile viitoare. 


De asemenea, trusturile pot fi folosite eficient în protejarea bunurilor. Multe persoane consideră, în mod greşit, că bunurile plasate într-o companie off-shore sunt protejate datorită confidenţialităţii inerente în majoritatea aranjamentelor off-shore. În practică, deseori, apar dificultăţi dacă proprietarul structurii off-shore devine subiectul unui atac din partea unui creditor. Astfel, fiind atacat de un creditor, soţul debitor va fi obligat să dea o declaraţie sub jurământ cu privire la totalitatea bunurilor proprii şi comune. 


Dacă însă bunurile - fie acţiuni ale unor companii, fie bunuri materiale sunt transferate unui trust, atunci ele nu vor mai trebui obligatoriu declarate, sau chiar declarate fiind, ele tot mai pot fi conservate şi protejate. Bunurile dobândesc această protecţie pentru că, după cum am arătat mai sus, crearea unui trust implică transferul legal al proprietăţii Settlor-ului către Trustees. Aşadar, prin intermediul acestei operaţiuni, trustul devine proprietarul bunurilor Settlor-ului şi astfel creditorii nu se mai pot îndrepta împotriva acestora pentru a satisface creanţa exigibilă a Settlor-ului. 


Proliferarea acestei metode de evitare legală a dărilor către stat a determinat statele din sistemul common-law (drept jurisprudențial ) să adopte o legislaţie anti-trust materializată în "Statutul Englezesc al Reginei Elisabeta" din 1571 sau în „Legislaţia Falimentară Derivativă"
. 


Cu o astfel de legislaţie este uneori posibil ca bunurile unui creditor insolvabil transferate într-un trust să poată fi urmărire în vederea satisfacerii creanţei sale, dacă se demonstrează că intenţia primară a Settlor-ului, în momentul creării trustului, a fost protejarea bunurilor sale. Această posibilitate de a "sparge" trustul există chiar dacă Settlor-ul a transferat proprietatea cu mulţi ani înainte de a se fi ivit insolvabilitatea sa şi indiferent dacă la momentul realizării transferului a existat sau nu un indiciu că ar putea deveni insolvabil. 


Dacă Settlor-ul este ţinta unui atac financiar şi nu are nicio posibilitate să-şi plătească datoriile fără a apela la bunurile trustului, atunci jurisprudenţa a statuat că bunurile deţinute de acesta în trust vor putea fi urmărite de creditorii săi. 


Acest precedent judiciar a determinat cele mai abile jurisdicţii off-shore să adopte ceea ce a devenit cunoscut sub numele de legislaţia "Trustului de Protecţia a Bunurilor", care oferă o protecţie mai ridicată decât cea pusă la dispoziţie de către un aranjament normal de tip trust şi spulberă îndoielile asupra protejării complete a bunurilor. 


Acest fapt s-a obţinut prin adoptarea unei legislaţii care combate "Statutul Englezesc al Reginei Elisabeta" statuând că în cazul în care sunt îndeplinite anumite condiţii, proprietăţile trustului nu vor fi restituite, indiferent de procesele câştigate în afara jurisdicţiei off-shore. 


Din acest motiv se recomandă ca trusturile să fie stabilite intr-o jurisdicţie off-shore care să aibă şi un regim fiscal avantajos, dar şi o legislaţie de protejare a bunurilor, cum ar fi de exemplu Insulele Turks şi Caicos
. 


Aşadar, scopul înfiinţării unui trust constă în separarea proprietarului de patrimoniul său pentru a se exonera astfel de la plata taxelor şi impozitelor aferente averii sale. Deşi în crearea unui trust sunt implicate teoretic trei părţi (fondatorul, partea de încredere şi terţul beneficiar), în practică sunt dese situaţiile în care fondatorul este parte de încredere sau terţ beneficiar, singura combinaţie care nu poate fi posibilă fiind cea în care partea de încredere este asimilată terţului beneficiar
. Un trust bine structurat şi condus conferă următoarele avantaje: 


( anonimatul părţilor contractante - dat fiind faptul că documentaţia de înmatriculare a unui trust nu este niciodată făcută publică; 

( protejarea bunurilor, chiar şi în situaţia insolvabilităţii proprietarului acestora; 

( evitarea taxelor impuse asupra bunurilor protejate; 

( reprezintă o alternativă la contractele prenupţiale atât de răspândite în common-Iaw; 

( evitarea taxelor de moştenire; 

( protejează proprietatea unui individ în cazul moştenirii prin efectul legii. 


Din analiza celor relevate mai sus, s-ar putea naşte întrebarea dacă un român ar putea incorpora un trust într-o jurisdicţie off-shore pentru a evita prelevările fiscale asupra patrimoniului său, care după moartea sa să fie transmis unui terţ stipulat în "Actul de Încredinţare". 


Răspunsul la această întrebare presupune o analiză a naturii juridice a contractului de trust. Opinia Codruţei Trandafir, în lucrarea citată, este că „acest contract are natura juridică a unei Iiberalităţi, respectiv a unei donaţii indirecte realizată prin intermediul stipulaţiei în favoarea unei terţe persoane”
. 


( Companiile de servicii profesionale (Profesional Services Companies) sunt de regulă constituite de persoane fizice şi designeri, avocaţi, ingineri, autori, actori, sportivi profesionişti, prezentatori de televiziune şi radio sau alte persoane care primesc un salariu substanţial, îşi pot înfiinţa o companie off-shore şi o pot folosi pentru a-şi factura serviciile. Astfel, salariul va ,,zbura" în compania off-shore care a fost încorporată într-o jurisdicţie lipsită de taxe, iar persoanei i se va plăti o retribuţie pentru a-şi îndeplini mai departe serviciile in numele companiei off-shore. Un avantaj adiţional al acestui produs off-shore este acela că răspunderile ce apar pe parcursul derulării unui contract revin companiei şi nu individului
.


( Companiile pentru patente şi drepturi de autor (Patent and Copyright Companies) - sunt utilizate pentru componentele proprietăţii intelectuale şi industriale, ca de exemplu, dreptul de autor sau patentele, care pot fi înregistrate într-o companie off-shore, ce poate acorda ulterior licenţe de uz internaţional, evitându-se în acest mod impozitele şi veniturile realizate din valorificarea dreptului de proprietate intelectuală. Pentru folosirea cu succes a acestor societăţi este imperativ necesar să existe un tratat de evitare a dublei impuneri între jurisdicţia în care a fost înmatriculată compania şi statul din care provine titularul dreptului respectiv
. 


Exemple de state care permit încorporarea unei astfel de companii sunt Irlanda, Antilele Olandeze, Malta, Mauritius.


Pe de altă parte, legislaţia off-shore existentă în multe paradisuri fiscale oferă posibilitatea constituirii unor societăţi financiare speciale, cum sunt cele de asigurare şi bancare. 


( Societatea de asigurări captivă (Captive insurance company) - este acea companie de asigurare sau reasigurare, controlată de o întreprindere ce nu are ca obiect de activitate asigurarea sau reasigurarea, fiind creată special pentru a asigura sau reasigura riscurile firmei mame
. De regulă, compania de asigurări captivă deserveşte un grup de companii sau o companie de care este legată organic (compania de asigurări captivă este deţinută de cele mai multe ori de o companie productivă, care alimentează fondul de asigurări sau pensii)
.


Pentru lămurirea modului de utilizare a acestor entităţi vom lua următorul exemplu ipotetic: o societate românească înregistrează un profit de 500.000 USD, pentru care ar trebui să plătească un impozit statului român de 80.000 USD (500.000 x 16%). Aceasta va înregistra o companie de asigurări în Seychelles, unde îşi va asigura toate utilajele, prima de asigurare fiind mai mare sau egală cu profitul înregistrat. Societatea de asigurare din Seychelles reasigură riscul la Alianz sau la o altă societate de reasigurare, plătind o primă de reasigurare care este o fracţiune a primei încasate de la firma românească. Diferenţa dintre cele două prime de asigurare rămâne în conturile asiguratorului off-shore, de unde societatea românească o poate ridica oricând fără a plăti un impozit.


Referitor la activitatea bancară, precizăm că în paradisurile fiscale se pot constitui două tipuri de societăţi bancare: 


- bănci de tip A sau UNRESTRICTED; 


- bănci de tip B sau RESTRICTED. 


Băncile Restricted, cu autorizaţie de funcţionare restrânsă, nu pot interveni pe piaţa bancară internă, ci pot opera numai în afara statului în care s-au înmatriculat, cu persoane fizice sau juridice nerezidente ale acestuia.


Băncile Unrestricted, cu autorizaţie de funcţionare nerestrânsă, pot opera atât pe plan intern, cât şi pe plan extern, cu persoane rezidente ori nerezidente ale statului unde s-au înregistrat. 


Deoarece in anii '70-'80 lumea băncilor off-shore a fost zguduită de un imens scandal, generat de operaţiunile de spălare a banilor proveniţi din cartelurile de droguri columbiene şi americane, în prezent acestea se pot constitui numai dacă, în registrele publice, se trec datele de identificare ale adevăratului beneficiar, care este obligat să prezinte un plan de afaceri viabil
. 


Jurisdicţiile cele mai potrivite pentru astfel de societăţi sunt: Antilele Olandeze, Bahamas, Bahrain, Luxemburg, Seyhelles, Singapore, Panama, Hong Kong, Singapore, Insula Man. 


I.1.5 Domenii predilecte de utilizare a societăţilor financiare       off-shore – 
avantaje practice

( Comerţ internaţional - prin înfiinţarea unei companii off-shore de import-export într-un paradis fiscal, este posibilă reducerea impozitării profitului, deoarece compania off-shore are rol de intermediar între compania producătoare şi client. Astfel, aceasta cumpără mărfurile de la producător la un preţ foarte mic (apropiat de preţul de fabricaţie) şi le vinde clientului la preţul de piaţă iar marfa este livrată de la societatea producătoare direct clientului, trecerea mărfurilor prin societatea off-shore fiind doar scriptică. Aceasta în condiţiile în care, în cele mai multe cazuri, proprietarul companiei off-shore este şi proprietarul companiei producătoare. În felul acesta compania off-shore (situată intr-un paradis fiscal) colectează profit substanţial care nu va fi impozitat, iar societatea producătoare înregistrată într-un "infern fiscal" obţine un profit scăzut sau deloc. 


( Investiţii - companiile off-shore de investiţii sunt de regulă utilizate pentru realizarea unor investiţii care urmează a produce profituri mari, în vederea "punerii la adăpost" a acestor profituri de fiscalitatea ridicată practicată de statul de domiciliu al contribuabilului.


Avantajele constau în faptul că prin intermediul companiilor off-shore de investiţii se poate asigura anonimatul adevăratului investitor, iar în conturile companiei se pot păstra devize fără îngrădire, eliminând astfel pierderile datorate diferenţelor de curs.


Utilizarea companiilor off-shore de investiţii asigura mai multe opţiuni în alegerea obiectivelor de investiţii, ceea ce permite investitorului să se concentreze la cele mai avantajoase proiecte sau să selecteze domeniile care oferă venituri potenţiale ridicate. Mai mult decât atât, garantează păstrarea confidenţialităţii tranzacţiilor finalizate între companie si clienţii săi. Făcând investiţii în condiţii avantajoase pentru o companie off-shore se asigură posibilitatea de a transfera resursele de valută disponibile fără a încălca legile circulaţiei monetare şi cele fiscale.


( Tranzacţii imobiliare - dacă o companie off-shore deţine în proprietate un imobil, la înstrăinarea acestuia se pot economisi importante sume generate în mod normal de cuantumul impozitelor şi taxelor. Din acest motiv, este de preferat ca cei care au proprietăţi să le deţină prin intermediul unei companii off-shore. 

Între avantajele prezentate de deţinerea unei companii off-shore de tranzacţii imobiliare se numără evitarea taxelor succesorale, a impozitelor rezultate din vânzarea investiţii lor de capital etc.


( Servicii profesionale - prin plata contravalorii unor servicii de consultanţă se pot transfera în conturile firmei off-shore sume importante fără a se plăti impozit pe profit. În special persoane individuale precum designeri, consultanţi, autori, artişti, sportivi semnează contracte cu o companie          off-shore pentru dreptul de a primi onorariile prin intermediul acesteia, evitându-se astfel plata unor impozite care ar diminua semnificativ aceste onorarii.


( Operaţiuni bursiere - dacă operaţiunile la bursă se efectuează prin intermediul unei companii off-shore, atunci profitul realizat nu este supus impozitării, 


( Operaţiuni de lohn - compania off-shore este mijlocul cel mai răspândit prin care se reduce impozitul pe profit, realizat în urma executării contractului de lohn. 


( Proprietate intelectuală - o companie off-shore poate cumpăra sau poate fi mandatată pentru dreptul de a folosi un patent, drepturi de autor, licenţă, know-how de la sau de către deţinătorii originali cu drept de sublicenţă. Odată achiziţionat dreptul de proprietate intelectuală de către o companie off-shore, aceasta poate furniza drepturile de proprietate în sublicenţă în întreaga lume, exploatând drepturile de proprietate în diverse ţări, fără a achita taxele şi impozitele aferente. 


( Shipping - folosirea unei companii off-shore de shipping poate elimina impozitarea directă sau indirectă. Acesta poate constitui unul dintre motivele pentru care în ultimii ani s-au produs mari transferuri de nave comerciale înregistrate în zone tradiţionale ca Marea Britanie, Norvegia sau Grecia, către jurisdicţii navale off-shore precum Panama, Liberia, Isle of Man, Cipru şi Gibraltar.


( Recrutare de personal - companiile off-shore pot fi folosite de către deţinătorii lor în scopul de a reduce impozitul pe salariile angajaţilor. În acest caz, banii care urmează să fie utilizaţi pentru salariile angajaţilor sunt transferaţi în conturile companiei off-shore, în care figurează de fapt angajaţii.


( Asigurări - societăţi de asigurare off-shore sunt constituite de către o companie înregistrată într-o ţară cu fiscalitate ridicată sau de către un grup de asemenea companii şi pot fi folosite pentru asigurarea riscurilor firmei mamă în condiţii mai avantajoase decât cele oferite de obicei de societatea de asigurare. 


Dicţionarul Webster defineşte aceste societăţi astfel: „societăţi deţinute sau controlate de către o altă societate sau întreprindere, al cărei obiectiv este, în primul rând, acoperirea necesarului de asigurări, şi în al doilea rând, efectuarea de operaţii pe piaţă". 


Societăţile de asigurări au fost create, în principal, de companii multinaţionale, pentru a asigura şi reasigura riscurile filialelor şi companiilor afiliate. Acestea sunt potrivite în special pentru industria de shipping şi industria petrolieră. 


Societăţile off-shore înfiinţate în domeniul asigurărilor sunt societăţi de drept străine şi îşi desfăşoară activitatea în alte ţări, în conformitate cu legislaţia din ţara gazdă. Ele constituie majoritatea covârşitoare a societăţilor captive, respectiv 85% din total. Cele mai multe societăţi off-shore de acest tip îşi au sediul în: Insulele Bermude (1336), Insulele Cayman (500), Guernsey (300), Bahamas, Seychelles, care deţin împreună circa 75% din totalul societăţilor captive din întreaga lume. Celelalte sunt situate în Caraibe, Gibraltar, Insula Man, Channel Islands, Insulele Virgine Britanice, Nauru, Singapore, Vannatu, Barbados
.


( Operaţiuni bancare - o bancă off-shore poate fi utilizată şi pentru finanţarea operaţiunilor internaţionale efectuate de fondatorii băncii respective, în scopul evitării problemelor legate de limitări valutare. În ultimii ani, din ce în ce mai multe instituţii bancare s-au stabilit în paradisuri fiscale precum: Anguilla, Antilele Olandeze, Bahamas, Bahrein, Barbados, Insulele Cayman, Costa Rica, Emiratele Arabe Unite, Guernsey, Hong Kong, Liban, Luxemburg, Insula Man, Panama, Saint Vincent, Seychelles, Singapore, care au devenit adevărate centre financiare internaţionale.


Calitatea de proprietar a unei companii off-shore de credit oferă posibilitatea de a duce o politica de credit avantajoasă, minimalizând taxele pe creditele acordate şi fondurile împrumutate şi de a îmbunătăţii serviciile financiare şi de credit oferite clienţilor. În plus, prin intermediul unei companii off-shore se pot acorda credite cu dobânzi mari unei firme situate într-o zona cu impozite mai mari, permiţând astfel transferul resurselor de valuta într-o a treia ţară, fără încălcarea legilor fiscale şi de circulaţie monetară, şi reducerea sau chiar scutirea de la plata impozitului pe profitul obţinut într-o ţară cu fiscalitate mare.

I.2. Paradisurile fiscale


I.2.1. Definirea noţiunii de paradis fiscal


Termenul de „paradis fiscal” este preluat din limba engleză, de la cuvântul „tax-haven”, care înseamnă „refugiu”, „port fiscal”.


Noţiunea este vag definită şi, conform literaturii în materie, "include orice stat care: percepe zero impozite sau impozite reduse pe toate sau pe unele categorii de venituri, are un anumit nivel de secret bancar sau comercial, are cerinţe minime din partea băncii centrale şi niciun fel de restricţii asupra schimburilor valutare”
. 


Dintr-o perspectivă istorică, lipsa resurselor naturale, izolarea geografică, reducerea drastică a alocaţiilor bugetare acordate de Marea Britanie coloniilor sale, şomajul în continuă creştere, absenţa fondurilor financiare pentru dezvoltarea anumitor domenii economice (spre exemplu turismul), reprezintă factori care au determinat apariţia unor "paradisuri" din punct de vedere fiscal. 


Adoptarea unei legislaţii cu cât mai puţine reglementări fiscale excesive şi încurajarea, în acest mod, a investiţiilor externe a fost singura soluţie viabilă pentru ieşirea acestor teritorii din criza financiară. 


Principiul care a stat la baza acestei legislaţii a fost unul simplu şi expresiv: facilitarea creării anumitor societăţi financiare a căror activitate nu era impozitată, cu condiţia ca acestea să nu dezvolte afaceri cu entităţi de pe teritoriul respectiv. În acest mod, jurisdicţiile care au implementat legislaţia  off-shore au devenit adevărate zone de acumulări de capital.

 
Rezultă aşadar legătura care există între un paradis fiscal lato sensu şi legislaţia off-shore. Cele două noţiuni luate separat sunt lipsite de sens întrucât afirmarea şi dezvoltarea unui paradis fiscal a fost posibilă numai prin statuarea acestei legislaţii fiscale permisive. 


Adoptarea ei a condus la apariţia de numeroşi clienţi, majoritatea rezidenţi ai ţărilor dezvoltate, dornici să-şi apere veniturile de impunerile fiscale, concomitent cu apariţia unor filiale ale marilor bănci, a firmelor de consultanţă şi a altor profesionişti necesari lumii afacerilor, cum ar fi brokeri, manageri, contabili, auditori financiari etc. 


Rezultatul propagării acestui tip de legislaţie a întrecut cu mult chiar şi cele mai optimiste pronosticuri, exilul fiscal al contribuabililor către paradisurile fiscale înregistrând cote incredibile. 


Aşadar, un paradis fiscal oferă pentru persoanele fizice şi juridice un mijloc legal de a evita să plătească impozite sau de a plăti impozite mai mici. 


Industria de bază a unui paradis fiscal este una modernă, în aparenţă altruistă, ecologică, competitivă şi foarte atractivă pentru investitorii off-shore, stând sub dezideratul de "a-i ajuta în mod legal pe străini să scape de impozit".


Ca urmare, paradisurile fiscale sunt în general state sau entităţi mici, care se specializează în a fi un refugiu pentru persoanele cu venituri mari sau foarte bogate din alte state, care doresc să nu li se ia sub pretexte fiscale o parte substanţială din venituri sau beneficii de către ţara lor de origine. 


Paradisul fiscal profită astfel de banii cheltuiţi de cei cărora le oferă refugiu, precum şi de activitatea industrială şi din sfera serviciilor pe care investitorii off-shore o atrag prin averea lor.


Prin urmare, ca o definiţie de principiu, putem spune că paradisul fiscal este o zonă fără taxe sau cu taxe minime, pe toate sau numai pe unele categorii de venituri, un nivel ridicat de secret bancar sau comercial, cerinţe minime din partea băncii centrale, niciun fel de restricţii asupra schimburilor valutare şi formalităţi minime în scopul înfiinţării, înregistrării şi derulării activităţii.


Astfel, firmele se pot înregistra pe baza unui paşaport, cu cheltuieli minime şi, adesea, fără aport la capital. În acest fel, identitatea adevăraţilor proprietari este ascunsă pentru totdeauna. De cele mai multe ori, pentru firma înregistrată în paradisul fiscal lucrează un avocat sau o firmă de avocatură, care deserveşte mai mulţi clienţi, fiecare dintre ei având sediul declarat la o adresă unde figurează o cutie poştală obscură.


Este uşor de înţeles, în acest context, de ce zonele off-shore sunt atât de căutate, atât de către oamenii de afaceri dornici să-şi reducă impozitele, cât şi de către infractorii dornici să-şi finanţeze operaţiunile departe de ochii autorităţilor.


În ciuda acestei convingeri quasi-generale, companiile create în paradisuri fiscale sunt de multe ori un instrument legal de investiţii, ale cărui avantaje ţin în primul rând de fiscalitate. 


Dacă investiţia este făcută într-o ţară emergentă, precum România, mai exista şi avantajul protejării investitorilor de instabilitatea legislativă (sub aspectul răspunderii sau al repatrierii profitului). De altfel, teritoriile ce poartă denumirea generică de paradisuri fiscale mai sunt numite adesea şi jurisdicţii ale secretului financiar
.


Toate aceste state, denumite paradisuri fiscale, impun reglementări stricte ale secretului bancar şi comercial şi refuză adesea să încalce aceste reglementări
, chiar dacă ar putea fi vorba de o gravă violare a legilor unor ţări.


În literatura de specialitate (juridică şi economică) există puţine şi timide încercări de definire a „paradisurilor fiscale”:


( Potrivit Raportului Gordon, publicat în 1983 de Ministerul Finanţelor din Franţa, „paradisul fiscal” reprezintă „orice ţară care este considerată ca atare şi care se vrea astfel”.


( Roger Brunet constată că „se numeşte paradis fiscal un teritoriu în care persoanele fizice sau societăţile au impresia de a fi mai puţin impuse decât altundeva”.


„Paradisul fiscal” poate fi definit ca fiind spaţiul geografic (reprezentat de teritoriul unei ţări sau numai de o parte a teritoriului unui stat) în interiorul căruia se acordă numeroase şi felurite facilităţi fiscale: nu se percep impozite (ori acestea sunt constituite în cote reduse şi privesc numai unele categorii restrânse de venituri sau bunuri), se asigură – la un nivel ridicat – secretul bancar, este stimulată dezvoltarea activităţilor comerciale şi transferul beneficiilor, nu există restricţii în privinţa schimburilor valutare etc.


I.2.2. Caracteristicile paradisurilor  fiscale


Paradisurile fiscale prezintă anumite caracteristici predominante:


( Impozite reduse

Majoritatea ţărilor considerate paradisuri fiscale fie nu impun niciun impozit pe venituri sau impun impozite doar asupra unor categorii de venituri, fie impun un impozit redus, în comparaţie cu impozitele impuse de ţările de origine ale celor care folosesc paradisurile fiscale respective.


Multe dintre paradisurile fiscale din regiunea Caraibelor sunt ţări mici, mai puţin dezvoltate, ai căror locuitori sunt, în general săraci. Proporţia redusă a populaţiei cu un venit superior nivelului de subzistenţă ar putea face ca un sistem de taxare să nu fie satisfăcător. De aceea guvernele acestor teritorii au considerat mai eficient să-şi procure resursele finanţării cheltuielilor publice în alt mod decât cel al impozitelor. Asemenea venituri se realizează din taxele de autentificare, de înmatriculare şi reînnoire a firmelor înfiinţate în asemenea teritorii. Se creează, de asemenea, noi locuri de muncă în domeniul consultanţei financiare şi juridice, se dezvoltă serviciile de telecomunicaţii şi turism etc.


( Secretul bancar

Dacă, în general, secretul bancar este greu de penetrat în orice legislaţie, totuşi, cele mai multe ţări din lume nu protejează aceste informaţii în cazul unei anchete solicitate de un guvern străin, mai ales când aceste anchete au la bază un tratat bilateral sau multilateral de asistenţă juridică.


În schimb, ţările paradisuri fiscale refuză să divulge secretul bancar şi comercial, chiar şi atunci când este vorba despre comiterea unei grave încălcări a legilor unei alte ţări.


Paradisurile fiscale oferă reguli restrictive de secret sau confidenţialitate persoanelor care fac afaceri, în special cu băncile. Gradul de secret şi amploarea restricţiilor variază de la ţară la ţară. Multe susţin o discreţie între evaziunea fiscală şi alte infracţiuni, cooperând când este vorba de investigarea cazurilor infracţionale din sfera taxelor, dar refuzând să coopereze în cazurile de evaziune fiscală. În altele, gradul de confidenţialitate este direct corelat cu tipul de licenţă sau autorizaţie de funcţionare. 


( Importanţa relativă a activităţii bancare

Cele mai multe ţări paradisuri fiscale urmează o politică de încurajare a activităţii bancare din străinătate. Acest lucru se face prin introducerea unei distincţii între activitatea bancară a locuitorilor ţării respective şi aceea a cetăţenilor străini. În general, activitatea cetăţenilor străini nu este supusă unor cerinţe în ceea ce priveşte rezerva de fonduri şi nu este supusă controalelor exercitate asupra schimburilor valutare sau altor controale.


Paradisurile fiscale prosperă în mare măsură datorită prezenţei băncilor străine. Activitatea financiară generează venituri sub forma onorariilor şi a unor simbolice impozite asupra instituţiilor financiare. Activităţile financiare creează o infrastructură care poate fi folosită atât de companiile legitime, cât şi de infractori, pentru a-şi ascunde fondurile ilicite.


În comparaţie cu comerţul exterior, depunerile bancare din străinătate în jurisdicţiile paradisurilor fiscale sunt considerabil mai mari decât conturile bancare străine în băncile care nu sunt paradisuri fiscale.


Unele din cele mai mari bănci străine au filiale în ţări paradisuri fiscale. Ele şi-au stabilit aceste sedii pentru a participa la piaţa eurodolarului, acceptând depuneri de la străini şi împrumutând sume clienţilor străini.


( Mijloace de comunicaţie moderne

Cele mai multe din ţările considerate paradisuri fiscale posedă excelente instalaţii de comunicare, îndeosebi servicii de telefonie, cablu, telex, internet care le leagă de cele mai importante ţări din care provin fondurile depuse sau spre care se îndreaptă fluxurile financiare.


Progresele realizate de utilizarea calculatoarelor electronice şi a internetului în efectuarea decontărilor bancare au făcut din băncile situate în paradisurile fiscale o şi mai mare atracţie.


De asemenea, servicii aeriene sunt puse la punct şi creează legături, cu principalele aeroporturi din ţările bine dezvoltate din punct de vedere economic.


( Lipsa controlului asupra monedei

Multe paradisuri fiscale exercită un sistem de control cu dublă monedă care face deosebire între rezidenţă şi nerezidenţă şi între moneda locală şi moneda străină. Regula generală este aceea că fac obiectul controlului monetar şi valutar numai locuitorii din ţara paradis fiscal, nu şi cetăţenii nerezidenţi. Totuşi, în ce priveşte moneda locală, şi străinii trebuie să respecte restricţiile impuse localnicilor. O companie creată într-o ţară paradis fiscal care are ca proprietar un nerezident şi care îşi desfăşoară activitatea comercială în afara paradisului fiscal este considerată ca entitate cu regim special referitor la controlul asupra schimburilor valutare.


( Publicitatea promoţională

Cele mai multe paradisuri fiscale îşi desfăşoară publicitatea pe această temă datorită avantajelor pe care le prezintă atragerea investiţiilor străine. Multe din asemenea ţări organizează seminarii internaţionale iar reprezentanţii lor oficiali colaborează la întocmirea de articole care laudă virtuţile ţării lor ca paradis fiscal.


Multe dintre ţările paradisuri fiscale văd activitatea financiară o sursă de venituri relativ stabilă şi caută să o promoveze activ.


Paradisurile fiscale favorizează interesele acelor investitori interesaţi să-şi recicleze banii şi care nu vor să plătească impozite pe profituri sau venituri.


Toate aceste caracteristici contribuie la crearea unui cadru propice dezvoltării operaţiilor economice cu sau fără motivaţie fiscală, singura condiţie fiind compatibilitatea cu legislaţia acestor entităţi teritoriale.


I.2.3. Clasificarea paradisurilor  fiscale


Strategia fiecărui investitor off-shore va fi influenţată într-un mod hotărâtor de legislaţia off-shore existentă în acel teritoriu, motiv pentru care vom reda în tabelul sinoptic de mai jos o clasificare a paradisurilor fiscale, în funcţie de caracteristicile principale ale acestora
.

	CLASIFICARE
	CARACTERISTICI
	EXEMPLE

	Paradisuri fiscale principale

(6 categorii)
	1. Ţări care nu aplică niciun fel de impunere asupra veniturilor şi creşterii de capital "zero havens", pentru persoanele fizice
	Bahamas, Bahrain, Bermude, Insula Cayman, Nauru, Saint-Vincent, Turks şi Caicos, Vanautu, Principatul Monaco

	
	2. Ţări în care impozitul pe venit sau beneficiu este stabilit pe o bază teritorială. În aceste ţări contribuabilii beneficiază de o exonerare a beneficiilor obţinute prin operaţiuni realizate în afara teritoriului, impozitându-se numai profitul obţinut pe plan local. Aceste paradisuri sunt cunoscute sub denumirea „no-rex-on-foreign-income tax havens"
	Costa Rica, Hong-Kong, Liberia, Filipine, Marea Britanie pentru societăţile rezidente 

	
	3. Ţări în care cotele de impunere sunt foarte scăzute „low-rex havens". 

Cotele sunt scăzute deoarece sunt 

astfel stabilite de state ca urmare a 

aplicării unor reduceri de cote, 

datorate acordurilor fiscale privind 

evitarea dublei impuneri cu multe ţări 

în care fiscalitatea este ridicată. 
	Cipru, Insulele Virgine

Britanice, Liechtenstein,

Elveţia, Jersey, Insula

Man, Irlanda



	
	4. Ţări care oferă avantaje specifice societăţilor de tip holding, societăţilor off-shore constând în principal in reduceri parţiale ale impozitului pe profit 
	Luxemburg, Singapore, Ţările de Jos, Antigua, Barbados, Grenada, Belize, Jamaica 

	
	5. Ţări care oferă exonerări fiscale industriilor create in vederea dezvoltării exporturilor 
	Irlanda pentru societăţile create înainte de 1 ianuarie 1981 

	
	6. Ţări care oferă avantaje specifice unor societăţi, de exemplu totala exonerare de taxe pentru companii de shipping sau companii cu specific maritim ("special tax havens") 
	Liechtenstein, Austria, Olanda, Antigua, Jamaica Barbados 

	Paradisuri fiscale secundare
 
	1. Ţări mici 

Caracterizate printr-o suprafaţă mică şi o populaţie redusă numeric, fără a îndeplini toate caracteristicile paradisurilor fiscale principale, aceste ţări: 

- fie că nu aplică niciun fel de impunere fiscală; 

- fie că anumite venituri realizate de persoanele fizice sau societăţi nu sunt impuse; 

- fie că acordă exonerări pentru activităţile desfăşurate de anumite societăţi;

 -fie cotele sunt mult mai reduse 
	Republica Malteză, PolineziaFranceză, Insulele Tonga,Insulele Maurice, Haiti, Insulele Virgine, Jamaica, Taiwan, Insulele Norfolk, Insula Christmas etc. 

	
	2. Ţări industrializate: pot deveni un punct de atracţie pentru activităţile desfăşurate de unele societăţi. Ţări ca SUA, Franţa, Italia, Belgia, Austria, sunt doar câteva exemple care reflectă faptul că denunţarea paradisurilor fiscale ca instrumente eficiente de evaziune fiscală este uitată repede când interesul primează 
	

	În funcţie de sistemul de impunere al acestora 

(3 categorii)
	1. Ţări în care veniturile realizate în străinătate sunt scutite total de impozit pe profit; în acest caz se plăteşte o taxă anuală fixă
	Insulele Virgine Britanice, Bahamas, Belize

	
	2. Ţări în care baza de impozitare nu este profitul, ci valoarea capitalului social 
	Liechtenstein 

	
	3. Impozitarea în sistem liniar: indiferent de valoarea profitului realizat se impune un venit fix 
	

	După specificul propriu 
	1. Ţări specializate pe industria de shipping (sau industria maritimă) 
	Panama, Gibraltar, Malta, Liberia 

	
	2. Ţări specializate pe industria financiar-bancară 
	Bahamas, Cayman, Luxemburg 

	
	3. Ţări specializate pe managementul valorilor mobiliare, imobiliare, financiare 
	Monaco, Insula Man, Hong-Kong 

	Pe zone geografice 
	1. Ţări care îşi fac foarte mare reclamă pe piaţa SUA, Canada 
	Ţări din bazinul Caraibe 

	
	2. Ţări care încearcă să recruteze cât mai mulţi clienţi din Marea Britanie 
	Insulele Canalului Mânecii, InsulaMan 



I.2.4. Avantajele utilizării paradisurilor  fiscale


Principalele avantaje ale paradisurilor fiscale decurg din faptul că: 


( unele ţări nu percep niciun impozit pe venituri, pe plus-valorile de capital, pe avere;


( alte ţări au stabilit o percepere de impozit pe venituri aferente unei baze teritoriale: dacă beneficiile nu îşi au sursa pe teritoriul statului respectiv, nu există impozit;


( alte ţări au încă rate scăzute de impozitare;


( anumite ţări oferă avantaje specifice pentru tipuri specifice de societăţi (de exemplu holdinguri, societăţi scutite etc.)


Scopul utilizării paradisurilor fiscale este simplu: „să plăteşti mai puţin şi să câştigi mai mult.”


Persoanele fizice sunt interesate de utilizarea paradisurilor fiscale din două motive: pe de o parte, pentru a profita de politicile guvernamentale din aceste ţări, având ca obiect dezvoltarea anumitor activităţi, iar pe de altă parte, caută ţările unde impozitarea este foarte scăzută, respectiv nulă, sau unde s-au stabilit acorduri cu ţările cu o impozitare puternică, care oferă posibilitatea unor reduceri pentru impozitele plătite în prima ţară.


Persoanele juridice, la rândul lor, utilizează paradisurile fiscale din următoarele motive:


( anumite paradisuri fiscale impozitează beneficiile în anul următor realizării lor, impozitul fiind calculat pe ansamblul beneficiilor naţionale şi străine. Aceasta permite întreprinderilor care au filiale în străinătate să întârzie impozitarea;


( paradisurile fiscale sunt adesea folosite pentru a efectua tranzacţii de brevete, mărci şi procedee de fabricaţie;


( înfiinţarea unui filiale într-un paradis fiscal permite o mai mare supleţe şi o discreţie mărită în gestiune;


( o filială în cadrul unui paradis fiscal poate fi utilizată de o întreprindere ca punct de cumpărare pentru propriile mărfuri. Acestea din urmă sunt revândute uzinelor din străinătate profitându-se de remizele obişnuite fără a pierde beneficiul vânzării;


( cumpărarea de material la preţul pieţei locale printr-o filială implantată într-un paradis fiscal permite realizarea de beneficii neimpozabile;


( companiile de asigurări captive sunt utilizate de firme multinaţionale pentru a devenit propriul lor asigurator, datorită costurilor substanţiale ale asigurărilor, precum şi datorită caracterului neasigurabil al unora dintre activităţile lor. Compania de asigurări captivă poate deveni totodată un mijloc de finanţare al investiţiilor firmei mamă;


( băncile captive sunt organisme create pentru necesităţile proprii ale unui grup de indivizi. Acestea au statut de bancă non – rezidentă şi pot efectua operaţiuni de orice natură, cu excepţia celor care implică rezidenţi din ţările în care acestea sunt instalaţi;


( constituirea unui trust este uşurată în mare parte pentru persoanele originare dintr-o ţară guvernată prin British Common Law;


( paradisurile fiscale abundă în jurişti, bancheri şi contabili extrem de competenţi.


Un aspect important este că un paradis fiscal poate fi avantajos pentru o persoană fizică şi fără nici un interes pentru o persoană juridică sau prezintă avantaj pentru persoana juridică şi dezavantaj pentru persoana fizică.


Adevărul este că nu există un paradis fiscal perfect sau cel mai bun, pentru că într-o astfel de situaţie toţi investitorii se vor năpusti în acel teritoriu, iar celelalte paradisuri fiscale ar dispărea.


I.2.5. Legitimitatea operaţiunilor off-shore în paradisurile fiscale

Particularitatea esenţială a entităţilor off-shore constă în evitarea prin mijloace legale a obligaţiilor fiscale. Prin urmare, această sustragere nu se poate confrunta cu noţiunea de evaziune fiscală. Sub acest aspect, Dicţionarul de economie al celebrei reviste „The Economist” definea evaziunea fiscală astfel: „neplata obligaţiei fiscale a unei persoane fizice sau juridice către stat prin metode frauduloase, ca de exemplu, nedeclararea profitului, micşorarea valorii reale a profitului prin creşterea cheltuielilor sau diminuarea venitului prin fals sau uz de fals, înregistrarea la organele fiscale a balanţelor şi a bilanţurilor contabile false, bancruta etc.”


Pe de altă parte, potrivit aceluiaşi dicţionar, evitarea legală a sarcinilor fiscale (evaziunea fiscală legală) reprezintă structurarea activităţilor financiare în conformitate cu legea în scopul minimalizării obligaţiei fiscale.


Înfiinţarea şi activitatea companiilor off-shore sunt, prin urmare, operaţiuni legale de evitare a fiscului, iar regimul fiscal de non-impozitare este garantat prin lege şi nu este rezultatul unor maşinaţiuni frauduloase, aşa cum se consideră în general. De altfel, marile firme de contabilitate şi-au dezvoltat propriile departamente ce se ocupă exclusiv de operaţiuni în paradisurile fiscale pentru clienţii lor interesaţi.


Deşi impresia generală este că paradisurile fiscale se ocupă în primul rând de „spălarea” banilor, de orice provenienţă, fără a adresa întrebări stânjenitoare clienţilor lor, de fapt, în centrele off-shore respectabile, regulamentele sunt mai dure decât în statele dezvoltate. Sub acest aspect, trebuie relevat că majoritatea guvernelor din statele off-shore supraveghează cu mare atenţie activitatea băncilor licenţiate în teritoriu şi aprobă cu exigenţă maximă crearea de noi instituţii financiare. Falimentul din 1991 al Băncii de Credit şi Comerţ Internaţional şi alte evenimente precum, îndeosebi, izbucnirea recentei crize economice, care a avut drept catalizator principal sistemul bancar, au constituit împrejurări ce au determinat înăsprirea supravegherii activităţilor off-shore în vederea identificării potenţialilor escroci financiari. Totuşi, creşterea interesului pentru companiile off-shore a fost direct proporţională cu accelerarea ratei criminalităţii economice.


Paradisurile fiscale, prin facilităţile puse la dispoziţia clienţilor lor, reprezintă pentru majoritatea escrocilor financiari, adevărate „oaze de albire” a banilor proveniţi din diverse activităţi prohibite de lege.


În acest context, companiile off-shore au reprezentat un adevărat „magnet” nu numai pentru persoanele dornice să-şi protejeze beneficiile de fiscalitatea ridicată, dar şi pentru cele care sperau să-şi rotunjească substanţial veniturile prin muşamalizarea profiturilor ilegale sau pe seama naivităţii unora.


Utilizarea firmelor off-shore, a facilităţilor financiare, bancare şi fiscale din paradisurile fiscale constituie o practică internaţională curentă şi nu întotdeauna lipsită de riscuri. Organismele internaţionale încearcă să prevină utilizarea paradisurilor fiscale ca baze ale activităţilor criminale, dar şi migraţia evidentă a contribuabililor şi a instituţiilor financiare importante.

II. DUBLA IMPUNERE INTERNAŢIONALĂ

ŞI LEGISLAŢIA OFF-SHORE



II.1. Scurte consideraţiuni teoretice


În contextul adâncirii interdependenţelor dintre state, îndeosebi în cadrul proceselor de globalizare economică actuale, autorităţile publice caută să profite de aceste împrejurări procedând la impozitarea totalităţii veniturilor persoanelor juridice şi a celor fizice rezidente ale statelor respective, ca şi a veniturilor obţinute de persoane nerezidente, pe teritoriul statului luat în considerare. 


Astfel, se ajunge ca anumite venituri să fie impozitate atât in statul de origine (de sursă) a veniturilor, cât şi în cel de destinaţie, fapt de natură a împiedica amplificarea pe mai departe a raporturilor dintre state dacă nu se iau măsuri de eliminare sau, cel puţin, de limitare a fenomenului
.


"Impunerea aceluiaşi venit sau bun de două sau mai multe ori, în cadrul aceluiaşi exerciţiu financiar"
 a fost denumită de doctrină dublă impunere. 


Doctrina fiscală
 distinge două forme de dublă impunere: 

· dubla impunere economică - care constă în "supunerea unei anumite materii impozabile la două sau mai multe impozite în favoarea aceleiaşi autorităţi sau a unei autorităţi publice diferite în acelaşi exerciţiu financiar,,

-  dubla impunere juridică - reprezintă fenomenul de supunere a aceleiaşi persoane de două ori pentru acelaşi obiect al impozitării (de pildă, un nerezident este obligat la impozit asupra unui venit din dividende plătit de către o societate rezidentă, din ţara de sursă a dividendelor şi de către statul al cărui rezident este). 


Pornind de la aceste premise, în literatura de specialitate s-a formulat următoarea definiţie a fenomenului de dublă impunere juridică internaţională: "supunerea unei anumite materii impozabile de către două state diferite, la acelaşi tip de impozit, pe acelaşi exerciţiu financiar”
. 


Fenomenul de dublă impunere internaţională nu se produce din cauza structurilor diferite ale sistemelor fiscale, ci din cauza concepţiilor (criteriilor) diferite care stau la baza impunerii
. 


Astfel, în practica fiscală, se aplică două concepţii: 

· concepţia teritorială, care are la bază criteriul sursei (originii) veniturilor ori locul unde este situată averea;

· concepţia globală sau mondială, care are la bază criteriul rezidenţei (al domiciliului fiscal) sau al naţionalităţii contribuabilului persoană fizică, respectiv a sediului contribuabilului persoană juridică. 
În statul în care se aplică concepţia teritorială (ratione loci), sunt supse impozitării toate veniturile, indiferent de natura lor (profitul societăţilor comerciale, salariile, câştigurile din profesii libere, arenzi, dobânzi, dividende, chirii etc.), dacă au sursa pe teritoriul pe care statul respectiv îşi exercită suveranitatea fiscală. Nu are relevanţă locul unde îşi are rezidenţa (sediul) beneficiarul veniturilor respective. În cadrul acestei concepţii, importantă, decisivă este sursa venitului sau locul unde se află situată averea care face obiectul impunerii, şi nu beneficiarul acesteia, indiferent de statul în care îşi are rezidenţa
. 


În schimb, în ţara în care se aplică concepţia mondială sau globală (ratione personae), fac obiectul impunerii toate veniturile şi bunurile persoanelor fizice şi juridice care au rezidenţa sau sediul în statul respectiv. 


Aşadar, nu are importanţă sursa acelor venituri sau locul unde se află situate bunurile respective, factorul decisiv reprezentându-l persoana fizică sau juridică căreia îi sunt destinate veniturile, respectiv proprietarul averii, în calitatea lui de contribuabil. 


În concluzie, dubla impunere internaţională este prezentă numai atunci când sunt întrunite cumulativ trei elemente constitutive: 


( perceperea repetată în state diferite a impozitului sau taxei aferente aceluiaşi venit; 


( existenţa identităţii perioadei de impunere; 


( supunerea la un surplus de sarcină fiscală a contribuabilului, diferenţă pe care nu ar datora-o dacă impunerea s-ar face numai de unul dintre state. 


Fenomenul dublei impuneri internaţionale apare frecvent, reprezentând un obstacol dificil pentru activitatea de comerţ exterior, frânând mai ales investiţiile în străinătate, transferul de energie sau proliferarea în afara statului naţional a filialelor societăţilor comerciale
. 


Iată motivele pentru care statele au căutat să identifice diverse mijloace pentru eliminarea sau limitarea acestui "flagel" fiscal, cel mai eficient dovedindu-se a fi "convenţia pentru evitarea dublei impuneri".


Astfel de convenţii se încheie Între statele care sunt legate între ele prin fluxuri de venituri, capitaluri, bunuri sau persoane, ori prin existenţa unor proprietăţi care aparţin rezidenţilor unui stat pe teritoriul celuilalt stat. Convenţia a fost definită în doctrină ca fiind "acordul intervenit între două sau mai multe state, ce are ca scop prevenirea dublei impuneri sau reducerea efectelor acesteia"
. 


Scopul acestui tip de convenţie fiscală este perceput diferit, după cum el este privit din punct de vedere al Guvernului, al celorlalte organe de stat sau al contribuabilului. "Contribuabilul speră că acordul va preveni dubla impunere a venitului său; organul fiscal speră că tratatul va preveni evaziunea fiscală;..”


II.2. Convenţie model de eliminare a dublei impuneri


Întrucât nu ne propunem să analizăm în mod exhaustiv conţinutul şi interpretarea convenţiilor de evitare a dublei impuneri internaţionale, ne vom rezuma la prezentarea, în continuare, a principalelor dispoziţii, cu  relevanţă asupra tematicii de documentare, ale Convenţiilor model de eliminare a dublei impuneri redactate de Organizaţia pentru Cooperare şi Dezvoltare Economică (OCDE) şi Organizaţia Naţiunilor Unite (ONU).
 


Articolul 4 al Convenţiilor Model OCDE şi ONU se referă la primul criteriu în funcţie de care statele contractante convin să delimiteze între ele dreptul de a impune categoriile de venituri sau averea care fac obiectul convenţiilor fiscale. Astfel, acest articol cuprinde reguli pentru determinarea înţelesului noţiunii de rezident al unui stat contractant, ce indică "orice persoană care, în virtutea legislaţiei acelui stat, este subiect al impunerii în acel stat datorită domiciliului său, reşedinţei sale, sediului conducerii sau oricărui alt criteriu de natură analogă". 


Dacă o persoană fizică este considerată ca fiind rezidentă în ambele state, statutul referitor la rezidenţa acestei persoane se determină în felul următor: 


- persoana fizică va fi considerată rezidentă a statului în care dispune de o locuinţă permanentă la dispoziţia sa. Prin locuinţă se înţelege o casă sau un apartament, proprietatea persoanei respective ori închiriate, sau chiar o cameră mobilată de aceasta. În acest sens, contează caracterul de permanenţă a locuinţei, şi nu natura acesteia sau titlul juridic în care locuinţa este deţinută. Dacă persoana fizică dispune de o locuinţă permanentă în fiecare dintre statele contractante, ea va fi considerată rezidentă a statului în care legăturile sale personale şi economice sunt cele mai strânse; 


- dacă se poate determina în care dintre statele contractante se află centrul intereselor vitale ale persoanei în cauză, iar persoana respectivă nu dispune de o locuinţă permanentă în niciunul dintre statele contractante sau dispune de o asemenea locuinţă în fiecare stat contractant, atunci această persoană va fi considerată ca rezidentă a statului contractant în care persoana locuieşte în mod obişnuit; 


- dacă persoana fizică locuieşte în mod obişnuit în fiecare dintre statele contractante sau dacă nu locuieşte în mod obişnuit în fiecare dintre statele contractante sau dacă nu locuieşte în mod obişnuit în niciunul dintre ele, ea va fi considerată că este rezidentă a statului contractant a cărui naţionalitate (cetăţenie) o are; 


- dacă persoana în cauză nu are cetăţenia niciunuia dintre statele contractante, autorităţile competente ale statelor contractante rezolvă problema de comun acord.


Potrivit Convenţiilor Model, în cazul societăţii cu sau fără personalitate juridică, ce este recunoscută ca rezidentă în ambele state contractante, se consideră că aceasta este rezidentă a statului contractant unde se află sediul conducerii sale efective.


Noţiunea de sediu permanent reprezintă al doilea criteriu în funcţie de care statele contractante îşi atribuie dreptul de a impune. Astfel, pentru ca un sediu să fie permanent, trebuie să îndeplinească cumulativ următoarele criterii: 


- existenţa unui loc de afaceri adică local (clădiri), maşini şi/sau utilaje etc. Nu are importanţă dacă societatea respectivă este proprietară sau deţine cu chirie clădirile, echipamentele şi celelalte componente ale sediului; 


- locul de afaceri trebuie să fie "fix", adică să posede o adresă exactă şi să prezinte un anumit grad de permanenţă; 


- activitatea societăţii să se execute prin intermediul acestui loc de afaceri, adică personalul ce efectuează activitatea să lucreze efectiv în statul în care se află locul fix de afaceri.
Al treilea criteriu în funcţie de care statele contractante convin delimitarea între ele a dreptului de a impune diferite categorii de venituri şi elementele de avere este cel al "naţionalităţii". 


Cele mai importante venituri sau elemente de avere ce intră sub incidenţa tratatelor de evitare a dublei impuneri sunt următoarele: 


- venituri imobiliare, câştiguri din capital, averea propriu-zisă; 


- dividende, dobânzi, comisioane, redevenţe, profit, venituri din exercitarea unor profesii independente şi dependente, alte venituri. 


Ne vom referi, în continuare, pe scurt, numai la acele categorii de venituri ce prezintă o importanţă mai mare pentru prezentul documentar şi anume: profitul, dividendele, redevenţele, dobânzile, comisioanele. 


Ca regulă generală, profitul unei societăţi cu sediu permanent într-un stat contractant se impune, conform celor două Convenţii Model, numai în statul în care se află acel sediu. Aici apar, însă, anumite probleme legate de impunerea profitului, determinate, pe de o parte, de societăţile între care există raporturi de subordonare (o societate acţionează ca o filială a celeilalte), iar pe de altă parte, de raporturile juridice existente între societăţile situate în statele contractante (raporturile juridice se referă la participarea unei societăţi dintr-un stat contractant la capitalul social, la conducerea sau la controlul altei societăţi din celălalt stat contractant). 


În primul caz problemele apar tocmai atunci când, pentru a evita impunerea exacerbată a unui profit obţinut de o societate, aceasta îşi deschide într-un paradis fiscal o societate financiară off-shore, spre care îşi va dirija toate profiturile, devenind, în acelaşi timp, filiala acestuia din urmă. lată motivele pentru care Convenţiile Model conţin o dispoziţie specială menită să contracareze acest exil fiscal, şi anume: "când o întreprindere a unui stat contractant desfăşoară activitatea şi în celălalt stat contractant, printr-un sediu permanent aflat în acel stat, acelui sediu permanent i se vor atribui, în fiecare stat contractant, beneficiile pe care le-ar fi putut realiza dacă ar fi constituit o întreprindere distinctă şi separată, desfăşurând activităţi identice sau similare, în condiţii identice sau similare, şi tratând cu toată independenţa cu întreprinderea al cărui sediu permanent este" [art. 7 alin. (3) din Convenţia Model OCDE]. 


Totuşi, cele două convenţii recunosc necesitatea luării în considerare, la stabilirea profitului aferent sediului permanent, a cheltuielilor făcute pentru scopurile urmărite de sediul permanent, inclusiv cheltuielile de conducere şi de administrare. 


Având în vedere că în majoritatea paradisurilor fiscale nu este necesară ţinerea contabilităţii şi încheierea bilanţului de activitate, evident că investitorii off-shore folosesc această "breşă" din convenţiile de evitare a dublei impuneri, transferându-şi beneficiile în contul societăţii din jurisdicţia off-shore cu titlul mai sus învederat.


Pentru a soluţiona cea de-a doua problemă ce se ridică în legătură cu impunerea profitului, Convenţiile Model statuează că "statele contractante convin, prin convenţie fiscală, corectarea profitului artificial diminuat şi a impozitelor datorate". 


Astfel, nu numai că se recunoaşte statului prejudiciat dreptul de a impune profitul sustras de la impunere, dar convenţiile menţionează şi obligaţia statului pe teritoriul căruia se află societatea, care şi-a majorat în mod nejustificat beneficiile, de a modifica impozitul datorat de acea societate. 


În practica fiscală internaţională se manifestă o deosebită grijă pentru a se formula o definiţie cât mai cuprinzătoare noţiunii de dividend. În Convenţia Model a OCDE, prin acest termen se înţelege "venitul provenit din acţiuni, drepturi sau titluri de folosinţă, părţi de fondator, alte drepturi, exceptând creanţele cu participare la beneficiu, precum şi veniturile din alte părţi sociale asimilate veniturilor din acţiuni de către legislaţia fiscală a statului contractant în care este rezidentă societatea distribuitoare de dividende" (art. 10). 


Regula generală privind dreptul de a impune dividendele este prevăzută în art. 10 al ambelor Convenţii Model, prevăzându-se că "dividendele plătite de o societate care este rezidentă a unui stat contractant la un rezident al celuilalt stat contractant se impun în acel stat". S-a adoptat acest principiu al dreptului statului de rezidenţă al beneficiarului de dividende şi nu al statului sursă al dividendelor, ţinând seama că unele state de sursă nu percep impozit pe dividende, aşa cum se întâmplă de altfel în cazul paradisurilor fiscale. Această regulă nu înseamnă că dividendele se pot impozita numai în statul al cărui rezident este beneficiarul acestora. Potrivit Convenţiilor, statul sursă a dividendelor are la rândul său dreptul de a le impune, limitele de impozitare fiind stabilite cu prilejul negocierilor bilaterale de către statele interesate. 


Uneori, un investitor foloseşte avantajele pe care le conferă distribuirea dividendelor unei societăţi financiare off-shore pentru a repatria profitul acumulat în contul bancar al acesteia. Existenţa unui tratat de evitare a dublei impuneri între statul unde se află entitatea off-shore şi cel de destinaţie a dividendelor va permite astfel societăţii căreia îi sunt distribuite să plătească un impozit mult mai redus decât cel pe care trebuia să-I achite pentru profitul obţinut şi nedirijat spre "tărâmuri paradisiace". 


Articolul 11 din Convenţiile Model reglementează impozitarea dobânzilor, care, în linii mari, este identică cu cea privind impunerea dividendelor.


Astfel, "dobânzile care provin dintr-un stat contractant şi sunt plătite unui rezident al celuilalt stat contractant, sunt impozabile în acest din urmă stat". De asemenea, statul din care acestea provin, are dreptul să le impună la rândul său, dar impozitul astfel stabilit nu poate depăşi 10% din suma brută a dobânzilor. Astfel, în practică, se poate întâlni situaţia în care o societate rezidentă într-un paradis fiscal acordă un credit filialei sale din statul cu fiscalitate ridicată, cu o dobândă minimă şi pe un termen lung. În această situaţie este vorba tot de o modalitate de repatriere a profitului acumulat "în larg", dar care are avantajul că statul de provenienţă a dobânzilor le va putea impozita numai pe acestea, nu şi capitalul împrumutat. În acelaşi timp se creează un circuit reversibil al capitalului din paradisul fiscal spre statul cu o fiscalitate ridicată.


Noţiunea de comision are în convenţiile fiscale înţelesul de "plată făcută unui intermediar, unui reprezentant comisionar general sau oricărei alte persoane asimilate unui astfel de intermediar sau reprezentant de către legislaţia fiscală a statului contractant din care provin asemenea plăţi" sau de "remuneraţie plătită oricărei persoane pentru serviciile pe care le prestează în calitate de intermediar". 


Statele contractante au convenit repartizarea dreptului de impunere între ele. Astfel, impunerea se face în statul de rezidenţă al beneficiarului comisioanelor. Impunerea se poate face şi de statul sursă a acestora, dar până la limita de 15% din cuantumul lor. 


În practică, investitorii off-shore se folosesc de această cotă redusă a impozitului pe comision pentru a dirija cu acest titlu capitalul din statul cu fiscalitate ridicată spre cel cu fiscalitate redusă. În convenţiile fiscale, noţiunea de redevenţă are un sens mai larg, dar relativ concret. Ea se referă la remuneraţiile de orice natură, plătite pentru folosirea sau concesionarea folosirii unui drept de autor asupra operelor literare, artistice sau ştiinţifice, inclusiv pentru filme de cinematograf ori filme sau benzi magnetice destinate emisiunilor de radio sau televiziune, a brevetelor, a mărcilor de fabrică sau de comerţ, a desenelor sau modelelor, ca şi pentru folosirea sau concesionarea folosirii echipamentelor industriale, comerciale sau ştiinţifice şi pentru informaţii referitoare la experienţa câştigată în domeniile industrial, comercial sau ştiinţific. Delimitarea impunerii redevenţelor ridică aceleaşi probleme ca şi impozitarea dividendelor, dobânzilor, comisioanelor.


În legătură cu incidenţa convenţiilor fiscale semnate de state precum Olanda, Marea Britanie, SUA, Danemarca, Franţa, asupra unor teritorii dependente de acestea, trebuie relevat faptul că tratatele de evitare nu se aplică în ţările dependente, întrucât acestea se bucură de autonomie fiscală proprie
. 


Cu teritoriile dependente politic, dar autonome sub aspect fiscal, statele respective încheie adesea convenţii pentru evitarea dublei impuneri, la fel cum procedează cu statele independente. În acest sens se pot cita convenţiile dintre Franţa, Polynezia Franceză şi Noua Caledonie, Olanda şi Antilele Olandeze, Marea Britanie, Jersey şi Insula Man. Evident că de acest fapt profită pe deplin contribuabilii din statul principal, aceştia încercând să-şi muşamalizeze, prin intermediul convenţiilor fiscale, veniturile ce intră sub incidenţa acestora. 


Astfel, ei au la dispoziţie două variante pentru a profita de dispoziţiile tratatelor de evitare a dublei impuneri: 


- devin persoane rezidente ale paradisurilor fiscale; 


- îşi constituie societăţi financiare off-shore, ce vor acţiona ca societăţi "mamă", având filiale în statul de fiscalitate ridicată. 


Aşadar, o jurisdicţie off-shore cu un nivel scăzut al impozitelor, dacă îşi suplimentează oferta cu o reţea cuprinzătoare de tratate de evitare a dublei impuneri, poate deveni foarte atractivă pentru potenţialii investitori (DIT Double Tax Treaties).


II.3. România şi tratatele de evitare a dublei impuneri


România a încheiat tratate bilaterale de evitare a dublei impuneri cu jurisdicţii off-shore precum Cipru, Elveţia, Luxemburg, Malta, SUA. Lista completă a astatelor cu care România a încheiat acorduri de evitare a dublei impuneri se prezintă în Anexa 1.

Conform legilor noastre, veniturile şi bunurile obţinute de cetăţenii români, în afara graniţelor ţării, sunt supuse rigorilor fiscale interne, odată cu transferarea sau aducerea lor în ţară, cu excepţia situaţiei în care între statul nostru şi cel din care provin aceste venituri există o convenţie de evitare a dublei impuneri. Faptul că cetăţenii români folosesc cu succes avantajele acestor tratate, este evidenţiat de următoarele aspecte: 


- există persoane fizice române (cu venituri destul de importante), care devin rezidente ale unui stat cu care România a încheiat un tratat de evitare a dublei impuneri şi care percepe un impozit pe venit substanţial scăzut; 


- există societăţi româneşti ce acţionează ca filiale ale unor entităţi off-shore spre care îşi direcţionează ulterior profitul. Repatrierea acestuia se va realiza prin investiţii, credite externe, garanţii sau participări la capitalul social al unei societăţi prin mărirea acestuia. De altfel, acest din urmă "artificiu" fiscal constituie principalul mijloc de repatriere a capitalului exilat în state cu o fiscalitate mai blândă. 


Mai multe detalii privind raporturile României cu societăţi off-shore se vor prezenta în continuare, în capitol separat.

III. LEGISLAŢIE AFERENTĂ PROBLEMATICII

SOCIETĂŢILOR OFF-SHORE ŞI PARADISURILOR FISCALE 

ÎN STATE EUROPENE

O Europă fiscală sau socială nu există, de aceea, disponibilităţile – pe această temă – variază foarte mult, pe de o parte – de la o ţară la alta, iar pe de altă parte – chiar la nivelul Uniunii Europene. O explicaţie ar fi aceea că în chiar interiorul Uniunii Europene s-au înmulţit paradisurile fiscale, situaţie care, - prezentând un pericol potenţial pentru viitorul Comunităţii – produce dificultăţi guvernanţilor. În vederea înlăturării acestui pericol se întreprind măsuri severe pentru contracararea criminalităţii economice şi fiscale: verificarea severă a dublei reşedinţe a contribuabilului, revederea clauzelor privind schimbul de informaţii, a clauzelor de asistenţă privind recuperarea datoriilor reciproce etc. 


 Prin urmare, legislaţia statelor nu reglementează, în mod special, materia „off-shore” sau a „paradisurilor fiscale”, problematica regăsindu-se în legislaţia privind societăţile comerciale dar abundă în reglementări privind combaterea evaziunii fiscale, a spălării banilor, a implicaţiilor acestora în finanţarea terorismului, şi a celorlalte aspecte ale criminalităţii economico-financiare.   

III.1. BULGARIA


Bulgaria nu se poate numi un paradis fiscal dar Legea privind impozitul pe venit
 cuprinde, în finalul ei, un capitol intitulat „SUPPLEMENTARY PROVISIONS„ care, la articolul 64, reglementează raporturile fiscale cu state din paradisuri fiscale (para.1), cu state sau teritorii cu care Bulgaria nu are acorduri de evitare a dublei impuneri (para.2) precum şi alte aspecte legate de regimuri preferenţiale acordate la impozitarea unor anumite tipuri de firme.


La sfârşitul anului 2013, la iniţiativa a doi parlamentari liberali,  Parlamentul bulgar a adoptat o lege intitulată „Noile relaţii economice şi financiare cu companii înregistrate în jurisdicţii preferenţiale de regim fiscal, cu persoanele care au legătură cu acestea şi cu beneficiarii lor efectivi”, cunoscută de publicului larg ca "Legea Companiilor Off-shore". Legea a fost publicată în Monitorul Oficial, nr 1 din 3 ianuarie 2014 şi a intrat în vigoare la 1 ianuarie 2014.


Obiectivele noii legi vizează prevenirea companiilor înregistrate în jurisdicţii cu regimuri fiscale preferenţiale, persoanele legate de acestea şi proprietarii acestora de a accesa fonduri publice şi de a gestiona resurse financiare în contradicţie cu interesele publice, şi pentru a combate evaziunea fiscală. 


Definiţiile termenilor "o companie înregistrată într-o jurisdicţie cu regim fiscal preferenţial" şi "o persoană în legătură cu aceasta" sunt stabilite de dispoziţiile complementare ale Legii. Protecţia împotriva utilizării de companii înregistrate în regimuri fiscale cu jurisdicţii preferenţiale este întărită de regula potrivit căreia o persoană dintr-o jurisdicţie cu regim fiscal preferenţial înseamnă, de asemenea, orice persoană juridică locală sau străină controlată de o societate înregistrată într-o jurisdicţie cu regim fiscal preferenţial. În termeni practici, aceasta va permite aplicarea clauzelor de salvgardare cu privire la existenţa unei tranzacţii între persoane afiliate pentru a masca tranzacţiile din interiorul ţării, precum şi tranzacţiile cu persoane din ţări, inclusiv statele membre ale UE, în care se aplică în practică un regim fiscal preferenţial (scutirea de impozite pe venituri din surse externe), dar s-au înregistrat proprietari, cu drepturi depline, în  jurisdicţii cu regimuri fiscale preferenţiale ca urmare a obligaţiilor ce decurg din angajamentul de a face schimb de informaţii cu privire la identitatea proprietarilor de companii. În acest context, astfel de companii ar putea fi excluse de pe piaţă, deoarece orice tranzacţionare a unui terţ s-ar putea confrunta cu riscul de a fi expus la reglementarea privind impozitul pe motivul derulării unor tranzacţii cu persoane afiliate (persoane fizice sau juridice care sunt într-un raport de dependenţă cu firma respectivă). 


Legea prevede interzicerea:


( participării directe sau indirecte a companiilor înregistrate în jurisdicţii cu regimuri fiscale preferenţiale şi a persoanelor afiliate acestora, în procedurile de acordare a licenţelor pentru instituţiile de credit, în activităţi de asigurări, fonduri de pensii sau fonduri de asigurări de sănătate, sau în furnizarea de servicii sau activităţi prevăzute în Legea privind instrumentele financiare de piaţă (intermediari de investiţii), a instituţiilor de plăţi, sau în proceduri de concesiune;


 ( participarea la licitaţii de achiziţii publice a consorţiilor care implică companii off-shore; 


( achiziţionării de proprietăţi de stat sau municipale, de societăţi care se ocupă cu jocurile de noroc, de operatori de telefonie mobilă, de operatori de radiodifuziune etc. Companiile înregistrate în teritoriile off-shore nu pot să înfiinţeze sau să participe la o entitate care este un editor de periodice, în parteneriat public-privat, agenţii de sondaj sociologic, auditori şi evaluatori independenţi şi realizatori de proiecte care implică folosirea de surse de energie regenerabile.

Restricţiile prevăzute de lege nu se aplică entităţilor cu care o societate înmatriculată într-o jurisdicţie cu  regim fiscal preferenţial are interese directe sau indirecte şi care şi-au făcut publice detalii cu privire la persoanele fizice care sunt beneficiarii efectivi ai afacerii.


Mai mult decât atât, interdicţia nu se aplică companiilor off-shore care aparţin unei grupări economice în care societatea-mamă sau o filială este o firma care are proprietari (persoane fizice) înregistraţi în Bulgaria sau sunt listate pe o piaţă reglementată într-un stat membru al UE sau într-o altă ţară semnatară a Acordului privind Spaţiul Economic European.


O altă excepţie de la restricţiile aplicabile companiilor off-shore este cazul în care acţiunile societăţii în care o companie înregistrată într-o jurisdicţie cu regim fiscal preferenţial are un interes direct sau indirect, se tranzacţionează pe o piaţă reglementată într-un stat membru al UE sau într-o altă ţară membră a Acordului privind Spaţiul Economic European.


Restricţiile referitoare la companiile off-shore nu se aplică societăţilor înregistrate într-o jurisdicţie cu  regim preferenţial de impozitare  care aparţin unui grup economic a cărui societate-mamă este o companie locală, persoană fizică impozabilă într-o ţară cu care Republica Bulgaria are un acord de evitare a dublei impuneri sau un acord de schimb de informaţii. 


Noua lege prevede sancţiuni pentru invocarea dispoziţiilor privind excepţiile sus-menţionate prin declaraţii cuprinzând date false, cum ar fi:


( În cazurile în care o companie off-shore sau persoanele legate de acesta au obţinut o licenţă şi/sau un permis în conformitate cu dispoziţiile articolului 3 din Lege şi se stabileşte că aceea companie a furnizat documente false/informaţii. Licenţa şi/sau autorizaţia de funcţionare vor fi revocate;


( În cazul în care se constată că un ofertant în procesul de concesiune a prezentat documente false şi Compania este înregistrată ca un off-shore, ofertantul este eliminat din procedura de concesiune sau din licitaţia pentru obţinerea dreptului de prospectare şi explorare a resurselor minerale. În plus, contractul de concesiune sau permisul este anulat în cazul în care câştigătorul se dovedeşte a fi o companie off-shore;


Procedurile de achiziţii publice urmează aceleaşi reguli. În astfel de cazuri, contractul de achiziţii publice este anulat imediat, depozitul nu este rambursat, lucrările executate nu sunt plătite, iar plăţile deja efectuate sunt supuse recuperării împreună cu dobânzile legale aferente.


Circumstanţele prezentate drept motive de exceptare de la restricţiile menţionate trebuie să fie înscrise în Registrul Companiilor.


Companiile înregistrate în jurisdicţii cu regim fiscal preferenţial sunt adesea folosite în schemele de evaziune fiscală. Evaziunea fiscală este posibilă, de asemenea, prin intermediul tranzacţiilor cu persoane fizice şi juridice locale sau a tranzacţiilor cu persoane care nu sunt stabilite în jurisdicţii cu  regimuri fiscale preferenţiale. 


Lupta împotriva evaziunii fiscale trebuie să vizeze toate tranzacţiile, atât tranzacţii fictive care ascund alte tranzacţii secrete cât şi tranzacţiile reale în care se realizează evaziunea fiscală pe baza preţurilor. Companiile înregistrate în jurisdicţii cu regim fiscal preferenţial sunt folosite pentru a muta venitul generat în tranzacţii fictive sau tranzacţii la preţuri neconforme cu preţul pieţei în jurisdicţii duty-free sau cu fiscalitate redusă. 


Dispoziţiile tranzitorii şi finale ale Legii au introdus amendamente la Codul de procedură fiscală şi de securitate socială astfel încât să îmbunătăţească legislaţia fiscală în vigoare şi pentru a asigura o luptă mai eficientă împotriva schemelor internaţionale de planificare fiscală agresivă  şi a evaziunii fiscale. Modificările creează condiţii de aplicare a mecanismului existent de repartizare a profitului ascuns, precum şi a sancţiunilor aferente şi la tranzacţiile cu companii înregistrate în jurisdicţii cu regimuri fiscale preferenţiale. 


Problema este că, în general, jurisdicţiile cu regim fiscal preferenţial (teritorii off-shore) sunt deosebit de dificile în identificarea relaţiilor dintre proprietarii finali ai capitalului persoanelor fizice locale şi companiile din aceste jurisdicţii. Regula este că lupta împotriva evaziunii fiscale, cuplată cu  redistribuirea beneficiilor ascunse îşi găseşte motivarea în refuzul de a reduce baza de impozitare a persoanelor juridice locale şi în impozitarea dividendelor celuilalt participant în evaziunii fiscale, şi anume, compania înregistrată într-o jurisdicţie cu regim fiscal preferenţial. 


În măsura în care, în impozitare, persoana juridică locală este protejată în conformitate cu dispoziţiile articolului 116 din Codul de procedură fiscală şi de securitate socială, bazat pe prezumţia că persoana juridică locală şi compania înregistrată într-o jurisdicţie cu regim fiscal preferenţial sunt persoane aflate într-un anumit raport de dependenţă, aplicarea completă a regimului de salvgardare într-un mod universal şi neutru de impozitare impune introducerea unei prezumţii de o relaţie între proprietarii finali ai capitalului persoanei locale şi societatea înregistrată în jurisdicţia cu regim fiscal preferenţial. Această abordare va permite aplicarea nestingherită a mecanismului de impozitare a beneficiilor ascunse, distribuite către cealaltă parte a relaţiei, implicit la stoparea evaziunii fiscale şi, în acelaşi timp, la aplicarea universală a neutralităţii fiscale. Persoanele care fac obiectul interdicţiilor prevăzute la articolul 3 din Lege au obligaţia să îşi adapteze activităţile la cerinţele legii, în termen de şase luni de la intrarea sa în vigoare, adică înainte de 31 iunie 2014.

III.2. REPUBLICA CIPRU

A dezvoltat un sector financiar off-shore foarte dinamic, facilitat de legislaţia britanică (aici funcţionează aproape 50.000 de firme şi foarte multe bănci străine). Criticată foarte dur de SUA pentru faptul că ar fi găzduit capitalurile mafiei ruseşti şi averile lui Siobodan Milosevici, Republica Cipru reprezintă şi astăzi, după integrarea sa în Uniunea Europeană, un paradis fiscal.


Sistemul juridic şi regimul fiscal: sistemul juridic poartă amprentă britanică. Ciprul a devenit un centru financiar şi de afaceri de talie internaţională după 1976, când, după semnarea unui număr important de tratate de evitare a dublei impuneri, a fost adoptată o legislaţie fiscală relaxată. Iniţiativa a contribuit la boom-ul economic al insulei, in 1994 rata încorporării de firme off-shore fiind de peste 300 de entităţi pe lună, veniturile anuale înregistrate de activitatea off-shore ridicându-se la 350 milioane dolari. 


Companiile încorporate în Cipru, ai căror proprietari sunt nerezidenţi şi fac afaceri în afara jurisdicţiei, sunt considerate companii off-shore şi beneficiază de o rată de impozitare redusă, respectiv 4,25% din profitul net. De asemenea, potrivit legislaţiei în vigoare, aceste entităţi beneficiază de următoarele stimulente fiscale: 


- exonerarea de la plata taxelor vamale şi accizelor în eventualitatea achiziţionării unor echipamente de birou, inclusiv articole cu utilizare îndelungată ca aparatura de fotocopiere, computere etc., cu excepţia bunurilor consumabile, aparatele de aer condiţionat şi obiectelor de mobilier (birouri, biblioteci, mese, dulapuri, scaune etc.); 


- exonerarea de la plata taxei pe valoarea adăugată; 


- companiile  sunt scutite de la achitarea taxelor de timbru pentru toate documentele ce au legătură cu activităţile lor in afara Ciprului.


Tratate pentru evitarea dublei impuneri: în ciuda renumelui său de paradis fiscal, Cipru are încheiate 27 de tratate de evitare a dublei impuneri cu ţări, în special din Europa: Armenia, Austria, Belgia, Bulgaria, Canada, China, Republica Cehă, Danemarca, Egipt, Germania, Finlanda, Franţa, Grecia, Ungaria, India, Irlanda, Italia, Japonia, Kuweit, Malta, Mauritius, Norvegia, Polonia, România, Rusia, Singapore, Slovacia, Africa de Sud, Suedia, Siria, Thailanda, Ucraina, Marea Britanie, SUA, Serbia şi Muntenegru. 


Regimul fiscal al sectorului off-shore din Cipru a suferit modificări odată cu intrarea ţării în UE şi încheierea unor acorduri cu OECD. 


Tipuri de companii: Legea Companiilor
 este foarte asemănătoare cu legea engleză din 1948 şi defineşte două categorii mari de firme: publice şi private. 


Firmele private nu pot obţine fonduri prin subscripţie publică, iar numărul acţionarilor trebuie să fie mai mic de 50. O altă prevedere interzice emiterea acţiunilor la purtător. Numele companiei trebuie să fie aprobat de Registrul Companiilor. Această procedură durează, de obicei, 2-4 zile. Se recomandă să se prezinte trei nume în ordinea opţiunilor, deoarece fiecare cerere trebuie să fie examinată cu atenţie şi comparată cu denumirile deja înregistrate, înainte de a se acorda aprobarea. Nu se vor accepta denumiri care sunt similare sau identice cu cele ale unor companii deja existente sau care denotă desfăşurarea unor activităţi ilegale. În cazul folosirii unor termeni ca „Bank”, „Trust”, „Building Society”,  „Insurance", „Assurance”, „Stock”, „Dealer" este necesară licenţa de funcţionare din partea Băncii Centrale a Ciprului. 


Orice companie trebuie să aibă cel puţin doi acţionari şi un director. Acesta poate fi orice persoană fizică sau juridică cu sau fără rezidenţă în Cipru. Informaţiile referitoare la directori, dezvăluite Registratorului de Companii, includ: numele, adresa, naţionalitatea şi ocupaţia. Totuşi, pentru a se asigura anonimatul acestora se poate folosi, în condiţii de deplină legalitate, instituţia, „directorilor nominalizaţi". 


De asemenea, există obligaţia menţinerii unui birou registrat şi angajării unui secretar de companie, persoană fizică, care nu este necesar să domicilieze în Cipru (art. 113 din Legea Companiilor). 


Deşi nu există restricţii privind capitalul minim subscris, este recomandabilă o valoare minimă de 10.000 lire cipriote (20.000 dolari), din care 1.000 lire cipriote vărsate la încorporare. Această prevedere este utilă având în vedere că în Cipru există control valutar iar exceptarea este acordată numai firmelor cu un capital minim de 10.000 lire cipriote.


Adunările generale ale acţionarilor şi şedinţele consiliului de administraţie se pot desfăşura în orice ţară. Anual, trebuie depus bilanţul contabil întocmit conform legilor cipriote. 


Sistemul financiar-bancar: un număr de peste 27 de bănci şi-au stabilit operaţiuni off-shore în Cipru. Secretul bancar este garantat prin lege şi înlăturarea lui poate fi obţinută numai in urma pronunţării unei hotărâri judecătoreşti.


Impozitarea dobânzilor: dobânzile care nu provin din activităţi profesionale ordinare se supun contribuţiei sociale de 10% ca impozit final. 50% din acest venit se supune unui impozit pe profit de 10%, adică o cotă totală de impozitului de 15%


Dobânzile încasate de o societate financiară afiliată sunt considerate venituri obţinute din activitatea profesională şi nu se supun contribuţiei sociale de 10%.


Cu toate acestea, dobânzile provenite din activităţile profesionale  ordinare, inclusiv dobânzi strâns legate de activităţile profesionale (societăţile financiare afiliate), nu sunt tratate ca dobânzi, ci ca profituri şi, în consecinţă, nu se supun plăţii contribuţiilor sociale. Aceste dobânzi se supun impozitului pe profit cu cotă generală, fără dreptul la scutirea de 50% aplicabilă dobânzilor care se supun plăţii contribuţiei sociale, şi anume, o cotă totală a impozitului de 10%.


Conceptele de „dobândă provenită din activităţi profesionale ordinare” şi „dobândă strâns legată de activităţile profesionale” sunt definite în Circulara 2003/8 emisă de Comisarul pentru impozitele pe venit. În acest sens, primul concept desemnează:


 (a) venitul din dobânzi obţinut de instituţiile bancare, incluzând toate unităţile, cooperativele şi instituţiile bancare al căror obiect principal de activitate îl constituie acordarea de împrumuturi, de exemplu, Housing Finance Corporation (Corporaţia de Finanţare a Locuinţelor); 


(b) venitul din dobânzi obţinut de instituţiile financiare care oferă servicii de închiriere/cumpărare, leasing şi alte servicii de finanţare. 


Al doilea concept desemnează:

(a) venitul din dobânzi obţinut de la debitori comerciali; 

(b) venitul din dobânzi obţinut de societăţile de asigurări; 

(c) venitul din dobânzi obţinut din conturile bancare (curente) ale societăţilor; 

(d) venitul din dobânzi obţinut de societăţile care acţionează în calitate de intermediar pentru societăţile financiare afiliate (de exemplu, o societate de portofoliu, o filială sau o societate asociată care împrumută sume de bani şi care ulterior le împrumută altor societăţi afiliate). 


Orice alte cazuri care nu se încadrează în categoriile menţionate mai sus vor fi transmise în scris Comisarului pentru impozitele de venit în vederea analizei.


( Alte aspecte de reţinut cu privire la societăţile financiare afiliate din Cipru:


 ( Absenţa (în baza unui Tratat privind evitarea dublei impuneri sau a Directivei privind dobânzile şi redevenţele) a impozitului cu reţinere la sursă asupra dobânzilor;


 ( Sarcini fiscale globale reduse;


 ( Posibilitatea deducerii cheltuielilor cu dobânzile din venitul impozabil;


 ( Absenţa reglementărilor privind capitalizarea redusă sau neaplicarea acestora în cazul finanţării de tip „back to back”.

( Absenţa impozitului cu reţinere la sursă asupra dobânzilor plătite pentru finanţarea împrumuturilor, indiferent de jurisdicţie sau de absenţa unui DTT (inclusiv plata dobânzilor către jurisdicţii offshore).


( Nivel rezonabil al „marjei” impus de autorităţile fiscale;


( Nivel redus al cheltuielilor cu onorariile pentru servicii financiare şi profesionale.

( Restricţii privind deducerea costurilor de finanţare: nu există restricţii legate de raportul capital împrumutat/capital propriu în Cipru şi, în consecinţă, o societate poate fi finanţată indiferent de raportul capital împrumutat/capital propriu.


( Noţiunea de abuz de drept: În baza unei prevederi generale din Secţiunea 33 a Legii privind calcularea şi colectarea impozitelor, orice tranzacţii artificiale şi/sau fictive pot fi omise. În acest sens, Comisarul pentru impozitul pe venit poate omite orice tranzacţie de acest tip şi poate calcula impozitul plătibil de persoana vizată. Această prevedere să aplică tuturor tranzacţiilor pe plan local sau internaţional şi persoanelor rezidente şi nerezidente.


( Capitalizare redusă. În Cipru nu există norme specifice privind capitalizarea redusă.


( Principiul general privind deductibilitatea dobânzii. Principiul general al legislaţiei fiscale din Cipru care se aplică şi dobânzilor este acela că o cheltuială poate fi dedusă dacă a fost efectuată integral şi exclusiv pentru producerea venitului.


În consecinţă, dobânda plătită în cazul împrumuturilor utilizate în cadrul activităţilor comerciale desfăşurate de o entitate sau pentru achiziţia de active fixe „comerciale” este permisă ca deducere.


Dobânda plătită de o societate de portofoliu pentru achiziţia unei filiale controlate 100% de aceasta este considerată drept tranzacţionare în natură.


Dobânda plătită în cazul achiziţiei de active fixe „necomerciale” nu este permisă ca deducere. Următoarele active fixe sunt considerate drept „necomerciale” de către Comisarul pentru impozitul pe venit:


- investiţii în acţiuni/obligaţiuni etc. (cu excepţia cazului în care acestea reprezintă patrimoniu);


- limuzine; 


- teren (cu excepţia cazului în care acestea reprezintă patrimoniu).


Conform legii privind autovehiculele şi transportul rutier din 1972 şi a regulamentului din 1984, o „limuzină” reprezintă orice autovehicul care nu este utilizat pentru transport public (de exemplu, autobuz, taxi), pentru transportul de mărfuri (de exemplu, dube sau camioane) şi pentru cursuri de conducere.


Clădirile care nu generează venit, de exemplu, apartamente care nu sunt închiriate sau care sunt utilizate de administratori sunt considerate de asemenea active fixe necomerciale.


Nu există prevederi specifice în tratatele privind evitarea dublei impuneri încheiate de Cipru cu privire la deductibilitatea dobânzilor şi capitalizarea redusă.


( Alte restricţii - astfel cum este explicat mai sus, nu există reguli specifice raportului capital împrumutat – capital propriu, ci reguli generale care se aplică indiferent de baza de capitalizare:

- controlul schimburilor valutare. Nu există controale ale schimburilor valutare după aderarea Ciprului la Uniunea Europeană;

- reguli privind dividendele declarate. Plăţile dobânzilor nu vor fi considerate dividende şi solduri în interiorul grupului;

- sumele necomerciale datorate între societăţile grupului (rezultate din vânzările şi achiziţiile dintre acestea) vor genera dobânzi la rate ale dobânzilor practicate pe piaţă. În caz contrar, Comisarul pentru impozitul pe venit este autorizat să perceapă o dobândă noţională la rata dobânzii de pe piaţă, conform principiului deplinei concurenţei.


( Oportunităţi de planificare: repatriere avantajoasă din punct de vedere fiscal a dobânzilor. Dobânda plătită de o societate cipriotă nerezidenţilor nu se supune impozitului cu reţinere la sursă. Această regulă se aplică tuturor plăţilor de dobânzi către nerezidenţi, indiferent dacă acestea sunt sau nu plăţi în interiorul grupului.


( Consolidare fiscală/tratament de grup. Conform legislaţiei din Cipru, nu există un regim de consolidare fiscală. Cu toate acestea, societăţile din cadrul aceluiaşi grup pot aplica prevederile privind degrevarea de grup pentru compensarea pierderilor.


Două societăţi sunt considerate un grup în scopurile degrevării în grup dacă:

- o societate este filiala celeilalte în proporţie de 75%; sau

- ambele societăţi sunt filiale deţinute în proporţie de 75% de o a treia societate.


Se consideră că o societate este controlată în proporţie de 75% de o altă societate în cazul în care cel puţin 75% din acţiunile ordinare cu drept de vot sunt deţinute direct sau indirect, iar societatea de portofoliu are dreptul la minim 75% din:


- profiturile distribuibile ale filialei; şi


- activele filialei distribuibile acţionarilor în caz de lichidare.


Compensarea pierderilor între societăţile grupului este permisă doar în cazul în care societatea cedentă şi societatea solicitantă sunt membre ale aceluiaşi grup pe parcursul întregului an fiscal.


În cazul unei plăţi pentru degrevare de grup (şi anume, o plată este efectuată de societatea solicitantă către societatea cedentă pentru valoarea pierderilor fiscale transferate prin intermediul unei degrevări de grup), atunci această plată:

- nu va fi considerată, în nicio situaţie, drept distribuire; şi

- nu va fi luată în considerare la momentul calculării profiturilor sau pierderilor impozabile ale oricăreia dintre societăţi.


Impozitarea dividendelor 

a. Dividende primite de o societate de portofoliu de la filiale sale


Tratamentul fiscal aplicat veniturilor din dividende obţinute de acţionarii locali va depinde de ţara de rezidenţă a plătitorului. În cazul în care dividendele sunt primite de la o societate rezidentă într-un stat membru UE, iar condiţiile relevante sunt îndeplinite, atunci dividendele vor fi primite brut, fără plata impozitului cu reţinere la sursă, de către acţionarul local, în baza principiilor Directivei privind societăţile-mamă şi filialele acestora.


În cazul în care dividendele sunt primite de la o societate rezidentă într-o ţară non UE, cota impozitului cu reţinere la sursă va depinde de existenţa unui tratat privind evitarea dublei impuneri încheiat între Cipru şi ţara de rezidenţă a plătitorului. În caz contrar se va aplica cota de impozitare din ţara de origine.


Veniturile din dividende obţinute de acţionarii locali vor fi impozitate ţinându-se cont de faptul că acţionarul este o societate sau o persoană fizică.


Ca urmare a introducerii Legii privind impozitul pe venit 118(I) 2002, astfel cum a fost modificată (în vigoare de la 1 ianuarie 2003), venitul din dividende este impozitat într-un mod complet diferit în Cipru. În general, dividendele sunt scutite de impozit în Cipru, cu excepţia cazului în care sunt primite de o persoană fizică rezidentă fiscal în Cipru.


b. Dividende primite de la societăţi străine (societăţi din state membre UE sau non UE)


Veniturile din dividende nu sunt impozabile, iar scutirile de la plata contribuţiilor sociale speciale se aplică conform condiţiilor specifice. Scutirea de la plata impozitului pe venit se aplică fără condiţii, în timp ce scutirea de la plata contribuţiilor sociale speciale se aplică conform condiţiilor specifice (detalii mai jos). Cu toate acestea, condiţiile menţionate nu se aplică în aproape 100% din cazuri, cu excepţia persoanelor fizice rezidente fiscal în Cipru (nu se aplică clienţilor internaţionali).


Dividendele provenite din străinătate sunt scutite de la plata contribuţiilor sociale speciale, cu condiţia ca societatea-mamă să deţină cel puţin 1% din capitalul social al filialei.


Legea privind contribuţiile sociale speciale 117(1)/2002 şi în particular articolul 3(2)(a) din această Lege stabileşte situaţii în care veniturile din dividende provenite din străinătate nu vor face obiectul scutirii la plata impozitului. O societate nu va fi scutită de la plata contribuţiilor sociale speciale dacă următoarele două condiţii sunt îndeplinite în mod simultan:


-  Societatea străină care plăteşte dividendele se angajează direct sau indirect, mai mult de 50%, în activităţi care generează venituri din investiţii (dividendele nu sunt considerate venituri din investiţii dacă provin, direct sau indirect, din filiale comerciale); şi


-  Sarcina fiscală a societăţii străine este semnificativ mai mică decât sarcina fiscală din Cipru. Semnificativ mai mică înseamnă cu 50% mai puţin, şi anume, o cotă de 7,5%. Venitul din investiţii reprezintă orice venit, altul decât venitul comercial. (În sensul acestei secţiuni, termenul „semnificativ mai mic” înseamnă mai puţin de 50% din cota impozitului pentru dividende în Cipru, care este de 15%). Interpretarea autorităţilor fiscale din Cipru privind „venitul comercial” este destul de vastă.


Un credit pentru orice impozit reţinut în străinătate este disponibil unilateral în cazurile în care dividendele nu sunt scutite de la plata impozitului. În plus, se acordă credit pentru impozitele asupra dividendelor în baza unor tratate fiscale. Un credit este de asemenea acordat pentru impozitul pe profit plătit de filiala directă situată în alt stat membru UE sau de subfiliale.


c. Dividende plătite de o societate de portofoliu acţionarilor săi. Noua Lege privind impozitul pe venit prevede eliminarea impozitului cu reţinere la sursă asupra dividendelor plătite de orice tipuri de societăţi începând cu anul 2003.

d. Impozitul cu reţinere la sursă – Acţionari nerezidenţi (persoane fizice sau societăţi)


În conformitate cu Legea privind impozitul pe venit, după caz, orice impozit cu reţinere la sursă este abordat în baza Legii privind contribuţiile sociale speciale. Astfel cum a fost specificat mai sus, nu se aplică impozit cu reţinere la sursă plăţilor de dividende către nerezidenţi, indiferent dacă aceştia sunt persoane fizice sau entităţi juridice.


Impozitarea câştigurilor de capital
a. Câştiguri de capital obţinute de o societate de portofoliu în urma înstrăinării acţiunilor către filiale


( Scutirea integrală a câştigurilor obţinute din înstrăinarea de valori mobiliare de la plata impozitului


Noua lege intrată în vigoare la data de 1 ianuarie 2003 prevede scutirea integrală a câştigurilor obţinute din înstrăinarea de „valori mobiliare” de la plata impozitului (câştiguri de capital şi impozit pe venit), indiferent dacă câştigul reprezintă capital sau venit.


„Valorile mobiliare” reprezintă acţiunile, obligaţiunile, obligaţiunile de stat, participaţiile fondatorului sau orice alte titluri de valoare ale societăţilor sau ale altor entităţi juridice constituite în Cipru sau în străinătate şi opţiuni ale acestora. Definiţia „valorilor mobiliare” cuprinde acţiuni deţinute în cadrul societăţilor naţionale sau străine.


Această scutire de la plata impozitului permite unei societăţi de portofoliu înstrăinarea acţiunilor către filiale, fără alte implicaţii fiscale în Cipru.


( Impozitul pe câştigurile de capital


Impozitul pe câştigurile de capital este plătibil doar în cazul în care societatea care vinde acţiune nu este cotată la o bursă de valori recunoscută şi deţine proprietăţi imobiliare în Cipru.


( Pierderi de capital


O pierdere de capital este calculată în mod identic cu câştigul de capital (consultaţi paragrafele de mai sus). Aceasta poate fi dedusă din câştigurile de capital obţinute în anul supus evaluării. Orice pierderi de capital neutilizate pot fi reportate pe perioadă nedeterminată şi pot fi deduse din câştigurile de capital viitoare rezultate din înstrăinarea activelor. Pierderile de capital nu pot fi deduse din profiturile comerciale.


b. Câştiguri de capital obţinute de acţionari (persoane fizice sau societăţi) din înstrăinarea de acţiuni în cadrul unei societăţi de portofoliu


Câştigurile de capital din înstrăinarea de acţiuni ale societăţilor cotate la o bursă de valori recunoscută sau ale societăţilor private nu sunt  impozabile, cu excepţia cazului în care societăţile private deţin proprietăţi imobiliare în Cipru.


Legislaţie SSC şi societăţi din paradisuri fiscale

Cipru nu aplică norme SSC (servicii sociale comunitare). O singură prevedere din Legea privind contribuţiile sociale speciale 117(1)/2002 şi în particular articolul 3(2)(a) din această Lege stabileşte situaţii în care veniturile din dividende provenite din străinătate nu vor face obiectul scutirii de la plata impozitului.


Venitul din dividende provenite din străinătate sunt scutite de la plata impozitului pe venit, fără condiţii. Dividendele provenite din străinătate sunt de asemenea scutite de la plata contribuţiilor sociale speciale, cu condiţia ca societatea-mamă să deţină cel puţin 1% din capitalul social al filialei.


O societate nu este scutită de la plata contribuţiilor sociale speciale dacă următoarele două condiţii sunt îndeplinite în mod simultan:


( societatea străină care plăteşte dividendele se angajează direct sau indirect, mai mult de 50%, în activităţi care generează venituri din investiţii; şi


 ( sarcina fiscală a societăţii străine este semnificativ mai mică decât sarcina fiscală din Cipru. Semnificativ mai mică înseamnă cu 50% mai puţin şi anume, o cotă a impozitului de 5%. Venitul din investiţii reprezintă orice venit altul decât venitul comercial.


În loc de concluzii: Cipru, paradisul fiscal spulberat?
 


Faptul că UE se luptă de ceva vreme să iasă din criză, iar lumina de la capătul tunelului întârzie să se întrevadă nu mai este de mult timp ceva nou. Însă, evenimentele din ultimele luni au scos la iveală faptul că recesiunea prin care trece UE ar putea avea consecinţe pozitive pentru procesul de construcţie europeană şi întărirea coeziunii, odată depăşite discuţiile cu privire la destrămarea zonei euro. UE creează imaginea că asemeni unei păsări Phoenix, poate renaşte din propria-i cenuşă, şi nu oricum ci mai solidară, performantă şi unită. 
În luna martie 2013, Ciprul a fost statul european ce a ameninţat foarte mult stabilitatea zonei euro, sistemul său bancar aflându-se în prag de colaps după ce agenţiile de rating i-au dat calificative negative, făcând imposibil accesul la liniile de credit internaţionale pentru a-şi refinanţa propriile bănci. La sfârşitul lunii martie, s-a ajuns la un acord de salvare destul de controversat la nivel internaţional datorită noutăţii pe care o aduce, dar şi multiplelor semnificaţii pe care le poate avea. O parte dintre aceste semnificaţii au fost clarificate la începutul lunii aprilie, când, cu ocazia celei de-a noua Reuniuni Europene Regionale, doi comisari europeni au vorbit despre necesitatea unei UE mai unite cu un nou plan de dezvoltare pentru soluţionarea deficienţelor ce au condus la criza curentă. Ciprul a devenit statul-exemplu pentru celelalte state europene sudice ce se confruntă cu probleme asemănătoare, dar şi pentru discuţiile referitoare la politica de coeziune şi modelul social european. 

În iulie 2012, Cipru era a cincea ţară din zona euro care cerea un acord internaţional de salvare/asistenţă (bailout) pe fundalul problemelor economice în creştere şi a provocărilor puse pe umerii băncilor cipriote în urma scăderii ratingului în sondajele unor agenţii de evaluare de renume.  Guvernul cipriot a cerut atunci ajutorul înainte de expirarea termenului limită pentru a recapitaliza una dintre cele mai mari bănci ale ţării. Atunci guvernul a argumentat că scopul asistenţei cerute era acela de a reduce riscurile asupra economiei cipriote, în special cele ce se difuzau din sectorul financiar datorită largii expuneri la economia grecească. Cipru era deja în afara pieţelor de capital de mai bine de un an, datorită calificativelor primite din partea agenţiilor de rating. În această situaţie a cerut ajutor Rusiei care a împrumutat insulei 2,5 miliarde de euro, în schimbul unor dobânzi deloc neglijabile. Şi Marea Britanie lua în considerare, la acel moment, să acorde un împrumut bilateral Ciprului datorită relaţiilor speciale cu Nicosia şi ale importanţei strategice a bazelor militare britanice din Cipru, dar decizia finală a fost în defavoarea unui astfel de împrumut. Din acel moment oficialii europeni au specificat clar guvernului cipriot că în schimbul asistenţei va trebui să accepte un pachet de reforme economice şi fiscale. Fostul Prim Ministru al Luxemburgului, Jean-Claude Juncker, care conducea în 2012 grupul miniştrilor de finanţe ai zonei euro, declara că „în schimbul ajutorului va fi necesară o politică de condiţionalitate care va include măsuri create pentru a răspunde principalelor ameninţări la adresa economiei Ciprului, în special celor din sectorul financiar.” Ciprul, însă, dorea atunci ajutorul doar pentru a recapitaliza una dintre băncile cu probleme ale ţării, fără, însă a avea un plan de reforme structurale substanţiale. Ciprul a respins termenii Troicii (formată din Comisia Europeană, Banca Centrală Europeană şi Fondul Monetar Internaţional). Abia în noiembrie 2012 s-a ajuns la un acord care includea măsuri de austeritate precum tăieri ale salariilor angajaţilor din sectorul public, ale beneficiilor sociale, pensiilor şi alocaţiilor, creşterea TVA şi a altor taxe şi impozite, însă acordul încă nu era definitivat mai trebuind stabilită suma de acordat.  Se preconiza că băncile cipriote ar fi avut nevoie de o recapitalizare de aproximativ 16 miliarde euro, cam cât PIB-ul total al ţării. Negocierile pentru ieşirea din criza financiară cu UE au fost tărăgănate de fostul guvern socialist şi reluate într-un moment critic, după alegerea Preşedintelui Nicos Anastasiades.


Criza s-a acutizat când, pe data de 13 martie 2013, agenţia de rating Moody a retrogradat Ciprul în categoria junk - nerecomandată pentru investiţii, consecinţă a marii expuneri a băncilor cipriote în sistemul bancar din Grecia. Totodată, agenţia a atribuit obligaţiunilor emise de guvernul cipriot o perspectivă negativă. În ianuarie 2013, agenția Standard&Poor retrogradase Ciprul la categoria junk, în timp ce agenția Fitch îl plasa cu puţin înaintea categoriei junk. Aflat în această categorie, Ciprul nu putea accesa împrumuturi internaţionale de pe pieţele de credit mondiale, iar nevoia de a refinanţa cele mai mari bănci cipriote presa pe umerii guvernului de la Nicosia. În această situaţie a urmat o perioadă de negocieri cu UE, Troica, Rusia, apoi negocieri în cadrul guvernului cipriot, convingerea parlamentului, existând zile în care băncile cipriote au fost chiar închise.


În final s-a ajuns la un acord de asistenţă (de bailout) cu Grupul Euro, acord care, după dezbateri interne, a trecut şi de Parlamentul cipriot, dar a condus la ample dezbateri şi critici internaţionale. În schimbul unui ajutor de 10 miliarde de euro din partea UE şi a FMI, menit a salva de la colaps sectorul bancar şi economia cipriotă per ansamblu (sectorul bancar și turismul ocupând o pondere semnificativă din economia țării), Ciprul a convenit asupra unor măsuri de a restructura sectorul său bancar, între care creşterea taxelor şi privatizări.  Conform înţelegerii, a doua cea mai mare bancă a Ciprului – Laiki Bank - va fi închisă şi depozitele de peste 100.000 de euro vor fi mutate într-o „bancă rea” (engl. Bad bank), în timp ce depozitele sub 100.000 euro vor fi mutate în Bank of Cyprus, cea mai mare bancă a ţării, care urma să fie restructurată. În acelaşi timp, depozitele mai mari de 100.000 de euro în cadrul Bank of Cyprus au fost îngheţate şi ulterior au fosti utilizate pentru a contribui la miliardele necesare ieşirii din criză, pentru cota de refinanţare care cădea în sarcina autorităţilor cipriote, însă nu este clar care a fost exact procentul luat din aceşti bani. Pentru a preveni falimentarea băncilor, s-a fixat şi o limită de retragere, astfel nu puteau fi retraşi mai mult de 300 de euro pe zi sau transferaţi mai mult de 5.000 de euro pe lună pe carduri de credit.


Se poate pune întrebarea de ce s-a convenit asupra unui acord de bailout, care presupune că şi statul afectat contribuie la propria-i ieşire din criză? Unul dintre cele mai la îndemână răspunsuri ar putea fi corelat cu alegerile din Germania şi percepţia germanilor asupra Ciprului ca fiind  un paradis fiscal. Astfel, guvernul german nu se arăta dispus a împrumuta pur şi simplu bani ciprioţilor, lucru care ar fi putut fi perceput de populaţie ca salvându-i pe ruşii care spălau bani prin depozitele lor în Cipru. Un acord de bailout sancţionează atât băncile, cât şi pe cei cu sume de peste 100.000 de euro care au fost blocate, lucru care poate fi uşor perceput de către opinia publică ca sancţionându-i pe cei responsabili de criză. Totodată, prin această soluţie Bank of Cyprus a devenit cumva proprietate a întregii zone euro. Se consideră că această soluţie aleasă pentru ieşirea din criză a sistemului bancar cipriot a adus un deficit de imagine asupra credibilităţii privind soluţionarea crizelor financiare de către factorii de decizie din zona euro şi Fondul Monetar Internaţional.


Faptul că s-a ajuns la o înţelegere însă, nu trebuie confundat cu sfârşitul crizei financiare din Cipru, acesta depinzând de abilitatea guvernului de a duce la bun sfârşit şi cu succes restructurarea fără a ieşi din zona euro. Desigur, aşa cum pe parcursul lunii martie 2013, dar şi începutul lunii aprilie, s-a observat că această criză financiară nu este unica pe care o traversează Ciprul. Pentru a-şi reconstrui economia, guvernul de la Nicosia va trebui să adopte măsuri de austeritate, care nu sunt tocmai populare în rândul cetăţenilor, de aceea, rămâne de văzut cum va gestiona acesta o eventuală criză socială şi chiar politică.


Situaţia din Cipru poate fi văzută ca o încercare de a fixa un exemplu, de a arăta celorlalte state din sudul Europei care sunt consecinţele renunţării la măsurile de austeritate şi la un management financiar extern. Colapsul sistemului financiar al Ciprului ar putea fi înţeles, fie ca o încercare de a scoate anumite ţări din zona euro, fie pentru a lansa un avertisment ţărilor din sudul Europei pentru a le forţa să accepte regulile jocului impuse din afară. Acesta ar putea fi începutul unei lupte cu adevărat dificile pentru prezervarea şi salvarea UE.


Premiera acordului de salvare a sistemului financiar al Ciprului a fost aceea a deciziei de a nu salva o instituţie de credit, cu o tentă ironică s-ar putea spune că soluţia de salvare a constat în nesalvarea unei bănci. Dar, aşa cum am precizat anterior, decizia de a lichida una dintre băncile importante ale Ciprului ar putea fi aceea că s-a dorit a face din Cipru un exemplu și desfiinţarea unui paradis fiscal. Cazul Ciprului ar putea legitima în viitor discuţii cu privire la o coeziune a politicilor fiscale de la nivelul UE, la un control financiar al principalelor instituţii de credit din UE, în special din statele din sudul Europei. 


Începutul lunii aprilie 2013 a făcut credibilă această interpretare conform căreia, Ciprul va sta drept exemplu. Cu ocazia celei de-a 9-a Reuniuni Europene Regionale, Comisarul pentru locuri de muncă, afaceri sociale şi incluziune, Laszlo Andor, a reliefat faptul că actuala criză financiară, economică şi socială prin care trece UE ameninţă „consensul pentru modelul social european şi integrarea economică şi monetară per ansamblu.” Dar, indirect discursul său a reliefat lecţiile pe care UE le poate trage din această criză. De remarcat în discursul său este atenţia acordată problemelor ridicate din statele din Sudul Europei:  „Ceea ce ne preocupă cel mai mult sunt diferenţele considerabile privind condiţiile economice şi angajabilitatea în cadrul zonei euro, având în vedere că statele sudice par a fi prinse într-o spirală fără sfârşit a recesiunii şi a şomajului”. (discurs ce pare a favoriza interpretarea conform căreia s-a dorit ca Cipru să fie un exemplu pentru aceste ţări). „Sunt convins că această criză a fost un catalizator pentru schimbări profunde la nivelul UE. Ultimele dezvoltări arată că de fapt ne îndreptăm către o arhitectură mai echilibrată pentru Uniunea Monetară Europeană. Comisia şi statele membre dezvoltă o strategie care combină eforturile pentru consolidare fiscală cu o strategie integrată pentru creştere economică şi angajabilitate şi coeziune socială.” Nu putem desigur să nu ne gândim că ultimele dezvoltări la care se referă comisarul UE  sunt strict legate de modul în care criza financiară din Cipru a izbucnit şi şi-a găsit o salvare relativă prin înţelegerea cu Grupul Euro. Totodată, dincolo de problemele financiare şi sociale ce derivă din sudul Europei cu impact asupra întregii UE, Cipru mai prezenta o caracteristică foarte importantă pe care unele state puternice ale UE, în frunte cu Germania, doreau să o elimine: aceea că Cipru era un fel de paradis fiscal în interiorul UE, ori nu se poate vorbi de consolidare fiscală fără eliminarea situaţiilor cu potenţial destabilizator. Discursul comisarului european reliefează faptul că situația din Cipru (deşi el nu menționează această țară niciodată, ci foloseşte sintagma ultimele evenimente) „a condus la o înţelegere pentru întărirea dimensiunii sociale din zona Uniunii Monetare Europene împreună cu o supraveghere îndeaproape a politicilor macroeconomice. Şomajul acut şi problemele sociale dintr-un stat membru al zonei euro propagă un efect negativ de destabilizare a întregii zone la nivel economic şi politic.”  Acest discurs pare a da un răspuns dezbaterii lansate la nivelul UE în contextul crizei dacă modelul social european, pe care mulţi susţin că este construită esenţa UE, este încă unul funcţionabil şi dacă în urma acestei crize va rămâne modelul de bază sau va fi înlocuit. Dacă luăm în considerare declaraţia comisarului Andor atunci este clar că UE este în continuare convinsă că modelul social european este cheia. În acest sens, putem lua drept exemplu adoptarea recentului Pachet Social de Investiţii care ghidează statele membre în reformarea sistemelor lor de protecţie socială, în special în domeniul investiţiilor sociale. Acest pachet pentru investiţii sociale este bazat pe trei piloni:


- creşterea sustenabilităţii sistemelor sociale prin simplificare şi o mai bună ţintire a nevoilor sociale emergente;


- dezvoltarea unor politici care să permită şi să activeze componenta de investiţii sociale prin suport orientat, condiţionat şi efectiv;


- asigurarea că politicile sociale acoperă cele mai cruciale riscuri din viaţa individului, de la îngrijirea pentru nou-născuţi la îngrijirea pe termen lung pentru cei bătrâni.


Astfel, fondurile europene vor fi simţitor orientate spre a susţine statele membre în implementarea acestor priorităţi, la baza cărora stă cetăţeanul european. Însuşi acordul de asistenţă poate fi văzut a se înscrie în modelul social european dacă ţinem cont că cetăţeanul, cei cu depozite de până la 100.000 de euro nu este sancţionat, ci din contră, banii alocaţi sunt pentru a garanta depozitele acestora, în timp ce cei cu sume mai mari, reprezentanţi ai mediului de afaceri (persoane juridice în special) şi instituţiile de credit sunt cei care au de suferit.


Dincolo de semnificaţiile acordului de bailout pentru zona euro această perioadă a revitalizat alte teme intrate în ultimele luni în penumbră precum: relaţiile dintre Cipru şi Grecia, dintre Cipru şi Turcia, reunificarea Ciprului, resursele de gaz descoperite în apele mediteraneene din zona economică exclusivă a Ciprului, stabilitatea politică şi socială a acestui stat (se pune întrebarea dacă nu vom asista la o criză precum cea din Grecia, dată fiind dependenţa economiei cipriote de sistemul bancar şi măsurile de austeritate necesare redresării economice). În Cipru o criză politică și socială va revigora cu atât mai mult discuţiile reanimate de alegerile prezidenţiale de la începutul anului 2013 privind chestiunea cipriotă, respectiv unificarea insulei. În ceea ce priveşte resursele de gaz care au generat numeroase tensiuni între Turcia şi Cipru, ar putea fi identificate câteva puncte interesante. Spre exemplu, exploatarea acestor resurse ar putea deveni cu atât mai importantă în prezent cu cât veniturile obţinute ar putea ajuta la redresarea economiei şi crearea de noi locuri de muncă. În acest sens am putea asista la o exacerbare a tensiunilor pentru aceste resurse între cei doi vecini de la Mediterana. Poate fi adus în discuţie rolul Rusiei în exploatarea şi comercializarea acestor resurse. Este cunoscut interesul Rusiei pentru aceste resurse, dar dacă ţinem cont de recenta alegere a soluţiei Grupului Euro în defavoarea intereselor Rusiei din Cipru, este legitimă întrebare privind cine va fi partenerul spre care va opta Cipru pentru extragerea acestor resurse având în vedere dependența de Grupul Euro din punct de vedere fiscal. Va alege partenerul rus sau va alege un partener din cadrul zonei Euro, precum Germania?  Desigur pot fi considerate premature aceste discuţii având în vedere că în prezent guvernul cipriot are alte priorităţi pentru salvarea economică, dar nu este greşit a se considera că nu peste mult timp atenţia va cădea asupra acestor resurse.


Nu în ultimul rând trebuie spus că situaţia din Cipru a animat şi discuţiile cu privire la paradisurile fiscale europene şi necesitatea eliminării lor, dar şi cine ar putea beneficia de pe urma spulberării paradisului cipriot. Astfel că, rămâne de văzut dacă şi alte ţări care pot fi clasate în această categorie vor avea aceeaşi soartă.

 

III.3. MARELE DUCAT AL LUXEMBURGULUI


Luxemburgul a devenit în ultimii 30 de ani o piaţă financiară de prim rang. În 1963 avea doar 6 bănci, iar în noiembrie 2003 avea 206 bănci, dintre care cea mai mare parte o constituie sucursale ale unor bănci străine de nivel mondial. Chiar şi marile bănci luxemhurgheze aparţin acum marilor grupări financiare străine. 


Trecerea Luxemburgului de la o economie dominată în special de siderurgie, la o piaţă financiară de prim rang, a fost favorizată de o legislaţie adaptată, care a contribuit, în mod esenţial, începând din anii '60, la stabilizarea unei pieţe financiare şi la lărgirea câmpului de intervenţie a bursei locale şi implicit a cotaţiei de valori mobiliare şi străine. 


Sectorul financiar luxemburghez a profitat de faptul că legislaţia fiscală a ţărilor vecine, în special a Germaniei şi Franţei, era de tip restrictiv, şi a atras astfel un aflux de capital spre instituţiile financiare din Luxemburg. 


Sistemul de impozitare specific acestei ţări a contribuit şi el la o expansiune amplă a sectorului financiar privat. 


Luxemburgul, considerat ca ţară off-shore, gestionează capitaluri considerabile provenind din ţările vecine. Se estimează că aproape jumătate din capitalurile germane expatriate au fost plasate în Luxemburg. Depunătorii străini apreciază discreţia tranzacţiilor financiare efectuate aici.


Acuzând Luxemburgul că apără prea riguros secretul bancar şi că, în esenţă, cooperează prea puţin cu ţările UE în vederea acordării de sprijin juridic, s-a emis ideea că Luxemburgul reprezintă "un paradis fiscal situat in sânul UE,... constituind de asemenea unul dintre principalele obstacole în lupta împotriva delicvenţei financiare şi a spălării banilor". 


Monistul de justiţie şi finanţe din Luxemburg, în perioada 1998-2009, Luc Frieden , a respins ferm acuzaţiile adresate, considerându-le "nefondate" şi prezentând ,,o imagine deformată asupra Luxemburgului". După părerea sa, raportul care cuprindea aceste acuzaţii, constituie "un ansamblu de clişee şi prejudecăţi prezentate în necunoştinţă de cauză a dreptului şi realităţii luxemburgheze".


Luxemburg este al doilea cel mai mare centru fond de investiţii din lume, după Statele Unite ale Americii, piaţa de reasigurare captive premier în Uniunea Europeană şi premul centrul de private banking în zona euro. Sectorul financiar este cel mai mare contribuitor la economia Luxemburg.


De la originile sale ca un centru Euroloan, oraşul s-a dezvoltat, ulterior, ca un centru de private banking şi apoi, din 1980, ca un sediu de administrare a fondurilor de investiţii. Succesul centrului financiar se bazează pe stabilitatea socială şi politică a Marelui Ducat şi pe un cadru legal şi de reglementare modern, care este actualizat continuu, inspirat de consultarea periodică între guvern, legiuitor şi sectorul privat. Astfel, de-a lungul anilor, cadrele de reglementare specifice au fost create pentru fondurile de investiţii alternative , fonduri de investiţii cu capital de risc, fondurile de pensii internaţionale , fonduri de investiţii specializate, companii de reasigurare captive, băncile de emitere mascată de obligaţiuni, instrumente de securitizare şi societăţi de administrare a averii familiei .


Acest cadru legal, combinat cu deschiderea Luxemburgului către întreaga lume, a atras bănci , companii de asigurări , promotorii fondurilor de investiţii şi furnizorii de servicii de specialitate din întreaga lume.


Centrul financiar Luxemburg este caracterizat de o cultură puternică de protecţie a investitorilor şi de politici riguroase de combatere a spălării banilor. Echipele sale de specialitate sunt multilingve şi multiculturale, cu o lungă tradiţie de expertiză financiară şi cunoştinţe vaste care să satisfacă nevoile unei clientele internaţionale.

III.4. MALTA


Înainte de 1996, legea malteză a admis două forme de bază ale structurii corporative care au fost disponibile pentru non-rezidenţii care au dorit să înregistreze o companie malteză în scopuri comerciale sau de comercializare de active. Acestea au fost:

a. companiile locale, cu un capital social subscris de Lm10,000 (USD25,000) și 

b. impozitul redus (5%) pentru tranzacţionare în cadrul companiilor  off-shore sau un impozit zero pentru  societăţile ne-comerciale.


În 1996 regimul off-shore a fost transformat într-un nou regim similar cu cel al companiilor locale. Malta a adoptat o nouă lege a Companiilor şi a modificat Legea privind impozitul pe venit pentru a reglementa compania de tip Holding International (IHC) și Societatea Comercială International (ITC). Acestea sunt companii on-shore (locale) malteze normale, impozitate la nivel mondial, la rata normală a impozitului pe profit (35%) şi, prin urmare, nu sunt percepute ca fiind structuri de evaziune fiscală. Economii fiscale semnificative pot fi realizate prin restituirile primite de către acţionarii nerezidenţi care fac ca obligaţia fiscală generală să scadă până la 4,17%, iar în unele cazuri, la 0%.


Până la 1 ianuarie 2007, legislaţia malteză a permis formarea de companii internaţionale de comerţ (ITC) şi International Holding Companies (IHCS) care dispuneau de un acces  limitat la avantajele fiscale pentru companiile Malta ai căror acţionari erau  nerezidenţi. Legislaţia malteză privind impozitul pe venit a fost ulterior actualizată pentru a elimina discriminarea dintre acţionarii locali şi cei nerezidenţi, aceste modificări fiind aprobate de către Comisia Europeană.


În ultimii ani, mica insula din Marea Mediterană este luata cu asalt de fondurile de investiţii, atrase de taxele mici, forţa de munca ieftina si posibilitatea de a avea o adresa în Uniunea Europeana. În luna noiembrie 2011, numărul fondurilor de investiţii cu sediul în Malta depăşise 500, iar capitalul gestionat de ele depăşea 8 miliarde de euro, relatează Bloomberg.


Taxele prietenoase cu investitorii au fost introduse în 1988. Astăzi, companiile trebuie sa plătească un impozit nominal de 35% pe venit, însa deducerile oferite de stat pot scădea aceasta taxa până la 5% sau chiar mai puţin, pentru cele mai multe corporaţii străine. În plus, majorările de capital şi dividendele nu se taxează.


În ciuda deschiderii pentru investitori, Malta are nişte legi destul de stricte şi lucrează la menţinerea reputaţiei. La sfârşitul anilor ’80, ţara a încercat sa se poziţioneze drept un paradis fiscal, oferind companiilor străine, pe lângă taxe mici, şi confidenţialitate totală şi un regim legal lax.


La mijlocul anilor ’90, Malta a început sa se apropie de Europa si a introdus reguli mai stricte, în 2004 devenind membra a Uniunii Europene. Acum, în Malta se cer declaraţii financiare trimestriale şi auditate, precum şi verificări ale proprietarilor si directorilor fondurilor de investiţii.


Aceste reguli, mai stricte decât în alte paradisuri fiscale, au devenit apreciate la începutul crizei financiare din 2008, când mulţi investitori s-au trezit faliţi, după ce fonduri cu sediile în alte locaţii off-shore i-au împiedicat  să-şi retragă banii.


“La începutul lui 2008, am început sa vedem cum se schimba sentimentul investitorilor. Regulamentele, lichiditatea şi transparenţa deveneau factori reali în deciziile pe care le luau investitorii”, spunea Erik Nelson, seful diviziei din Malta a fondului american de investiţii FMG.


De atunci, afluxul de investitori a umflat economia Maltei, pentru că fondurile generează impozit pe profit, precum si taxe pentru servicii juridice şi contabile. Din PIB-ul de 6,2 miliarde de euro al insulei, în 2010, aceste venituri din taxe au constituit 12%.


Pe lângă taxe, numărul locurilor de munca din Malta a explodat, aceeaşi perioada de înflorire cunoscând-o si imobiliarele, hotelurile, restaurantele si transportul. Guvernul maltez intenţionează ca serviciile financiare sa devina principalul motor al economiei, cu o cota de 25% din PIB până în 2015.

III.5. UNGARIA

Până în anul 2005, o firmă străină  putea găsi în Ungaria un regim fiscal avantajos, deşi această ţară nu avea reputaţia unui paradis fiscal. Societăţi străine se puteau  înregistra, în anumite condiţii, în ţara vecină, potrivit legii (1996/LXXXI)
, cu un impozit pe profit mai mic decât în Cipru, respectiv de numai 3%. Facilităţile respective au fost abrogate.


Mai mult, începând din anul 2009, Guvernul din Ungaria, una dintre cele mai afectate tari din Europa Centrala si de Est de recenta criză economica, pentru a reduce evaziunea fiscala practicată prin intermediul paradisurilor fiscale, a impus o taxa pentru profiturile transferate de către companiile locale în conturile subsidiarelor din străinătate. Prin aceasta măsura executivul încerca sa elimine o practica obişnuită în rândul companiilor si al antreprenorilor maghiari, care îşi transferă profiturile în ţări cu un nivel mai scăzut al impozitelor. 


A fost introdus un impozit de 30% pentru profiturile obţinute de companiile maghiare în ţări care nu au semnat cu Ungaria un tratat de evitare a dublei impuneri.


Decizia executivului maghiar de a lupta împotriva celor care evita taxele ascunzându-si banii in paradisurile fiscale survine unei serii de acţiuni similare întreprinse de guvernele din tarile occidentale, în special din Marea Britanie şi SUA. 

IV. PROBLEMATICA PARADISURILOR FISCALE 

ŞI A SOCIETĂŢILOR OFF-SHORE ÎN ATENŢIA

UNIUNII EUROPENE ŞI A ALTOR ORGANISME INTERNAŢIONALE


Prezentul studiu porneşte de la constatarea că preocupările organismelor UE şi ale altor instituţii internaţionale – ODCE, FMI, G20 – se focalizează în mod primordial pe aspectele legate de prevenirea şi combaterea infracţiunilor economico-financiare comise prin intermediul societăţilor off-shore şi a paradisurilor fiscale. 


În acest context, redăm principalele documente adoptate:

IV.1. La nivelul Uniunii Europene

IV.1.1. Directiva 2005/60/CE a Parlamentului european şi a Consiliului privind prevenirea utilizării sistemului financiar în scopul spălării banilor şi finanţării terorismului
 


Adoptarea Directivei 2005/60/CE (la Strasbourg, la 26 octombrie 2005), a survenit ca urmare a obligaţiei asumate de Comunitatea Europeană de a respecta recomandările Grupului de acţiune financiară internaţională (GAFI), care constituie principalul organism internaţional de luptă împotriva albirii capitalurilor şi finanţării terorismului. 


Prin adoptarea ei a fost abrogată Directiva 91/308/CEE a Consiliului referitoare la prevenirea utilizării sistemului financiar în scopuri de albire a capitalurilor şi s-au adus normelor comunitare în domeniu numeroase modificări şi completări. 


Aşa cum se arată în preambulul noii directive, înlocuirea directivei anterioare a fost determinată de faptul că, deşi impunea obligaţia de identificare a clientului, ea cuprindea totuşi foarte puţine precizări în ceea ce priveşte procedurile aplicabile pentru atingerea acestui scop. Or, conform ultimelor norme internaţionale, devenise necesară introducerea unor dispoziţii mai specificate sau detaliate cu privire la identificarea clientului şi a oricărui beneficiar real, ca şi cu privire la verificarea identităţii acestora. Totodată devenise necesară extinderea domeniului de aplicare a directivei şi includerea, printre persoanele vizate, a unor noi categorii între care: intermediari în asigurările de viaţă, prestatorii de servicii în folosul societăţilor şi trusturilor, persoanele fizice sau juridice care negociază bunuri cu titlu  profesional, atunci când acceptă plăţi în numerar care depăşesc suma de 15.000 de euro etc. 


De asemenea, înlocuirea directivei anterioare se impunea, datorită faptului că ea omisese stabilirea anumitor prevederi derogatorii: de exemplu, privitor la persoanele care exercită profesii juridice, era necesar să se prevadă exceptarea lor de la obligaţia de raportare a tranzacţiilor şi operaţiilor suspecte, în cazul când informaţiile sunt obţinute înainte, în timpul sau după o procedură judiciară, sau în cazul evaluării situaţiei juridice a unui client.


Sub aspectul sistematizării materiei, trebuie menţionat că reglementările noii directive sunt cuprinse în şapte capitole, după cum urmează: 


- Capitolul 1- Obiect, câmp de aplicare şi definiţii; 


- Capitolul II - Obligaţii de vigilenţă în privinţa clientelei; 


- Capitolul III - Obligaţii de declarare (raportare); 

- Capitolul IV - Păstrarea documentelor şi pieselor, precum şi a datelor statistice; 


- Capitolul V - Măsuri de executare; 


- Capitolul VI - Măsuri de punere în aplicare; 


- Capitolul VII - Dispoziţii finale.


( Primul capitol (art. 1-5) nu cuprinde subdiviziuni. Acesta începe [art. 1 alin. (1)] cu precizarea că statele membre veghează ca albirea capitalurilor şi finanţarea terorismului să fie interzise şi continuă [art. 1 alin. (2)] cu definiţia infracţiunii de albire a capitalurilor (spălare a banilor) sau, în alţi termeni, cu arătarea actelor care, fiind comise cu intenţie, se consideră infracţiune de albire a capitalurilor (schimbarea sau transferul de bunuri, ştiind că acestea provin dintr-o activitate infracţională; disimularea drepturilor relative la acestea; dobândirea, deţinerea sau folosirea unor asemenea bunuri; tentativa sau participarea la actele enumerate mai sus, ori asocierea pentru comiterea unor asemenea acte). În art. 1 alin. 3, directiva stabileşte regula potrivit căreia infracţiunea de albire de capitaluri subzistă şi în cazul în care infracţiunea principală s-a comis pe teritoriul altui stat membru sau pe teritoriul unui stat terţ. 


În ceea ce priveşte definiţia infracţiunii de finanţare a terorismului, directiva precizează în art. 1 alin. 4, că aceasta desemnează fapta săvârşită prin orice mijloc, direct sau indirect, de a furniza sau strânge fonduri, cu intenţia de a fi folosite sau cunoscând că vor fi folosite, în tot sau în parte, pentru comiterea oricăreia dintre infracţiunile arătate în art. 1-4 din Decizia-cadru 2002/475/JAI a Consiliului din 13 iunie 2002 privind lupta contra terorismului.


Privitor la cunoaşterea, intenţia sau motivaţia necesară calificării penale a actelor arătate în alin. (2)-(4) ale art. 1, directiva prevede că acestea pot fi stabilite în baza unor circumstanţe de fapt obiective [art. 1 alin. (5)]. 


Articolul 2 stabileşte instituţiile sau persoanele cărora li se adresează directiva, şi anume: 


1. instituţii de credit - aşa cum sunt definite acestea în Directiva 2000/12/CE a Parlamentului şi Consiliului din 20 martie 2000, privind accesul la activitatea instituţiilor de credit şi exercitarea acesteia, inclusiv la activitatea sucursalelor acestor instituţii, care funcţionează în cadrul Comunităţii, indiferent dacă îşi au sediul social în teritoriul Comunităţii sau în afară;


2. instituţii financiare - aşa cum sunt definite în Directiva 2000/12/CE (care enumără printre acestea birourile de schimb valutar şi societăţile de transfer de fonduri); în Directiva 2002/83/CE a Parlamentului şi Consiliului din 5 noiembrie 2002 privind asigurarea directă de viaţă (care enumără întreprinderile de asigurări instituţiile financiare, în măsura în care ele se ocupă de asigurări de viaţă); şi în Directiva 2004/39/CE a Parlamentului european şi Consiliului din 21 aprilie 2004 privind pieţele de instrumente financiare (care enumără printre instituţiile financiare întreprinderile de investiţii, inclusiv organismele de plasament colectiv care îşi comercializează părţile sau acţiunile şi sucursalele instituţiilor financiare mai sus menţionate, în măsura în care funcţionează în interiorul Comunităţii, indiferent dacă au sediul social în interiorul Comunităţii sau în afară); 


3. persoanele juridice sau fizice următoare, în exerciţiul activităţii lor profesionale: 


a) auditori, experţi contabili externi şi consilieri fiscali; 


b) notari şi alţi membri ai profesiunilor juridice independente, în cazul în care participă, în numele şi pe seama clientului, la o tranzacţie financiară sau imobiliară ori în cazul în care îşi asistă clientul în pregătirea sau realizarea de tranzacţii privind: 

- cumpărarea şi vânzarea de bunuri imobiliare ori de întreprinderi comerciale; 

- gestionarea de fonduri, de titluri ori de alte active aparţinând clientului; 

- deschiderea sau gestionarea de conturi bancare, de economii sau de valori mobiliare; 

- organizarea aporturilor necesare pentru constituirea, gestionarea sau conducerea de societăţi;

- constituirea, gestiunea sau conducerea de trusturi, societăţi ori structuri similare; 


c) prestatori de servicii către societăţi şi trusturi, alţii decât cei prevăzuţi anterior (auditori, experţi - contabili, consilieri fiscali, membri ai profesiilor juridice independente); 


d) agenţi imobiliari; 


e) alte persoane fizice sau juridice care negociază bunuri în măsura în care plăţile se fac numerar şi pentru o sumă de minim 15.000 euro, indiferent dacă tranzacţia se realizează printr-o singură operaţiune sau sub forma unor operaţii fracţionate; 


f) cazinouri. 


Art. 3 defineşte o serie de termeni şi sintagme cum ar fi: "instituţie de credit", ,,,instituţie financiară", "bunuri', "activitate criminală", "infracţiune gravă”, etc. 


Aşa de pildă, în art. 3 par, 6, directiva defineşte sintagma beneficiar real, stabilind că acesta desemnează persoana sau persoanele fizice care domină sau controlează, în ultimă instanţă, clientul sau persoana fizică pentru care s-a încheiat o tranzacţie ori s-a realizat o activitate. 


Astfel, în cazul societăţilor, altele decât cele cotate pe piaţa legală şi supuse obligaţiilor de publicitate stabilite de legislaţia comunitară ori de norme internaţionale echivalente, prin "beneficiar real" se înţelege fie persoana sau persoanele fizice care domină sau controlează direct sau indirect un procentaj suficient (minim 25%) de acţiuni ori de drepturi de vot în această entitate juridică, inclusiv prin intermediul acţiunilor la purtător, fie persoana sau persoanele fizice care exercită în alt mod controlul asupra conducerii unei asemenea entităţi. În cazul fundaţiilor, trusturilor şi altor construcţii juridice care generează (administrează) sau distribuie fondurile, "beneficiari reali", în cazul când s-au stabilit deja viitorii beneficiari, sunt persoanele fizice beneficiare a cel puţin 25% din bunurile persoanei juridice, iar în cazul când  s-au stabilit aceşti beneficiari, "beneficiar real" este fie grupul de persoane în al cărei interes principal a fost constituită persoana juridică, sau ea îşi produce efecte, fie persoana sau persoanele fizice care beneficiază de cel puţin 25% din bunurile entităţii. 


Totodată, în art. 3 para. 7, directiva defineşte sintagma prestator de servicii pentru societăţi sau structuri, stabilind că acesta desemnează orice persoană fizică sau juridică care furnizează unui terţ, în calitate de profesionist, unul dintre următoarele servicii: 


a) constituirea de societăţi sau de alte persoane juridice;


b) deţinerea funcţiei de conducător sau de secretar al unei societăţi, de asociat în comandită sau a unei funcţii similare în ceea ce priveşte alte persoane fizice, sau care procedează în aşa fel încât o altă persoană să deţină o asemenea funcţie;


c) punerea la dispoziţie a unui sediu statutar, a unei adrese comerciale, administrative sau poştale şi prestarea oricărui alt serviciu pentru o societate sau pentru o altă persoană juridică; 


d) deţinerea unei funcţii de administrare a unui trust sau a unei construcţii juridice similare, sau care procedează în aşa fel încât o altă persoană să deţină o asemenea funcţie;


e) îndeplinirea unei funcţii de acţionar pe seama unei alte persoane decât o societate cotată pe piaţa legală şi care este supusă unor obligaţii de publicitate conforme legislaţiei comunitare sau altor norme internaţionale echivalente, sau care procedează în aşa fel încât o altă persoană să deţină o asemenea funcţie.


În art. 3 par. 8, directiva defineşte sintagma persoane expuse politic, stabilind că aceasta desemnează persoanele fizice care deţin sau cărora urmează să li se încredinţeze o funcţie publică importantă, precum şi membrii direcţi ai familiei lor sau persoanele cunoscute ca fiindu-le asociaţi intimi. 


( Capitolul II (art. 6-19) cuprinde patru secţiuni. Prima secţiune (art., 6-10) este consacrată obligaţiilor generale: 


a) obligaţia statelor membre de a interzice instituţiilor de credit şi financiare să ţină conturi sau librete de economii anonime, sau, cel puţin, de a impune ca titularii de asemenea conturi sau librete să fie supuşi măsurilor de vigilenţă, mai înainte de a le utiliza în orice mod; 


b) obligaţia persoanelor arătate în art. 2 de a aplica măsuri de vigilenţă cu privire la clientela lor, în caz că desfăşoară relaţii de afaceri, că încheie ocazional tranzacţii de 15.000 euro sau mai mult, că există suspiciuni de albire de capitaluri sau de finanţare a terorismului, indiferent de sumă, ori că există îndoieli cu privire la veridicitatea sau pertinenţa datelor obţinute anterior, cu privire la identitatea unui client;


c) obligaţia persoanelor arătate în art. 2 de a desfăşura, cu titlu de măsuri de vigilenţă, următoarele activităţi: identificarea clientului şi verificarea identităţii acestuia prin surse credibile şi independente, identificarea beneficiarului real şi luarea de măsuri adecvate şi adaptate pericolului de a verifica identitatea acestuia, obţinerea de informaţii asupra obiectului şi naturii relaţiei de afaceri; supravegherea constantă a relaţiei de afaceri, analizarea tranzacţiilor încheiate şi a originii fondurilor, sub aspectul coerenţei lor cu activităţile desfăşurate şi cu evidenţele ţinute; 


d) obligaţia statelor membre de a impune ca verificarea identităţii clientului şi a beneficiarului real să aibă loc, pe cât posibil, înainte de stabilirea unei relaţii de afaceri sau de executarea coerenţei; prin excepţie, aceste verificări pot avea loc pe durata relaţiei de afaceri dacă există un risc scăzut de albire de capitaluri sau de finanţare a terorismului; 


e) obligaţia statelor membre de a impune persoanelor arătate în art. 2 şi care nu sunt în măsură să se conformeze obligaţiilor de vigilenţă să nu încheie nicio afacere prin cont bancar, să nu stabilească nicio relaţie de afaceri sau să nu execute nicio tranzacţie, afară de cazul în care este vorba de auditori, experţi-contabili, consilieri fiscali sau membri ai profesiilor juridice independente care sunt în curs de a evalua situaţia juridică a clientului lor, ori care apără sau reprezintă acest client într-o procedură judiciară, inclusiv în cadrul unei consultanţe privind maniera de a angaja sau de a evita o asemenea procedură. 


f) obligaţia statelor membre de a impune cazinourilor să identifice şi să verifice identitatea tuturor clienţilor care cumpără sau vând discuri sau jetoane cu sume de minim 2.000 euro (obligaţia se consideră îndeplinită şi în cazurile în care cazinourile procedează la înregistrarea, identificarea şi verificarea identităţii clienţilor înainte sau chiar în momentul intrării în sala de joc, indiferent de cantitatea de discuri sau jetoane cumpărate). 


A doua secţiune din Capitolul II (art. 11 şi 12) se intitulează Obligaţii simplificate de vigilenţă asupra clientelei. Conform directivei, obligaţiile de vigilenţă nu incumbă instituţiilor şi persoanelor supuse directivei, atunci când clientul este o instituţie financiară sau de credit supusă şi ea directivei ori o instituţie financiară sau de credit dintr-o ţară terţă care impune obligaţii echivalente celor prevăzute de această directivă şi în care respectarea obligaţiilor de vigilenţă face obiectul unei supravegheri (art. 7). 


De asemenea, obligaţiile de vigilenţă în privinţa clientului nu incumbă instituţiilor şi persoanelor supuse directivei, în următoarele cazuri: 


a) în cazul societăţilor ale căror valori sunt admise la negociere pe o piaţă legală, in sensul Directivei 2004/39/CE, cel puţin într-un stat membru al societăţilor cotate în ţări terţe, care sunt supuse unor reguli de publicitate compatibile cu legislaţia comunitară; 


b) în cazul beneficiarilor reali de conturi grupate, ţinute de notari sau de membrii altor profesii juridice independente stabiliţi într-un stat membru sau într-o ţară terţă, cu condiţia ca ei să fie supuşi unor cerinţe de luptă contra albirii capitalurilor sau finanţării terorismului care satisfac normele internaţionale şi dacă respectarea obligaţiilor este controlată, şi cu condiţia ca informaţiile relative la identitatea beneficiarului real să fie puse la dispoziţia instituţiilor care funcţionează în calitate de depozitar de conturi grupate, atunci când acestea o cer; 


c) în cazul autorităţilor publice naţionale sau în cazul oricărui alt client care prezintă un risc scăzut de albire de capitaluri sau de finanţare a terorismului şi care satisface criteriile tehnice prevăzute în art. 40 alin. (1) lit, b). 


Distinct de cazurile de mai sus, obligaţiile de vigilenţă asupra clientului nu incumbă instituţiilor şi persoanelor supuse directivei în ceea ce priveşte poliţele de asigurare de viaţă, dacă prima anuală nu depăşeşte 1.000 euro sau dacă prima unică nu depăşeşte 2.500 euro; sau, în ceea ce priveşte contractele de asigurare restrânsă care nu cuprind clauze de răscumpărare şi nu pot fi date în gaj; sau, în ceea ce priveşte regulile de restrângere sau măsurile similare aplicabile angajaţilor, atunci când cotizaţiile se fac prin deduceri din salarii, fără ca beneficiarii să-şi poată transfera drepturile, ori în ceea ce priveşte moneda electronică în sensul Directivei 2000/46/CE, dacă suportul nu poate fi înlocuit sau capacitatea maximă de schimb nu depăşeşte 150 euro (dacă suportul poate fi înlocuit, trebuie fixată o limită de 2.500 euro pentru suma totală a tranzacţiilor anuale); ori, în ceea ce priveşte orice produs sau tranzacţie care prezintă un risc scăzut de albire de capitaluri sau de finanţare a terorismului. 


A treia secţiune din Capitolul II (art. 13) se intitulează Obligaţii sporite de vigilenţă asupra clientelei. 


Aceste obligaţii intervin în situaţiile în care există un risc crescut de albire de capitaluri sau de finanţare a terorismului, şi anume: 


- în cazul în care clientul nu este prezent fizic la identificare; 


- în caz de relaţie transfrontalieră între un corespondent bancar şi instituţii corespunzătoare din ţări terţe; 


- în caz de tranzacţii sau de relaţii de afaceri cu "persoane expuse politic" din alte state membre sau din state terţe. 


Pentru situaţiile în care clientul nu este prezent fizic la identificare, statele membre trebuie să pretindă persoanelor prevăzute în art. 2 să ia măsuri specifice apte să compenseze riscul crescut, prin aplicarea uneia sau mai multor măsuri dintre cele ce urmează: 


( măsuri de natură să garanteze că identitatea clientului se stabileşte pe bază de documente, date sau informaţii suplimentare;


( măsuri complementare de verificare sau certificare a documentelor furnizate ori cerând o atestare a confirmării din partea unei instituţii financiare sau de credit supuse prezentei directive; 


( măsuri de natură să garanteze că prima plată a operaţiunilor se efectuează prin intermediul unui cont deschis pe numele clientului pe lângă o instituţie de credit. 


În caz de relaţie transfrontalieră de corespondent bancar cu instituţii echivalente din ţări terţe, statele membre trebuie să pretindă instituţiilor de credit: 


( să culeagă de la instituţia client suficiente informaţii pentru a înţelege pe deplin natura activităţilor acesteia şi pentru a aprecia, pe baza informaţiilor accesibile publicului, reputaţia şi genul de supraveghere al cărei obiect îl face; 


( să evalueze controalele anti-albire şi contra finanţării terorismului luate de instituţia corespondent; 


( să obţină autorizaţia unui organ ierarhic, mai înainte de a lega noi relaţii de corespondent bancar; 


( să stabilească pe bază de documente responsabilităţile care revin fiecărei instituţii; 


( să se asigure că, în ceea ce priveşte conturile "de trecere", instituţia de credit client a verificat identitatea clienţilor care au acces direct la conturile instituţiei corespondent şi a aplicat o supraveghere constantă, aşa încât ea poate furniza date pertinente în legătură cu aceste măsuri, la cererea instituţiei corespondent 


În ceea ce priveşte tranzacţiile şi relaţiile de afaceri cu persoane expuse politic care locuiesc în alt stat, statele membre trebuie să pretindă persoanelor arătate în art, 2: 


( să dispună de proceduri adecvate, adaptate riscului, în scopul de a determina dacă clientul este o persoană expusă politic; 


( să obţină autorizaţia ierarhică, mai înainte de a lega o relaţie de afaceri cu asemenea clienţi; 


( să ia toate măsurile necesare pentru a stabili originea patrimoniului şi originea fondurilor implicate în relaţia de afaceri sau în tranzacţie; 


( să asigure o supraveghere continuă şi sporită a relaţiei de afaceri. 


A patra secţiune din Capitolul II (art. 14-19) se intitulează Executare prin terţi. Reglementarea cuprinsă în această secţiune îngăduie persoanelor arătate în art. 2 să-şi îndeplinească obligaţiile de vigilenţă prin terţi - mai exact prin alte instituţii sau persoane dintre cele enumerate în art. 2, ori prin instituţii sau persoane similare situate pe teritoriul unui stat terţ şi care sunt supuse înregistrării şi aplică măsuri de vigilenţă asupra clientelei şi de păstrare a documentelor conforme sau echivalente celor prevăzute în această directivă. Directiva precizează însă că responsabilitatea finală incumbă instituţiilor şi persoanelor care recurg la terţi. 


( Capitolul III (art. 20-29), intitulat Obligaţii de declarare, cuprinde două secţiuni: 


În secţiunea 1 - Dispoziţii generale - sunt prevăzute cinci obligaţii. 


( În primul rând (art. 21) este prevăzută obligaţia statelor membre de a 

crea o unitate naţională centrală CRF - specializată în lupta contra albirii capitalurilor şi contra finanţării terorismului, însărcinată să primească şi să analizeze informaţiile furnizate de persoanele arătate în art. 2 şi care să aibă acces, direct sau indirect, în timp optim, la orice informaţie financiară, administrativă şi judiciară de care are nevoie pentru a-şi îndeplini corect  misiunea.


( În al doilea rând (art. 22), este prevăzută obligaţia conducătorilor şi angajaţilor instituţiilor arătate în art.2 de a coopera cu CRF, prin: 


( informarea sa de îndată, din proprie iniţiativă, în cazul în care cunosc, bănuiesc sau au motive întemeiate să bănuiască existenţa unei operaţiuni sau a unei tentative de albire de capitaluri ori de finanţare a terorismului; 


( furnizarea promptă, la cererea CRF, a tuturor informaţiilor necesare, conform procedurilor prevăzute de legislaţia aplicabilă. Potrivit art. 23 alin. 1, prin derogare de la prevederile art. 22, statele membre pot, atunci când este vorba de persoanele arătate în art. 2 alin. (1) pct. 3 lit. a) şi b) (auditori, experţi contabili, consilieri fiscali, notari etc.) să constituie un organism de autoreglare adecvat profesiei, ca autoritate ce trebuie informată mai întâi şi care este desemnată să transmită rapid şi fără cenzură informaţiile către CRF. 


De asemenea, potrivit art. 23 alin. (1), nu au obligaţia de a coopera cu CRF următoarele persoane: notarii, membrii profesiilor juridice independente, auditorii, experţii contabili externi şi consilieri fiscali, în legătură cu informaţiile privitoare la clienţii lor, primite înainte, în timpul sau după evaluarea situaţiei juridice a clientului sau exercitarea sarcinii de apărare sau de reprezentare a clientului, într-o procedură judiciară ori cu privire la o asemenea procedură, inclusiv în cadrul unei consilieri relative la maniera de a angaja sau de a evita o procedură.


Privitor la obligaţia de a coopera cu CRF, directiva mai precizează (art. 26) că îndeplinirea ei nu poate fi apreciată ca o violare a unei obligaţii contrare, de a nu divulga informaţiile deţinute, asumată într-un contract sau impusă de o reglementare şi nu poate antrena niciun fel de răspundere a instituţiei sau persoanei. 


( În al treilea rând [art. 24 alin. (1)], este prevăzută obligaţia persoanelor arătate in art. 2 de a se abţine de la efectuarea oricărei tranzacţii, in cazul în care cunosc sau suspectează legătura ei cu albirea de capitaluri sau cu finanţarea terorismului. Totuşi, dacă refuzul efectuării tranzacţiei nu este permis ori este de natură să împiedice urmărirea beneficiarilor tranzacţiei, aceste persoane trebuie să informeze CFR, imediat după efectuarea tranzacţiei. 


( În al patrulea rând [art. 25 alin. (1)], este prevăzută obligaţia autorităţilor competente de a informa de îndată, dacă în cursul inspecţiilor pe care le efectuează la instituţiile şi persoanele supuse directivei, sau în alt mod, descoperă fapte susceptibile de a avea legătură cu albirea de capitaluri ori cu finanţarea terorismului. Aceeaşi obligaţie revine şi organelor cu atribuţii de supraveghere a pieţelor bursiere, de devize şi de produse financiare derivate, atunci când descoperă fapte susceptibile de a avea legătură cu albirea de capitaluri ori cu finanţarea terorismului. 


( În al cincilea rând (art. 27), este prevăzută obligaţia statelor membre de a lua toate măsurile necesare, în scopul protejării persoanelor arătate în art. 2 şi a angajaţilor CRF împotriva oricărui act de ameninţare sau ostil, pentru suspiciunea exprimată în legătură cu albirea de capitaluri sau finanţarea terorismului. 


În Secţiunea a 2-a - Interdicţia de divulgare - directiva consacră obligaţia persoanelor arătate in art. 2, ca şi a conducătorilor şi a angajaţilor acestora, de a nu divulga nici clienţilor şi nici terţilor faptul că informaţiile au fost transmise la CRF, în temeiul art. 22 şi 23, sau faptul că se desfăşoară ori este pe cale să se deschidă o anchetă privind albirea de capitaluri sau finanţarea terorismului. 


În art. 28, directiva precizează că această interdicţie nu priveşte transmiterea informaţiilor către autorităţile competente, inclusiv către organismele de autoreglare ori represive, sau transmiterea lor către instituţii echivalente din statele membre ori din state terţe, indiferent dacă îşi desfăşoară activitatea profesională în aceeaşi entitate juridică sau într-o "reţea" - înţelegând prin "reţea" structura mai largă căreia îi aparţine persoana şi care reglementează o proprietate, o gestiune sau controlul respectării obligaţiilor comune.


În acelaşi articol (para. 6), directiva mai precizează că nu se consideră divulgare fapta persoanei prevăzute în art. 2 de a se strădui să convingă un client să nu participe la o activitate ilegală, iar mai departe (para. 7) că statele membre au obligaţia să se conformeze reciproc şi să informeze Comisia în cazul în care apreciază că un stat terţ impune condiţii de supraveghere echivalente celor prevăzute în această directivă. 


( Capitolul IV (art. 30-33), intitulat Conservarea documentelor şi pieselor ca şi a datelor statistice nu cuprinde diviziuni. 


Primul articol (art, 30), stabileşte obligaţia statelor membre de a pretinde instituţiilor şi persoanelor supuse acestei directive să păstreze, în vederea utilizării lor într-o anchetă privind albirea de capitaluri sau finanţarea terorismului condusă de CRF sau de alte autorităţi competente conform legislaţiei naţionale, documentele şi informaţiile care urmează: 


a) în ceea ce priveşte măsurile de vigilenţă asupra clientului, o copie sau referinţele documentelor cerute acestuia, timp de cel puţin cinci ani de la data finalizării relaţiei de afaceri cu clientul; 


b) în ceea ce priveşte relaţiile de afaceri şi tranzacţiile, piesele justificative şi înregistrările constând în documente originale sau copii acceptabile, potrivit dreptului naţional, în cadrul procedurilor judiciare, timp de cel puţin cinci ani cu începere de la data încheierii tranzacţiilor sau a relaţiei de afaceri. 


Al doilea articol (art. 31), stabileşte obligaţia statelor membre de a pretinde instituţiilor de credit şi altor instituţii financiare supuse acestei directive să aplice, atunci când este cazul, măsuri echivalente celor prescrise de ea în materie de vigilenţă asupra clientului şi de conservare a documentelor în sucursalele lor şi în filialele majoritare situate în ţări terţe. Dacă legislaţia ţării terţe nu permite aplicarea unor astfel de măsuri, statele membre trebuie să pretindă instituţiilor de credit şi financiare în cauză să informeze autorităţile competente din statul membru de origine - care, la rândul lui, va informa Comisia. 


Al treilea articol (art. 32), stabileşte obligaţia statelor membre de a impune instituţiilor de credit şi financiare să pună în funcţiune sisteme de natură a le permite să răspundă rapid întrebărilor formulate de CRF sau de altă autoritate care acţionează în cadrul dreptului naţional, cu privire la faptul dacă întreţin sau au întreţinut, în ultimii cinci ani, vreo relaţie de afaceri cu o persoană fizică sau juridică determinată, ca şi cu privire la natura acestei relaţii. 


În al patrulea articol (art. 33), se stabileşte obligaţia statelor membre de a proceda la evaluarea eficacităţii propriilor sisteme de luptă contra albirii capitalurilor şi contra finanţării terorismului, pe baza unor statistici complete asupra aspectelor pertinente în acest sens - aceste statistici trebuie să indice, cel puţin, numărul de declaraţii (sau rapoarte) de tranzacţii suspecte prezentate la CRF şi urmările pe care le-au comportat aceste declaraţii, ca şi, pe o bază anuală, numărul afacerilor cercetate, al persoanelor urmărire şi al persoanelor condamnate pentru albire de capitaluri sau finanţare a terorismului, precum şi numărul bunurilor blocate, reţinute sau confiscate. Rapoartele statistice, în forma lor definitivă, trebuie să devină accesibile publicului. 


( Capitolul V (art. 34-39), intitulat Măsuri de executare, cuprinde patru secţiuni: 


Prima secţiune (art. 34-35) se intitulează Proceduri interne, formarea şi restituirea informării

Sub aceste aspecte, statele membre trebuie, în primul rând, să impună persoanelor arătate în art. 2 stabilirea unor proceduri adecvate de îndeplinire a obligaţiilor de vigilenţă în privinţa clientului, de declarare, de conservare a documentelor şi pieselor, de control intern, de evaluare şi de gestiune a riscurilor, de gestiune a respectării obligaţiilor şi de comunicare, în vederea prevenirii şi împiedicării operaţiilor de albire a capitalurilor şi de finanţare a terorismului, precum şi să transmită sucursalelor şi filialelor situate, in majoritatea lor, în state terţe, aceste proceduri. 


În al doilea rând, statele trebuie să impună acestor persoane luarea măsurilor necesare pentru sensibilizarea propriilor angajaţi în legătură cu dispoziţiile adoptate în temeiul acestei directive, prin cuprinderea lor (a angajaţilor) în programe speciale de formare continuă, menite să-i ajute să recunoască operaţiile legate de albirea capitalurilor şi finanţarea terorismului şi să-i instruiască cu privire la modul în care să procedeze în astfel de cazuri, ca şi prin asigurarea accesului lor (al angajaţilor) la informaţii actualizate asupra procedeelor albitorilor de capitaluri şi a celor care finanţează terorismul. 


În al treilea rând, statele trebuie să asigure, pe cât posibil, restituirea informării asupra eficienţei declaraţiilor de suspiciune şi asupra consecinţelor pe care le-au antrenat. 


A doua secţiune (art. 36-37), intitulată Supraveghere, stabileşte, în principal, obligaţia statelor membre de a prevedea că birourile de schimb valutar, societăţile de transfer de fonduri şi prestatorii de servicii către societăţi şi trusturi trebuie să obţină o autorizare sau înmatriculare, iar cazinourile trebuie să obţină o licenţă, pentru a putea să-şi desfăşoare activitatea în mod legal. De asemenea, statele membre trebuie să pretindă autorităţilor naţionale competente să refuze autorizarea sau înmatricularea întreprinderilor menţionate mai sus, în cazul în care au îndoieli cu privire la competenţa şi onorabilitatea persoanelor care conduc ori vor conduce efectiv aceste  întreprinderi sau ale beneficiarilor lor reali, precum şi să acorde autorităţilor naţionale competente puterea de a efectua verificări, inspecţii la faţa locului şi, în general, de a dispune de puteri sporite de supraveghere.


A treia secţiune (art. 38), intitulată Cooperare, stabileşte obligaţia Comisiei de a acorda statelor membre susţinerea necesară, în scopul de a facilita coordonarea activităţilor, inclusiv a schimbului de informaţii, dintre organismele naţionale specializate (CRF-uri) din interiorul Comunităţii. 


A patra secţiune (art. 39), intitulată Sancţiuni, stabileşte obligaţia statelor membre de a prevedea sancţiuni penale sau administrative împotriva persoanelor fizice şi juridice supuse acestei directive, în cazul în care ele nu-şi îndeplinesc obligaţiile ce le revin. În ceea ce priveşte persoanele juridice, acestea trebuie făcute răspunzătoare pentru orice violare comisă, pe seama lor, de o persoană oarecare, indiferent că aceasta a sancţionat individual ori în calitate de membru al unui organ al persoanei juridice, care ocupă o poziţie de conducere, pe una dintre următoarele baze: a) a unei puteri de a reprezenta persoana juridică; b) a autorităţii de a lua decizii în numele persoanei juridice; c) a autorităţii de a exercita un control în interiorul persoanei juridice. Distinct de cazurile anterior menţionate, persoana juridică mai poate fi ţinută responsabilă, atunci când violarea obligaţiilor sale a fost consecinţa unei lipse de supraveghere sau de control din partea unei persoane supuse autorităţii sale. 


( Capitolul VI (art. 40-41), intitulat Măsuri de punere în aplicare, nu cuprinde diviziuni. 


El stabileşte competenţa Comisiei, asistată de un comitet de prevenire a albirii de capitaluri şi a finanţării terorismului, de a hotărî următoarele măsuri de punere în aplicare: 


a) clarificarea detaliilor tehnice ale definiţiilor cuprinse în art. 3 din directivă; 


b) stabilirea criteriilor tehnice de evaluare a situaţiilor care comportă un risc scăzut de albire de capitaluri ori de finanţare a terorismului; 


c) stabilirea criteriilor tehnice de evaluare a situaţiilor care comportă un risc sporit de albire de capitaluri ori de finanţare a terorismului; 


d) stabilirea criteriilor tehnice de evaluare a situaţiilor în care se justifică neaplicarea directivei cu privire la anumite persoane juridice sau fizice care exercită o activitate financiară în mod ocazional sau de anvergură foarte redusă. De asemenea, Comisia are competenţa de a stabili valoarea financiară a tranzacţiilor şi operaţiilor supuse prevederilor directivei, în raport cu evoluţiile economice şi modificările aduse normelor internaţionale, precum şi de a adopta decizii prin care să constate că legislaţia unui stat terţ nu impune măsuri echivalente de luptă contra albirii de capitaluri şi finanţării terorismului. 


( Ultimul capitol, Capitolul VII (art. 42-47), intitulat Dispoziţii finale, nu cuprinde, nici el, diviziuni. 


Primul articol din acest capitol (art. 42) stabileşte obligaţia Comisiei de a prezenta Parlamentului European şi Consiliului, la data de 15 decembrie 2009 şi, în continuare, din trei în trei ani, un raport cu privire la aplicarea acestei directive. În primul din aceste rapoarte, Comisia trebuie să prezinte, în principal, un examen al tratamentului rezervat avocaţilor şi celorlalţi membri ai profesiilor juridice independente. 


AI doilea articol din acest capitol (art. 43) stabileşte obligaţia Comisiei de a prezenta Parlamentului European şi Consiliului, la 15 decembrie 2010, un aport asupra procentajelor minime care servesc la determinarea "beneficiarilor reali", acordând atenţie, în special, eventualei oportunităţi şi consecinţelor posibile ale unei reduceri a procentajelor minime (prevăzute In art. 3 pct. 6) de la 25 la 20%. 


AI treilea articol (art. 44) declară abrogată directiva anterioară -  Directiva 91/308/CEE – subliniind, totodată, că referirile făcute la aceasta se interpretează în conformitate cu tabloul de corespondenţă prevăzut în anexă.


AI patrulea articol (art. 45) stabileşte obligaţia statelor membre de a se conforma prevederilor acestei directive până la 15 decembrie 2007 şi de a comunica Comisiei, de îndată, principalele dispoziţii interne adoptate în temeiul acestei directive, ca şi un tablou de corespondenţă, între textele modificate şi prevederile directivei. 


IV.1.2. Directiva 2006/70/CE a Comisiei din 1 august 2006 de stabilire a măsurilor de punere în aplicare a Directivei 2005/60/CE a Parlamentului European şi a Consiliului în ceea ce priveşte definiţia „persoanelor expuse politic” şi criteriile tehnice de aplicare a procedurilor simplificate de precauţie privind clientela, precum şi de exonerare pe motivul unei activităţi financiare desfăşurate în mod ocazional sau la scară foarte limitată


Această directivă, privind măsuri de punere în aplicare a directivei 2005/60/CE a Parlamentului European şi a Consiliului, cu privire la definiţia persoanelor expuse politic şi condiţiile tehnice de aplicare a obligaţiilor simplificate de vigilenţă în ceea ce priveşte clientela, ca şi exceptarea, în caz de activitate financiară desfăşurată ocazional sau pe scară foarte redusă, cuprinde o serie de norme explicative (sau interpretative) privitoare la aplicarea Directivei 2005/60/CE, în ceea ce priveşte următoarele elemente: 


( definiţia tehnică a sintagmei "persoane expuse politic";


( criteriile tehnice pe baza cărora se poate aprecia dacă o anumită situaţie prezintă sau nu un risc scăzut de albire de capitaluri ori de finanţare a terorismului; 


( criteriile tehnice pe baza cărora se poate aprecia dacă se justifică neaplicarea prevederilor directivei în privinţa anumitor persoane juridice sau fizice care exercită o activitate financiară în mod ocazional sau pe scară foarte redusă. 


Privitor la sintagma persoane expuse politic, art. 2 alin. (l) din această directivă se stabileşte că aceasta desemnează, în primul rând,  "persoanele fizice care ocupă sau cărora urmează să li se încredinţeze o funcţie publică importantă" [art. 3 alin. (8) din Directiva 2005/60/CE], şi anume: 


( a. şefii de state, şefii de guverne, miniştrii, miniştrii delegaţi şi 
secretarii de stat; 


( b.  parlamentari; 


( c. membrii curţilor supreme, ai curţilor constituţionale sau ai altor 
înalte jurisdicţii ale căror decizii nu sunt susceptibile de recurs, 
fără excepţie; 


( d.  membrii curţilor de conturi şi ai consiliilor băncilor centrale; 


( e. ambasadorii, însărcinaţii cu afaceri şi ofiţerii superiori ai 
forţelor armate; 


( f. membrii organelor de administraţie, de conducere şi control 
ale întreprinderilor publice. 


Categoriile prevăzute la lit. a - e cuprind, în al doilea rând, membrii direcţi ai familiei [art. 3 alin. (8) din Direcţia 200S/60/CE], care, potrivit art. 2 alin. (2) din această directivă, cuprind: 



( soţul; 


( orice partener considerat de dreptul intern ca fiind echivalentul unui soţ; 



( copiii şi soţii sau partenerii acestora; 



( părinţii. 


În fine, aceeaşi sintagmă desemnează, în al treilea rând, persoanele cunoscute ca fiind asociaţi intimi, care, potrivit art. 2 alin. (3) din această directivă, cuprind: 


( orice persoană fizică cunoscută ca beneficiar real al unei persoane juridice sau al altei construcţii juridice care are o legătură strânsă cu o persoană expusă politic sau ca fiind într-o relaţie strânsă de afaceri cu o asemenea persoană: 


( orice persoană fizică care este unicul beneficiar real al unei persoane juridice sau al altei construcţii juridice cunoscută pentru relaţia de profit de facto cu o persoană expusă politic.


În ultimul paragraf al aceluiaşi articol [art. 2 alin. (4)], directiva precizează că, sub rezerva aplicării, în funcţie de aprecierea riscului, a măsurilor de vigilenţă sporite în privinţa clienţilor, instituţiile şi persoanele prevăzute în art. 2 din Directiva 2005/60/CE nu sunt obligate să considere ca fiind expusă politic o persoană care, timp de cel puţin un an, nu a ocupat nicio funcţie publică importantă. 


Art. 3 din această directivă este intitulat Obligaţii simplificate de vigilenţă în privinţa clientelei. 


Primul alineat al art. 3 prevede că, în sensul art. 11 alin. (2) din Directiva 2005/60/CE, statele membre pot, cu rezerva menţionată în alin. (4) al acestui articol, să considere clienţii, care sunt autorităţi sau organisme publice, ca fiind clienţi care prezintă un risc scăzut de albire de capitaluri ori de finanţare a terorismului dacă ei satisfac cumulativ criteriile ce urmează: 


( clientul ocupă o funcţie publică in virtutea Tratatului Uniunii Europene, a tratatelor care au instituit Comunităţile sau a dreptului comunitar derivat; 


( identitatea clientului este accesibilă publicului, transparentă şi sigură; 
( activităţile clientului, ca şi practicile sale contabile, sunt transparente; 
( clientul răspunde în faţa unei instituţii comunitare sau în faţa autorităţilor unui stat membru sau există proceduri adecvate care îngăduie controlul activităţii sale. 


Al doilea alineat al art. 3 prevede că, în sensul art. 11 alin. (2) din Directiva 2005/60/CE, statele membre pot, cu rezerva menţionată în alin. (4) al acestui articol, să considere clienţii care sunt persoane juridice care nu au calitatea de autorităţi sau organisme publice ca fiind clienţi care prezintă un risc scăzut de albire de capitaluri ori de finanţare a terorismului, dacă ei  satisfac cumulativ criteriile ce urmează: 


( a) clientul este o entitate care desfăşoară alte activităţi financiare decât acelea prevăzute în art. 2 din Directiva 2005/60/CE, dar cu privire la care legislaţia naţională a extins obligaţiile prevăzute de directiva menţionată, în virtutea art. 4 al acesteia; 


( b) identitatea clientului este accesibilă publicului, transparentă şi sigură; 



( c) clientul este supus de dreptul naţional obligaţiei de a obţine o aprobare pentru a putea desfăşura activităţi financiare şi această aprobare poate fi refuzată, atunci când autorităţile competente nu sunt convinse de competenţa şi de onorabilitatea persoanelor care conduc sau vor conduce efectiv activităţile acestei entităţi sau de beneficiarul ei real;


( d) Clientul este supus, conform art. 37 alin. (3) din Directiva 2005/60/CE, supravegherii de către autorităţi competente, în ceea ce priveşte respectarea legislaţiei naţionale care transpune directiva menţionată şi, după caz, a altor obligaţii prevăzute de legislaţia naţională; 


( e) nerespectarea de către client a obligaţiilor prevăzute în Directiva 2005/60/CE atrage aplicarea de sancţiuni efective, proporţionale şi disuasive, inclusiv măsuri administrative adecvate sau sancţiuni administrative. 


În sensul alin. (2) lit. c), activitatea desfăşurată de client este supravegheată de către autorităţile competente - înţelegând prin "supraveghere" o activitate de supraveghere care comportă cele mai extinse puteri şi, în special, posibilitatea de a efectua inspecţii la faţa locului. 


Al treilea alineat al art. 3, prevede că, în sensul art. 11 alin. (5) din Directiva 2005/60/CE, statele membre pot, cu rezerva menţionată în alin. 4 al acestui articol, să permită instituţiilor şi persoanelor vizate de directiva menţionată să considere că prezintă un risc scăzut de albire de capitaluri ori de finanţare a terorismului produsele şi tranzacţiile relative la acestea care îndeplinesc cumulativ criteriile ce urmează: 


( a) produsul este aşezat pe o bază contractuală scrisă; 


( b) tranzacţia aferentă este efectuată printr-un cont deţinut de client la o instituţie de credit situată într-un stat terţ care impune condiţii echivalente celor prevăzute de directiva menţionată; 


( c) produsul sau tranzacţiile aferente nu sunt anonime şi este de aşa natură încât permite aplicarea în timp optim a art. 7 Iit. c) din Directiva 2005/60/CE, respectiv a măsurilor de vigilenţă în caz de suspiciune; 


( d) produsul este supus unui prag predeterminat [pragurile fixate de art, 11 alin. (5) Iit. a) din Directiva 2005/60/CE care se aplică în cazul poliţelor de asigurare sau al produsului din depuneri analoge, iar în celelalte cazuri pragul aplicabil este de 15.000 euro]; 


( e) câştigurile legate de produs sau de tranzacţia aferentă se pot realiza în profitul unor terţi, numai în caz de deces, incapacitate, supravieţuire până la o vârstă înaintată predeterminată sau alt eveniment similar; 


( f) În cazul când produsul sau tranzacţia aferentă îngăduie plasamentul de fonduri de active financiare sau creanţe, inclusiv în produse de asigurare şi orice alt tip de creanţă eventuală: 


- câştigurile legate de produs sau de tranzacţia aferentă se pot realiza numai pe termen lung; 


- produsul sau tranzacţia aferentă nu pot fi date în garanţie;


- în decursul relaţiei contractuale nu s-a efectuat nicio plată anticipată, nu s-a utilizat nicio clauză de răscumpărare şi nu a intervenit nicio reziliere anticipată. 


AI patrulea alineat al art. 3 prevede că, atunci când se evaluează dacă un client, un produs sau o tranzacţie dintre cele arătate în alineatele precedente prezintă un risc scăzut de albire de capitaluri sau de finanţare a terorismului, statele membre trebuie să acorde o atenţie deosebită fiecărei activităţi a acestor clienţi şi fiecărui tip de produs sau tranzacţie care ar fi susceptibilă, prin natura sa, de a fi folosită sau deturnată în scopuri de albire de capitaluri ori de finanţare a terorismului. În orice caz, statele membre nu pot considera că un client, un produs sau o tranzacţie prezintă un risc scăzut de albire de capitaluri sau de finanţare a terorismului, în măsura în care dispune de informaţii care arată că acest risc nu este scăzut. 


Art. 4 din această directivă este intitulat ,,Activitate financiară desfăşurată în mod ocazional sau pe scară foarte redusă". 


Primul alineat al art. 4 prevede că, în sensul art. 2 alin. (2) din Directiva 2005/60/CE, statele membre pot, cu rezerva menţionată în alin. (2) al acestui articol, să considere că persoanele fizice sau juridice care desfăşoară o activitate financiară nu cad sub incidenţa art. 3 alin. (1) sau (2) al directivei menţionate (cu alte cuvinte, că acestea nu sunt nici "instituţii de credit" şi nici "instituţii financiare"), dacă îndeplinesc cumulativ criteriile ce urmează: 


a) activitatea financiară este limitată în termeni absoluţi (cifra totală de afaceri nu trebuie să depăşească un anumit prag - fixat la nivel naţional, în funcţie de tipul activităţii financiare - care trebuie să fie suficient de scăzut); 


b) activitatea financiară este limitată în ceea ce priveşte tranzacţiile (statele membre aplică un prag maximal pe client şi tranzacţie, care nu trebuie să depăşească 1.000 euro); 


c) activitatea financiară nu constituie activitatea principală (activitatea financiară nu trebuie să depăşească 5% din cifra totală de afaceri a respectivei persoane fizice sau juridice); 


d) activitatea financiară este accesorie şi direct legată de activitatea principală; 


e) activitatea principală nu face parte din acelea vizate de alt. 2 alin. (1) din Directiva 2005/60/CE, cu excepţia activităţii prevăzute la art. 2 alin. (1) pct. 3 lit. e) (negocierea bunurilor, în măsura în care plăţile se fac în numerar, pentru o sumă minimă de 15.000 euro); 


f) activitatea financiară este desfăşurată doar pentru clienţii activităţii principale şi nu este, în general, oferită publicului.


Al doilea alineat al art. 4 prevede că, atunci când se evaluează riscul de albire de capitaluri sau de finanţare a terorismului, în sensul art. 2 alin. (2) din Directiva 2005/60/CE, statele membre trebuie să acorde o atenţie deosebită oricărei activităţi financiare care poate fi considerată ca susceptibilă, prin natura sa, de a fi folosită sau deturnată în scopuri de albire de capitaluri ori de finanţare a terorismului. În orice caz, statele membre nu pot să considere o activitate financiară dintre cele enumerate în primul alineat ca prezentând un risc scăzut de albire de capitaluri ori de finanţare a terorismului, atunci când dispun de informaţii care lasă loc ideii că acest risc nu este scăzut. 


Al treilea alineat al art. 4 prevede că, orice decizie luată în temeiul art. 2 alin. (2) din Directiva 2005/60/CE, trebuie să fie motivată şi să poată fi retrasă, în caz că circumstanţele s-ar schimba. 


Art. 5 din această directivă, intitulat "Transpunere" stabileşte următoarele obligaţii ale statelor membre: 


( obligaţia de a adopta reglementări interne conforme acestei directive până cel mai târziu la 15 decembrie 2007; 


( obligaţia de a comunica, de îndată, Comisiei, noile reglementări, precum şi un tablou de corespondenţă între dispoziţiile interne şi această directivă; 


( obligaţia ca reglementările interne să cuprindă referiri la această directivă sau să fie însoţite de o asemenea referinţă încă de la publicarea lor oficială; 


( obligaţia de a comunica Comisiei textul principalelor dispoziţii interne care transpun această directivă.


IV.1.3. Regulamentul (CE) nr. 1781/2006 al Parlamentului European şi al Consiliului din 15 noiembrie 2006 cu privire la informaţiile legate de trăgător în viramentele de fonduri


În preambulul acestui regulament, relativ la informaţiile privitoare la trăgător în viramentele de fonduri, se porneşte de la observaţia că fluxurile de bani murdari pe calea viramentelor de fonduri pot pune în pericol stabilitatea şi reputaţia sectorului financiar şi pot ameninţa piaţa internă. 


Directiva 2005/60/CE a Parlamentului european şi Consiliului cuprinde un anumit număr de măsuri ce vizează combaterea exploatării sistemului financiar în scopuri de albire de capitaluri şi de finanţare a terorismului, dar aceste măsuri nu erau totuşi suficiente pentru a împiedica teroriştii şi alţi infractori să aibă acces la sistemele de plată şi să le folosească în vederea deplasării fondurilor. În plus, orice nouă iniţiativă comunitară trebuia să ţină seama de evoluţiile la acest nivel, să cunoască noile recomandări speciale în materie de luptă contra finanţării terorismului adoptate de GAFI (în special, RS VII şi nota interpretativă revăzută pentru punerea sa în operă). 


Pe de altă parte, descrierea traseului complet al "viramentelor" (transferurilor) de fonduri poate constitui un instrument deosebit de preţios şi util în materie de prevenire, de anchetă şi de detectare a activităţilor de albire de capitaluri ori de finanţare a terorismului. De aceea, pentru a asigura o bună transmitere a informaţiilor privitoare la "trăgător" (plătitor) pe întregul lanţ al plăţilor, a fost elaborat acest regulament care impune, celor care prestează servicii de plată, obligaţia de a veghea ca viramentele de fonduri să fie însoţite de informaţii exacte şi utile privind trăgătorul. 


Sub aspectul structurii sale, Regulamentul (CE) nr. 1781/2006 al Parlamentului European şi al Consiliului cuprinde şapte capitole, după cum Urmează:. 


( Capitolul I - "Obiect, definiţii şi câmp de aplicare"; 

( Capitolul II – „Obligaţii ale prestatorului de servicii de plată faţă de trăgător"; 

( Capitolul III - "Obligaţii ale prestatorului de servicii de plată faţă de beneficiar"; 

( Capitolul IV - "Obligaţii ale prestatorilor intermediari de servicii de plăţii"; 

( Capitolul V - "Obligaţii generale şi competenţe în materie de executare"; 


( Capitolul Vl - "Derogări"; 


( Capitolul VlI -"Dispoziţii finale". 

( Capitolul 1 cuprinde articolele 1-3 din Regulament. 


Aşa cum rezultă din chiar denumirea sa, acest capitol fixează obiectul şi câmpul de aplicare al regulamentului, ca şi definiţiile unor cuvinte sau expresii folosite de Directiva 2005/60/CE. 


Privitor la obiectul său, Regulamentul precizează, în art. 1, că el stabileşte reguli privind informaţiile despre trăgător, care trebuie să însoţească viramentele de fonduri, în scopuri de prevenţie, de anchetă şi de detectare a activităţilor de albire de capitaluri ori de finanţare a terorismului. Definiţiile sunt prevăzute în art. 2, după cum urmează: 


( prin finanţarea terorismului se înţelege fapta de a furniza sau de a reuni fonduri, în sensul art. l alin. (4) din Directiva 2005160/CE;


( prin albire de capitaluri se înţelege orice acţiune care, atunci când este comisă intenţionat, se consideră albire de capitaluri, în sensul art. 1 alin. (2) sau (3) din Directiva 2005/60/CE; 


( prin trăgător se înţelege persoana fizică sau juridică care este titulara unui cont şi care autorizează un virament de fonduri din contul menţionat; sau, în absenţa unui cont, persoana fizică sau juridică care dă ordinul de efectuare a unui virament de fonduri; 


( prin beneficiar se înţelege persoana fizică sau juridică care este prevăzută ca destinatar final al fondurilor virate; 


( prin prestator de servicii de plată se înţelege persoana fizică sau juridică a cărei activitate profesională include furnizarea de servicii de virament de fonduri; 


( prin prestator de servicii de plată intermediară se înţelege un prestator de servicii de plată care nu este nici acela al trăgătorului nici acela al beneficiarului şi care participă la executarea viramentului ele fonduri; 


( prin virament de fonduri se înţelege orice operaţiune efectuată pe cale electronică, în contul trăgătorului, de către un prestator de servicii de plată, în vederea punerii de fonduri la dispoziţia unui beneficiar apropiat unui prestator de servicii de plată, indiferent dacă trăgătorul şi beneficiarul sunt sau nu una şi aceeaşi persoană; 


( prin virament de lot se înţelege o pluralitate de viramente de fonduri individuale, care sunt grupate în vederea transmiterii lor; 


( prin identificant unic se înţelege o combinaţie de litere, numere şi simboluri determinate de prestatorul de servicii de plată, în conformitate cu protocoalele de plăţi şi de reglare sau cu sistemul de mesagerie utilizat pentru efectuarea viramentului de fonduri. 


Privitor la câmpul de aplicare, în art. 3 se apreciază că prezentul regulament se aplică viramentelor de fonduri, în orice monedă, care se trimit sau se primesc de un prestator de servicii de plăţi stabilit în comunitate. 


Acest regulament nu se aplică viramentelor de fonduri efectuate prin intermediul cărţilor de credit sau debit cu condiţia: 


a) ca beneficiarul să încheie un acord cu prestatorul de servicii, de natură să permită plata furnizării de bunuri şi servicii; 


b) ca aceste viramente de fonduri să fie însoţite de un identificant unic, de natură să permită stabilirea trăgătorului. 


Acest regulament nu se aplică nici viramentelor de fonduri efectuate în monedă electronică, dacă statele membre au decis că în privinţa acestora nu se aplică obligaţiile de vigilenţă, iar valoarea tranzacţiei nu depăşeşte 1.000 euro. 


De asemenea, acest regulament nu se aplică viramentelor de fonduri efectuate prin intermediul telefoanelor mobile sau al altor dispozitive numerice ori legate de tehnologii IT, atunci când asemenea viramente se efectuează în baza unei plăţi anticipate şi nu depăşesc 150 euro, sau atunci când asemenea viramente se plătesc ulterior şi satisfac, în întregime, următoarele condiţii: 


a) beneficiarul a încheiat un acord cu prestatorul de servicii de plată, de natură să permită plata furnizării de bunuri şi de servicii; 


b) viramentul de fonduri este însoţit de un identificant unic, care permite stabilirea trăgătorului; 


c) prestatorul de servicii de plată este supus obligaţiilor prevăzute în Directiva 2005/60/CE. 


Potrivit art. 3 alin. (6) statele membre pot hotărî să nu aplice acest regulament viramentelor de fonduri efectuate pe teritoriul lor, în contul unui beneficiar care permite plata furnizării de bunuri şi servicii, dacă: 


a) prestatorul de servicii de plată al beneficiarului este supus obligaţiilor prevăzute în Directiva 2005/60/CE; 


b) prestatorul de servicii de plată al beneficiarului poate, graţie unui număr de referinţă unic, să stabilească, prin intermediul beneficiarului, persoana fizică sau juridică care a efectuat viramentul de fonduri în cadrul unui acord încheiat cu beneficiarul, în scopuri de furnizare de bunuri sau servicii; 


c) valoarea tranzacţiei este mai mică sau egală cu 1.000 euro. 


În fine, acest regulament nu se aplică în situaţiile care urmează: 


a) când trăgătorul face retrageri din contul propriu; 


b) când există o autorizaţie de extragere automatică între cele două părţi care permite efectuarea plăţilor între ele cu ajutorul conturilor, dacă viramentul de fonduri este însoţit de un identificant unic şi permite stabilirea persoanei fizice sau juridice; 


c) când viramentul se efectuează prin cecuri sub formă de cecuri-imagini (procesate digital de către bancă); 


d) când viramentul se efectuează pentru plata de taxe, amenzi sau alte impozite către autorităţile publice, în interiorul unui stat membru; 


e) când trăgătorul şi beneficiarul sunt, ambii, prestatori de servicii de plată care operează în contul propriu. 


( Capitolul II, intitulat "Obligaţiile prestatorului de servicii de plată al trăgătorului" cuprinde articolele 4-7 din Regulament.


( Art. 4, intitulat "Informaţii complete despre trăgător", prevede următoarele: 

· informaţiile complete despre trăgător cuprind numele, adresa şi  numărul său de cont; 

· în absenţa numărului de cont al trăgătorului, prestatorul de servicii de plată înlocuieşte acest număr cu un identificant unic care să permită stabilirea trăgătorului. 


( Art. 5, intitulat "Informaţii care însoţesc viramentele de fonduri şi păstrarea datelor", prevede următoarele: 

· prestatorii de servicii de plată trebuie să vegheze ca viramentele de fonduri să fie însoţite de informaţii complete despre trăgător; 

· înainte de a vira fondurile, prestatorul de servicii de plată al trăgătorului trebuie să verifice informaţiile despre aceasta, pe bază de documente, date sau informaţii obţinute din surse sigure şi independente; 

· prestatorul de servicii de plată pentru trăgător trebuie să păstreze informaţiile complete despre trăgător timp de 5 ani. 


( Art. 6, intitulat "Viramente de fonduri în interiorul Comunităţii", prevede că, prin derogare de la prevederile art. 5 paragraful 1, în cazul în care atât prestatorul de servicii de plată al trăgătorului, cât şi prestatorul de servicii de plată al beneficiarului se află în interiorul Comunităţii, viramentele de fonduri trebuie numai să fie însoţite de numărul de cont al trăgătorului sau de un identificant unic care permite stabilirea trăgătorului. Cu toate acestea, dacă prestatorul de servicii de plată al beneficiarului o cere, prestatorul de servicii al trăgătorului este obligat să-i comunice informaţiile complete despre trăgător, în termen de trei zile de Ia primirea cererii. 


( Art. 7, intitulat "Viramente de fonduri efectuate din interiorul Comunităţii în exterior", prevede, în esenţă, că aceste viramente trebuie să fie însoţite de informaţii complete despre trăgător. 


( Capitolul IIl  intitulat "Obligaţiile prestatorului de servicii de plată al beneficiarului", cuprinde articolele 8-11. 


(Art. 8, intitulat "Detectarea informaţiilor care lipsesc despre trăgător ", dispune că prestatorul de servicii de plată al beneficiarului este obligat să stabilească dacă informaţiile despre trăgător prevăzute în sistemul de mesagerie sau de plată şi reglare, folosit pentru a efectua un virament de fonduri, au fost completate cu ajutorul unor caractere sau elemente compatibile cu acest sistem de mesagerie sau de plată şi de reglare. Acest prestator trebuie să dispună de o procedură eficace, pentru a detecta lipsa următoarelor informaţii despre trăgător: 


a) informaţiile cerute în temeiul art. 6, în viramentele de fonduri în care prestatorul de servicii de plată al trăgătorului se află în Comunitate; 


b) informaţiile cerute în temeiul art. 13, în viramentele de fonduri în care prestatorul de servicii de plată al trăgătorului se află în afara Comunităţii şi 


c) informaţiile complete despre trăgător cerute în temeiul art. 4, exclusiv în viramente în lot, dar nu şi în viramentele individuale reunire în loturi, în cazul viramentelor în care prestatorul de servicii de plată al trăgătorului se află în afara Comunităţii. 


( Art. 9, intitulat „Viramente de fonduri în care informaţiile despre trăgător lipsesc sau sunt incomplete", prevede următoarele: 


Atunci când prestatorul de servicii de plată al beneficiarului constată, la momentul primirii viramentului de fonduri, că informaţiile despre trăgător lipsesc sau sunt incomplete, el trebuie să respingă viramentul sau să ceară informaţii complete despre trăgător (în orice caz, prestatorul de servicii de plată al beneficiarului trebuie să se conformeze tuturor dispoziţiilor legale sau administrative relative la albirea de capitaluri şi la finanţarea terorismului şi, în special, Regulamentelor CE nr. 2580/2001 şi nr. 881/2002, ca şi Directivei 2005/60/CE, precum şi oricărei măsuri naţionate de executare. 


Atunci când un prestator de servicii de plată omite, în mod regulat, să furnizeze informaţiile necesare despre trăgător, prestatorul de servicii de plată al beneficiarului poate, într-o primă fază, să emită avertismente şi să arate consecinţele, iar într-o fază ulterioară, să respingă orice nou virament de fonduri provenit de la acest prestator de servicii de plată, fie să decidă dacă este sau nu cazul să restrângă relaţia sa comercială cu acest prestator de servicii de plată ori chiar să înceteze orice relaţie (acest fapt trebuie însă să fie comunicat autorităţilor responsabile cu lupta împotriva albirii capitalurilor şi finanţarea terorismului). 


( Art. 10, intitulat "Evaluarea riscurilor", prevede că prestatorul de servicii de plată al beneficiarului trebuie să considere lipsa sau caracterul incomplet al informaţiilor despre trăgător ca un factor ce trebuie luat în seamă la aprecierea suspiciunii asupra viramentului de fonduri sau a oricărei operaţiuni legate de acest virament şi, după caz, la aprecierea necesităţii de a face declaraţie (raport), conform obligaţiilor stabilite în Capitolul III al Directivei 2005/60/CE, la autorităţile responsabile cu lupta împotriva albirii capitalurilor şi finanţarea terorismului. 


( Art. 11, intitulat "Conservarea datelor", prevede că prestatorul de servicii al beneficiarului trebuie să păstreze timp de cinci ani toate informaţiile pe care le-a primit, privitor la trăgător.


( Capitolul IV, intitulat "Obligaţiile prestatorilor internaţionali de servicii de plată", cuprinde articolele 12 şi 13 din Regulament. 


EI prevede, în primul rând, obligaţia acestor prestatori de servicii de plată, dacă şi în măsura în care sunt situaţii în cadrul Comunităţii, de a veghea ca toate informaţiile primite despre trăgător, care însoţesc un virament de fonduri, să fie conservate împreună cu acest virament. 


În al doilea rând, el prevede posibilitatea utilizării de către prestatorii intermediari a unui sistem de plată "cu limite tehnice", în care informaţiile despre trăgător să nu însoţească viramentul de fonduri, pentru eventualitatea că nu a constatat, în momentul primirii viramentului, că informaţiile despre trăgător lipsesc sau sunt incomplete; în acest caz prestatorul intermediar de servicii trebuie să pună la dispoziţia prestatorului de servicii de plată al beneficiarului, la cererea acestuia, în următoarele trei zile lucrătoare, toate informaţiile despre trăgător pe care le deţine, indiferent dacă ele sunt sau nu complete. Totuşi, dacă aceşti prestatori constată, în chiar momentul primirii viramentului, că informaţiile despre trăgător lipsesc sau sunt incomplete, pot să informeze prestatorul de servicii de plată al beneficiarului despre acest fapt, fie în cadrul unui sistem de mesagerie sau de plată care prevede comunicarea acestui fapt, fie printr-o altă procedură, dacă modul de comunicare a fost acceptat sau convenit de către cei doi prestatori de servicii de plată. 


În al treilea rând el prevede că prestatorul intermediar de servicii de plată este, de asemenea, obligat să păstreze, timp de cinci ani, toate informaţiile primite. 


( Capitolul V, intitulat "Obligaţii generale şi competenţele în materie de executare", cuprinde articolele 14-16. 


( Art. 14, intitulat "Obligaţii de cooperare", prevede, în alin. 1, obligaţia oricărui prestator de servicii de plată de a da curs, de îndată şi complet, cu respectarea procedurilor prevăzute de dreptul intern al statului in care se află, cererilor care îi sunt adresate de autorităţile competente în materie de luptă contra albirii de capitaluri sau de finanţare a terorismului din acest stat, şi care privesc informaţiile despre trăgător şi însoţesc viramentele de fonduri. În alin. (2), acelaşi articol se prevede că aceste autorităţi nu pot să exploateze informaţiile pe care le obţin decât în scopuri de prevenire, investigare sau detectare a activităţilor de albire de capitaluri sau de finanţare a terorismului. 


( Art. 15, intitulat "Sancţiuni şi consecinţe", prevede că statele membre sunt obligate să stabilească regimul sancţiunilor aplicabile în caz de nerespectare a dispoziţiilor prezentului regulament şi să ia toate măsurile necesare pentru a asigura aplicarea lor. Sancţiunile trebuie să fie efective, proporţionale şi disuasive şi să devină aplicabile cu începere de la 15.12.2007. 


( Art. 16 reafirmă regula asistării Comisiei de către un comitet de prevenire a albirii de capitaluri şi finanţării terorismului (un atare comitet a fost instituit prin Directiva 2005/60/CE) şi stabileşte că procedura urmată de acest comitet este aceea prevăzută în art. 5-8 din Decizia 1999/468/CE. 


( Capitolul VI, întitulat „Derogări", cuprinde articolele 17-19. 


( Art. 17, intitulat "Acorduri cu teritorii sau ţări care nu fac parte din teritoriul Comunităţii", stabileşte, în alin. (1), competenţa Comisiei de a autoriza încheierea de acorduri, de către un stat membru, în temeiul dispoziţiilor naţionale, cu o ţară sau un teritoriu care nu face parte din teritoriul Comunităţii, aşa cum este definit în art. 299 din Tratat, cuprinzând derogări de la prezentul regulament, în scopul de a permite ca viramentele de fonduri între această ţară sau teritoriu şi respectivul stat membru să fie tratate ca viramente de fonduri în interiorul acestui stat membru. Un asemenea acord nu poate fi autorizat decât: 


a) dacă ţara sau teritoriul respectiv este legat de respectivul stat membru într-o unitate monetară, face parte din zona monetară a acestui stat membru sau dacă ea a semnat o convenţie monetară cu Comunitatea reprezentată de un stat membru; 


b) dacă prestatorii de servicii de plată din ţara sau teritoriul respectiv participă, direct sau indirect, la sistemele de plată şi reglare ale acestui stat membru; 


c) dacă ţara sau teritoriul respectiv impune prestatorilor de servicii de plată aflaţi sub jurisdicţia sa aplicarea unor reguli identice cu cele prevăzute de prezentul regulament. 


In alin. (2), acelaşi articol se stabileşte că, orice stat membru care va dori să încheie un asemenea acord trebuie să adreseze o cerere în acest sens Comisiei, comunicându-i toate informaţiile necesare. Odată cu privirea cererii de către Comisie, viramentele de fonduri între acest stat membru şi ţara sau teritoriul respectiv sunt tratate, în mod provizoriu, ca viramente în interiorul acestui stat membru, până când se pronunţă o decizie de către Comisie. Când Comisia apreciază că nu dispune de toate informaţiile necesare, ea trebuie să contacteze respectivul stat membru, în termen de două luni de la primirea cererii, arătând informaţiile suplimentare de care are nevoie. Când Comisia dispune de toate informaţiile necesare pentru a se pronunţa, ea trebuie să notifice statului solicitant într-un termen de trei luni şi să transmită cererea celorlalte state membre. 


În alin. 3 al art. 17 se prevede că, în termen de 3 luni de la notificare, dar nu mai târziu de 18 luni, Comisia trebuie să decidă, conform procedurii arătate în art. 16, dacă autorizează sau nu ca statul membru să încheie un asemenea acord. 


( Art. 18, intitulat „Viramente de fonduri către organizaţii fără scop lucrativ din interiorul unui stat membru", stabileşte că orice stat membru poate să exonereze prestatorii de servicii de plată, aflaţi pe teritoriul său, de obligaţiile prevăzute în art. 5, în cazul viramentelor de fonduri destinate organizaţiilor fără scop lucrativ, care desfăşoară activităţi caritabile, religioase, culturale, educative, sociale, ştiinţifice sau frăţeşti, cu condiţia ca aceste organizaţii să fie supuse unor obligaţii de informare şi audit extern sau supravegherii unei autorităţi publice ori unui organism de auto-reglementare recunoscut de dreptul naţional, ca şi aceste viramente de fonduri să fie limitate la o valoare de maxim 150 euro pe virament şi să fie efectuate exclusiv pe teritoriul acestui stat membru. Respectivul stat membru trebuie să comunice prestatorilor de servicii de plată care îşi desfăşoară activitatea pe teritoriul său o listă actualizată a acestor organizaţii. 


( Art. 19, intitulat "Clauză de revizuire", stabileşte, în alin. (1), că cel mai târziu la 28 decembrie 2011, Comisia trebuie să prezinte Parlamentului European şi Consiliului un raport cuprinzând o evaluare economică şi juridică completă asupra aplicării prezentului regulament, însoţită, dacă este cazul, de propuneri de modificare sau de abrogare a acestuia. În alin. (2), acelaşi text, se stabileşte că raportul Comisiei trebuie să privească, în special următoarele: 
a) aplicarea art. 3, în funcţie de o eventuală folosire abuzivă a monedei electronice, aşa cum este definită aceasta în art. 1 din Directiva 2000/46/CE, ori a altor mijloace de plată care se vor extinde, în scopuri de albire de capitaluri şi de finanţare a terorismului; 


b) aplicarea art. 13, în ceea ce priveşte limitele tehnice susceptibile să împiedice transmiterea către prestatorul de servicii de plată al beneficiarului de informaţii complete cu privire la trăgător. Atunci când va fi posibil să se treacă peste aceste limite tehnice, ţinând semna că noile evoluţii în sectorul de plăţi şi având în vedere costurile colaterale ce revin prestatorilor de servicii de plată, Comisia va prezentare o propunere de modificare a prezentului regulament. 


( Capitolul VII, intitulat "Dispoziţii finale", cuprinde un singur articol, anume art. 20, care stabileşte că prezentul regulament intră în vigoare după  1 ianuarie 2007, fiind obligatoriu şi direct aplicabil în oricare stat membru.


Concluzii: 


Directiva 2005/60/CE relativă la provenirea utilizării sistemului financiar în scopul de spălare a banilor şi de finanţare a terorismului a lărgit considerabil cadrul normativ comunitar, realizând, totodată, o mai bună sistematizare a materiei. 


Mai întâi, aşa cum s-a putut vedea, conform acestei directive, obligaţia de identificare a clienţilor nu mai constituie o obligaţie de sine stătătoare, ci a fost inclusă printre "măsurile de vigilenţă", alături de alte obligaţii cuprinse sub aceeaşi denumire generică - cum ar fi, de pildă, obligaţia de a obţine informaţii cu privire la obiectul şi natura relaţiei de afaceri, sau obligaţia de supraveghere a fiecărei relaţii de afaceri şi de realizare a tranzacţiilor, sub aspectul originii fondurilor şi creanţei lor cu activităţile şi evidenţele ţinute de client. Şi, ceea ce este încă mai important - această directivă a extins domeniul de aplicare a obligaţiei de identificare, stabilind că această obligaţie priveşte, de asemenea, "beneficiarul real" al oricărei afaceri, urmând ca identificarea beneficiarului real, la fel ca şi identificarea clientului, să se facă, pe cât posibil, înainte de executarea operaţiei şi folosind "surse (... ) independente" (deci mijloace de probă diferite). 


Apoi, această directivă a sistematizat măsurile de vigilenţă, împărţindu-le în trei categorii - "generale", "simplificate" şi "sporite" şi a stabilit condiţiile specifice, în care se impune luarea unor măsuri de vigilenţă simplificate sau, dimpotrivă, sporite, 


În fine, această directivă a stabilit o serie de noi obligaţii, cum ar fi: 



- obligaţia statelor membre de a asigura, pe cât posibil, "restituirea informării" asupra temeiniciei sesizării "declaraţiei de suspiciune"; 


- obligaţia statelor membre de a asigura cuprinderea de programe de formare continuă a personalului supus prevederilor sale; 


- obligaţia statelor membre de a lua toate măsurile necesare, în scopul protejării acestui personal împotriva oricărui act de ameninţare sau ostil; 



- obligaţia statelor membre de a aduce la cunoştinţa publicului şi de a păstra, distinct de dosarul fiecărei relaţii de afaceri (cuprinzând documentele care dovedesc operaţii efectuate), datele şi rapoartele statistice privitoare la eficienţa propriilor sisteme de luptă contra spălării banilor şi finanţării terorismului. 


Cât priveşte actele normative ulterioare, respectiv Directiva nr. 2006/70/CE şi Regulamentul (CE) nr. 1781/2006, acestea cuprind o serie de detalii tehnice, deosebit de importante pentru punerea în aplicare a Directivei 2005/60/CE. Aşa de pildă, ele completează cu noi precizări, definiţiile sintagmelor "persoane expuse politic", „virament de fonduri", „prestator de servicii de plată" etc. şi fixează criteriile tehnice de apreciere a situaţiilor cu risc scăzut în care se aplică măsuri simplificate de vigilenţă" ori în care, fiind vorba de o "activitate financiară desfăşurată în mod ocazional sau pe scară foarte redusă, nu se impune aplicarea Directivei 2005/60/CE; după cum fixează şi obligaţiile specifice care revin "prestatorilor de servicii de plată" (sau, în alţi termeni, furnizorilor de servicii de viramente de fonduri efectuate pe cale electronică), atât în cazul în care prestează un astfel de serviciu pentru "trăgător" (ori "plătitor" - cum îl numeşte Legea nr. 656/2002), cât şi în cazul în care prestează un astfel de serviciu pentru „beneficiar". 


Totuşi, dacă din punct de vedere formal, legislaţia comunitară în domeniu a fost sensibil îmbunătăţită, în schimb, din punct de vedere substanţial ea comportă vechi şi grave neajunsuri, a căror înlăturare este, din păcate, cu totul improbabilă, având in vedere obligaţia asumată de Comunitate de a respecta recomandările Grupului de Acţiune Financiară Internaţională (GAFI). În acest sens, menţionăm că definiţia infracţiunii de spălare a banilor este, sub mai multe aspecte, profund criticabilă iar obligaţiile de declarare (raportare) a tranzacţiilor suspecte şi de confidenţialitate, ca şi impunerea de sancţiuni pentru nerespectarea acestora sunt de natură să genereze dificultăţi practic insurmontabile. În alice caz, de aproape două decenii, legislaţia comunitară pretinde statelor membre să interzică, sub sancţiuni "convingătoare", faptele de spălare a banilor, astfel cum au fost definite acestea în documentele internaţionale, fără a ţine seama de nenumăratele discuţii provocate, în doctrina penală, de introducerea acestei incriminări, sau de faptul că GAFI însuşi 
a subliniat, în mai multe rânduri, că recomandările sale au valoarea unor principii de acţiune în domeniu, pe care statele sunt libere să le aplice potrivit tradiţiilor lor specifice. 


Mai mult, după evenimentele din 11 septembrie 2001, legislaţia comunitară (Decizia cadru 2002/475/JAI
 a Consiliului din 13 iunie 2002 relativă la lupta contra terorismului) a impus statelor membre să interzică, de asemenea, „finanţarea terorismului", ceea ce a însemnat introducerea în legislaţiile naţionale a unei alte incriminări extrem de discutabile, şi care, în virtutea Directivei 2005/60/CE este asociată astăzi cu spălarea banilor şi cuprinsă într-un act normativ identic, nesocotind astfel faptul, cât se poate de evident, că cele două infracţiuni (spălarea banilor şi finanţarea terorismului) au scopuri de protecţie complet diferite. 

Reglementările legale internaţionale menţionate au fost instituite deoarece sistemul bancar "off-shore”, nu numai că a erodat, de-a lungul timpului, capacitatea statelor de a rezista atacurilor speculative îndreptate împotriva monedelor naţionale, dar a şi facilitat, în mare măsură, operaţiunile de spălare a banilor. 


IV.1.4. Comunicarea Comisiei către Parlamentul European şi Consiliu - COM(2012) 722 din 06.12.2012: Un plan de acţiune în vederea consolidării luptei împotriva fraudei şi a evaziunii fiscale


Pornind de la constatarea că aproximativ o mie de miliarde de euro se pierd anual în UE prin evaziune şi fraudă fiscală, Comisia Europeană a propus un nou plan de acţiune care încurajează guvernele europene să promoveze măsuri comune împotriva companiilor şi a persoanelor care se sustrag de la plata impozitelor.


Planul de acţiune pentru combaterea fraudei şi evaziunii fiscale prevede măsuri pe termen scurt, mediu şi lung menite să soluţioneze problema şi să conducă la recuperarea banilor datoraţi.


UE recomandă ca această campanie să înceapă cu acţiuni împotriva paradisurilor fiscale şi a lacunelor juridice pe care unele companii le folosesc pentru a evita plata taxelor.

Ţările din UE au, în prezent, standarde variate cu privire la definirea paradisurilor fiscale şi, prin urmare, au metode diferite de acţiune. Aceasta înseamnă că tranzacţiile care implică paradisuri fiscale se pot derula cel mai uşor prin intermediul ţărilor care au legislaţia cea mai tolerantă.


O abordare comună cu privire la detectarea şi apoi combaterea paradisurilor fiscale i-ar împiedica pe evazionişti să profite de diferenţele existente la nivelul sistemelor naţionale. 


UE le recomandă statelor membre să întocmească o listă neagră a locurilor care pot reprezenta paradisuri fiscale. Astfel s-ar transmite un semnal puternic, care ulterior ar putea fi urmat de o modificare a acordurilor fiscale aflate în prezent în vigoare. La rândul său, acest lucru ar descuraja investitorii.


Pentru a preveni sustragerea companiilor de la plata taxelor, ţările din UE ar trebui să consolideze mai întâi convenţiile privind evitarea dublei impuneri - datorită acestora, companiile active în mai multe ţări nu trebuie să plătească impozite în fiecare dintre ele. Lacunele existente le permit unor companii să abuzeze de aceste convenţii şi să nu plătească impozite deloc.


Această formă de evaziune fiscală, cunoscută şi sub denumirea de „planificare fiscală agresivă”, se înregistrează tot mai des, iar planul de acţiune recomandă soluţionarea aspectelor tehnice şi juridice care o fac posibilă.


Dacă ţările membre încearcă să abordeze pe cont propriu această problemă, există riscul ca întreprinderile vizate să se stabilească, pur şi simplu, în altă ţară cu o legislaţie mai permisivă. Este nevoie de o acţiune la nivelul UE pentru a elimina lacunele juridice şi pentru a ne asigura că nicio ţară nu suferă pierderi financiare pentru că a acţionat singură. 


Comisia Europeană ar urma să monitorizeze punerea în aplicare a acestor recomandări şi să facă presiuni asupra ţărilor care nu fac progrese suficiente.


Planul va fi înaintat spre aprobarea Parlamentului European şi a miniştrilor de finanţe din UE.


Între timp, Comisia va mai elabora o serie de propuneri de iniţiative suplimentare pentru combaterea evaziunii fiscale, cum ar fi:


- elaborarea unui cod al contribuabililor

I
- introducerea la nivelul UE a unui număr de identificare fiscală


- o revizuire a dispoziţiilor europene împotriva abuzurilor


- elaborarea de orientări privind transferabilitatea fluxurilor financiare.


IV.1.5. Platforma pentru buna guvernanţă fiscala.


Ca parte a eforturilor sale concertate de combatere a evaziunii şi a fraudei fiscale, Comisia a lansat, în aprilie 2013, o vastă analiză şi dezbatere privind  instituirea unei noi Platforme pentru buna guvernanta fiscala
.


Platforma va monitoriza progresele statelor membre în ceea ce priveşte combaterea planificării fiscale agresive şi a paradisurilor fiscale, în conformitate cu recomandările prezentate de Comisie în anul 2012.


Scopul este garantarea faptului că statele membre iau masuri concrete şi eficace pentru a rezolva aceste probleme, într-un cadru coordonat la nivelul UE.


Platforma va fi alcătuita dintr-o ampla gama de părţi interesate: autorităţi fiscale naţionale, Parlamentul European, întreprinderi, academicieni, ONG-uri şi alte părţi interesate. De asemenea, platforma va facilita dialogul şi schimburile de expertiza, contribuind la o abordare mai coordonată şi mai eficace din partea UE în ceea ce priveşte combaterea evaziunii şi a fraudei fiscale.


Algirdas Semeta, comisarul pentru impozitare, vama, statistică, audit şi lupta antifraudă, a declarat: „Când ne luptam împotriva fraudei fiscale, ne luptam să protejam corectitudinea sistemelor noastre fiscale, competitivitatea economiilor noastre şi solidaritatea statelor membre ale UE. Sunt prea multe în joc pentru a ne permite să pierdem această bătălie. Elanul reînnoit al statelor membre în ceea ce priveşte angajarea în această lupta este mai mult decât bine-venit, iar acum trebuie transpus în fapte. Platforma pe care o lansez astăzi va ţine statele membre în alertă şi va garanta că rezultatele vor fi pe măsura aşteptărilor când este vorba despre combaterea fraudei fiscale.”


Platforma pentru buna guvernanţă fiscală a fost una dintre iniţiativele prevăzute în Planul de acţiune al Comisiei împotriva fraudei fiscale prezentat in decembrie 2012 (punctul 1.4 din prezentul studiu).


Platforma va fi alcătuită din aproximativ 45 de membri: un delegat la nivel înalt din cadrul autorităţii fiscale a fiecărui stat membru si până la 15 reprezentanţi neguvernamentali. Aceştia din urma vor fi desemnaţi de Comisie pe baza unui proces deschis de selectare a candidaturilor. Organizaţiile vor fi selectate pentru câte un mandat de 3 ani, care poate fi reînnoit prin selectarea unei noi candidaturi după perioada respectiva.


Platforma va continua mai ales progresele realizate în ceea ce priveşte doua recomandări legate de planul de acţiune menţionat.


( Prima recomandare prevede o poziţie puternică a UE împotriva paradisurilor fiscale, care este mai fermă decât masurile internaţionale actuale. Utilizând criterii comune, statele membre sunt încurajate sa identifice paradisurile fiscale si sa le plaseze pe „liste negre” naţionale.


( A doua recomandare se refera la planificarea fiscala agresiva şi stabileşte doua modalităţi de blocare a oportunităţilor de care profita companiile pentru a evita să-şi plătească taxele si impozitele. Aceste modalităţi includ consolidarea dispoziţiilor anti-abuz din cadrul tratatelor fiscale bilaterale, ale legislaţiei naţionale si ale legislaţiei UE privind societăţile comerciale. 


IV.1.6. Concluziile Consiliului European din 22 mai 2013


În capitolul II – Fiscalitate, la pct. 10, para. (b) se precizează: „în urma acordului obţinut la 14 mai 2013 privind mandatul pentru îmbunătăţirea acordurilor UE cu Elveţia, Liechtenstein, Monaco, Andorra și San Marino, negocierile vor începe cât mai curând posibil, pentru a se asigura că aceste țări continuă să aplice măsuri echivalente cu cele din UE.


Ţinând seama de cele menţionate anterior şi remarcând consensul cu privire la domeniul de aplicare al directivei revizuite privind impozitarea veniturilor din economii, Consiliul European a solicitat adoptarea acesteia înainte de sfârşitul anului;”


Această precizare, împreună cu alte abordări privind combaterea infracţiunilor economico-financiare, prefigurează adoptarea, în scurt timp, a unor măsuri care vor  avea un impact serios asupra viitorul paradisurilor fiscale şi al societăţilor off-shore.


IV.1.7. Directiva 2013/36/UE a Parlamentului European şi a Consiliului din 26 iunie 2013 cu privire la accesul la activitatea instituţiilor de credit şi supravegherea prudenţială a instituţiilor de credit şi a firmelor de investiţii, de modificare a Directivei 2002/87/CE şi de abrogare a Directivelor  2006/48/CE şi 2006/49/CE


Prezenta directivă
 îşi propune, printre altele, să cuprindă dispoziţii care să reglementeze autorizarea activităţii, achiziţia de participaţii calificate, exercitarea libertăţii de stabilire şi a libertăţii de a presta servicii, competenţele autorităţilor de supraveghere ale statelor membre de origine şi ale celor gazdă în acest domeniu, precum şi dispoziţiile care reglementează capitalul iniţial şi procesul de supraveghere a instituţiilor de credit şi a firmelor de investiţii. 



Obiectivul principal şi obiectul prezentei directive este de a coordona dispoziţiile naţionale privind accesul la activitatea instituţiilor de credit şi a firmelor de investiţii, modalităţile de guvernanţă şi cadrul lor de supraveghere. Pe lângă aceste dispoziţii, Directivele 2006/48/CE şi 2006/49/CE conţineau, de asemenea, cerinţe prudenţiale pentru instituţiile de credit şi firmele de investiţii. Cerinţele respective ar trebui să figureze în Regulamentul (UE) nr. 575/2013 care stabileşte cerinţe prudenţiale uniforme şi direct aplicabile pentru instituţiile de credit şi firmele de investiţii, deoarece astfel de cerinţe sunt strâns legate de funcţionarea pieţelor financiare pentru un anumit număr de activităţi deţinute de instituţiile de credit şi firmele de investiţii. Prin urmare, prezenta directivă ar trebui citită împreună cu Regulamentul (UE) nr. 575/2013 şi, împreună cu respectivul regulament, ar trebui să formeze cadrul juridic care reglementează activităţile bancare, cadrul de supraveghere şi normele prudenţiale aplicabile instituţiilor de credit şi firmelor de investiţii.


Prezenta directivă îşi propune să constituie instrumentul esenţial pentru instituirea pieţei interne, atât din punctul de vedere al libertăţii de stabilire, cât şi al libertăţii de a presta servicii financiare, în domeniul de activitate al instituţiilor de credit.


În concret, directiva stabileşte norme privind: 


(a) accesul la activitatea instituţiilor de credit şi a firmelor de investiţii; 


(b) competenţe şi instrumente pentru supravegherea prudenţială a instituţiilor de către autorităţile competente; 


(c) supravegherea prudenţială a instituţiilor de către autorităţile competente într-o manieră coerentă cu normele stabilite în Regulamentul (UE) nr. 575/2013. 


(d) cerinţe de publicare pentru autorităţile competente în domeniul reglementării şi supravegherii prudenţiale a instituţiilor.


Ca structură, directiva cuprinde un Preambul format din 106 paragrafe si titluri, capitole, secţiuni, însumând  165 de articole.  Totodată, există două anexe cuprinzând:


- Lista activităţilor care fac obiectul recunoaşterii reciproce;


- Tabelul de corespondenţă între prezenta directivă şi Directiva 2006/48/CE, respectiv  Directiva 2006/49/CE.


Pentru o imagine sintetică asupra directivei, enumerăm titlurile subdiviziunilor documentului:


( Preambul


( TITLUL I: Obiect, Domeniu de aplicare şi Definiţii (art. 1-3)


( TITLUL II: Autorităţi competente
( Desemnarea şi atribuţiile autorităţilor competente (art. 4)

( Coordonarea în cadrul statelor membre (art. 5)

( Cooperarea în cadrul Sistemului european al supraveghetorilor financiari (art. 6)

( Dimensiunea supravegherii în Uniune (art. 7)


( TITLUL III: Cerinţe privind accesul la activitatea instituţiilor de credit 


( Capitolul 1: Cerinţe generale privind accesul la activitatea instituţiilor de credit


( Autorizarea (art. 8)



( Interdicţia impusă persoanelor sau întreprinderilor, altele decât instituţiile de credit, de a desfăşura activitatea de preluare de depozite sau de alte fonduri rambursabile de la populaţie  (art. 9)


( Programul de activitate şi organizarea structurală (art. 10)




( Necesităţi economice (art. 11)



( Capitalul iniţial (art. 12)




( Conducerea efectivă a activităţii şi sediul central (art. 13)




( Acţionari şi asociaţi (art. 14)




( Refuzul acordării autorizaţiei (art. 15)

( Consultarea prealabilă a autorităţilor competente ale celorlalte state membre (art. 16)


( Sucursalele instituţiilor de credit autorizate în alt stat membru (art. 17)




( Retragerea autorizaţiei (art. 18)




( Denumirea instituţiilor de credit (art. 19)




( Notificarea autorizaţiei şi a retragerii autorizaţiei (art. 20)

( Derogări pentru instituţiile de credit afiliate în mod permanent unui organism central (art. 21)


( Capitolul 2: Participaţii calificate deţinute la o instituţie de credit




( Notificarea şi evaluarea proiectelor de achiziţie (art. 22)



( Criterii de evaluare (art. 23)



( Cooperarea dintre autorităţile competente (art. 24)



( Notificarea în caz de cesionare (art. 25)



( Obligaţii de informare şi sancţiuni (art. 26)



( Criterii privind participaţiile calificate (art. 27)


( TITLUL IV: Capitalul iniţial al firmelor de investiţii 




( Capitalul iniţial al firmelor de investiţii (art. 28)



( Capitalul iniţial al anumitor tipuri de firme de investiţii (art. 29)




( Capitalul iniţial al firmelor locale (art. 30)

( Acoperirea pentru firmele care nu sunt autorizate să deţină bani sau valori mobiliare ale clienţilor (art. 31)

( Clauza de anterioritate (art. 32)

( TITLUL V: Dispoziţii privind libertatea de stabilire şi libertatea de a presta servicii 



(  Capitolul 1: Principii generale


( Instituţii de credit (art. 33)



( Instituţii financiare (art. 34)


( Capitolul 2: Dreptul de stabilire al instituţiilor de credit


( Obligaţia de notificare şi interacţiunea dintre autorităţile competente (art. 35)



( Începerea activităţilor (art. 36)



( Informaţii cu privire la refuzuri (art. 37)



( Agregarea sucursalelor (art. 38)


( Capitolul 3: Exercitarea libertăţii de a presta servicii




( Procedura de notificare (art. 39)

( Capitolul 4: Atribuţiile autorităţilor competente din statul membru gazdă




( Cerinţe de raportare (art. 40)

( Măsurile luate de autorităţile competente din statul membru de origine cu privire la activităţile desfăşurate în statul membru gazdă (art. 41)



( Motivare şi comunicare (art. 42)



( Măsuri preventive (art. 43)



( Competenţele statelor membre gazdă (art. 44)



( Măsuri după retragerea autorizaţiei (art. 45)



( Publicitate (art. 46)

( TITLUL VI: Relaţii cu ţări terţe 

( Notificările în legătură cu sucursalele din ţări terţe şi condiţiile de acces pentru instituţiile de credit care deţin astfel de sucursalele (art. 47)
( Cooperarea cu autorităţile de supraveghere ale ţărilor terţe privind supravegherea pe bază consolidată (art. 48)

( TITLUL VII: Supraveghere prudenţială 



( Capitolul 1: Principii de supraveghere prudenţială

                          ( S e c ț i u n e a  I: Competenţele şi sarcinile statului membru de origine şi ale statului membru gazdă


( Competenţele autorităţilor competente ale statului membru de origine şi a celui gazdă (art. 49)




( Colaborarea privind supravegherea (art. 50)



( Sucursale semnificative (art. 51)
( Verificări la faţa locului şi inspecţii ale sucursalelor înfiinţate în alt stat membru (art. 52)
(  S e c ț i u n e a  I I: Schimbul de informaţii şi secretul profesional



( Secretul profesional (art. 53)



( Utilizarea informaţiilor confidenţiale (art. 54)



( Acorduri de cooperare (art. 55)



( Schimbul de informaţii între autorităţi (art. 56)



(  Schimbul de informaţii cu organismele de supraveghere (art. 57)

( Transmiterea de informaţii privind aspectele monetare, protecţia depozitelor, aspectele sistemice şi aspectele legate de plăţi (art. 58)



( Transmiterea informaţiilor către alte entităţi (art. 59)
( Divulgarea informaţiilor obţinute prin verificări şi inspecţii la faţa locului (art. 60)
( Divulgarea informaţiilor privind serviciile de compensare şi decontare (art. 61)



( Prelucrarea datelor cu caracter personal (art. 62)
(  S e c ț i u n e a  I I I : Obligaţiile persoanelor responsabile cu controlul legal al conturilor anuale şi consolidate

( Obligaţiile persoanelor responsabile cu controlul legal al conturilor anuale şi consolidate (art. 63)
( S e c ț i u n e a  I V : Competenţele de supraveghere, competenţa de sancţionare şi dreptul la o cale de atac 




( Competenţe de supraveghere şi de sancţionare (art. 64)




( Sancţiuni administrative şi alte măsuri administrative (art. 65)

( Sancţiuni şi alte măsuri administrative privind încălcarea cerinţelor de autorizare şi a cerinţelor pentru achiziţia de participaţii calificate (art. 66)
( Alte dispoziţii (art. 67)



( Publicarea sancţiunilor administrative (art. 68)

( Schimbul de informaţii privind sancţiunile și menţinerea de către ABE
 a unei baze de date centrale (art. 69)
( Aplicarea efectivă a sancţiunilor şi exercitarea competenţelor de a impune sancţiuni de către autorităţile competente (art. 70)
( Raportarea încălcărilor (art. 71)



( Dreptul la o cale de atac (art. 72)


( Capitolul 2: Procese de control

( S e c ţ i u n e a  I: Procesul de evaluare a adecvării capitalului intern




( Capital intern (art. 73)
(  S e c ţ i u n e a  I I : Dispoziţiile, procesele şi mecanismele instituţiilor



        ( Subsecţiunea 1: Principii generale




( Guvernanţa internă şi planuri de redresare şi rezoluţie (art. 74) 




( Supravegherea politicilor de remunerare (art. 75)
                             ( Subsecţiunea 2: Criterii tehnice privind organizarea şi tratarea riscurilor




( Tratarea riscurilor (art. 76)
( Abordări interne pentru calcularea cerinţelor de fonduri proprii (art. 77)
( Abordări interne pentru calcularea cerinţelor de fonduri proprii (art. 78)



( Riscul de credit şi riscul de contrapartidă (art. 79)



( Riscul rezidual (art. 80)



( Riscul de concentrare (art. 81)



( Riscul din securitizare (art. 82)



( Riscul de piaţă (art. 83)

( Riscul de rată a dobânzii rezultat din activităţi din afara portofoliului de tranzacţionare (art. 84)



( Riscul operaţional (art. 85)



( Riscul de lichiditate (art. 86)



( Riscul efectului de levier excesiv (art. 87)


       ( Subsecţiunea 3: Guvernanţa




( Principii de guvernanţă (art. 88)



( Raportarea pentru fiecare ţară în parte (art. 89)



( Publicarea rentabilităţii activelor (art. 90)



( Organul de conducere (art. 91)



( Politici de remunerare (art. 92)

( Instituţiile care beneficiază de o intervenţie guvernamentală (art. 93)



( Elementele variabile ale remuneraţiei (art. 94)



( Comitetul de remunerare (art. 95)

( Menţinerea unui site internet privind guvernanţa şi remunerarea corporativă (art. 96)
(  S e c ţ i u n e a  I I I: Procesul de supraveghere şi evaluare




( Procesul de supraveghere și evaluare (art. 97)
( Criterii tehnice pentru procesul de supraveghere şi evaluare (art. 98)



( Programul de supraveghere prudenţială (art. 99)



( Testele de stres prudenţiale (art. 100)
( Analiza continuă a permisiunii de a utiliza abordări interne (art. 101)
(  S e c ț i u n e a  I V : Măsuri şi competenţe de supraveghere




( Măsuri de supraveghere (art. 102)
( Aplicarea măsurilor de supraveghere unor instituţii cu profiluri de risc similare (art. 103)



( Competenţe de supraveghere (art. 104)



( Cerinţe specifice privind lichidităţile (art. 105)



( Cerinţe specifice de publicare (art. 106)

( Consecvenţa analizelor prudenţiale, a evaluărilor şi a măsurilor de supraveghere (art. 107)
(  S e c ț i u n e a  V :  Nivelul de aplicare




( Procesul de evaluare a adecvării capitalului intern (art. 108)




( Dispozitivele, procedurile şi mecanismele instituţiilor (art. 109)




( Analiza şi evaluarea şi măsurile de supraveghere (art. 110)



( Capitolul 3: Supravegherea pe bază consolidată

(  S e c ț i u n e a  I : Principii pentru efectuarea supravegherii pe bază consolidată


( Stabilirea autorităţii responsabile cu supravegherea consolidată (art. 111)

( Coordonarea activităţilor de supraveghere de către autoritatea responsabilă cu supravegherea consolidată (art. 112)


( Decizii comune cu privire la cerinţele prudenţiale specifice unei instituţii (art. 113)



( Cerinţe de informare în situaţii de urgenţă (art. 114)



( Coordonarea şi acordurile de cooperare (art. 115)

( Colegiile de supraveghere (art. 116)



( Obligaţii de cooperare (art. 117)

( Verificarea informaţiilor referitoare la entităţile din alte state membre (art. 118)

(  S e c ţ i u n e a  I I : Societăţi financiare holding, societăţi financiare holding mixte şi societăţi holding cu activitate mixtă


( Includerea societăţilor holding în supravegherea consolidată (art. 119)

( Supravegherea societăţilor financiare holding mixte (art. 120)


( Calificarea directorilor (art. 121)



( Solicitări de informaţii şi inspecţii (art. 122)



( Supravegherea (art. 123)



( Schimbul de informaţii (art. 124)



( Cooperarea (art. 125)



( Sancţiuni (art. 126)
( Evaluarea echivalenţei supravegherii consolidate din ţări terţe (art. 127)


( Capitolul 4: Amortizoare de capital

(  S e c ț i u n e a  I : Amortizoare

( Definiţii (art. 128)

( Cerinţa de menţinere a unui amortizor de conservare a capitalului (art. 129)

( Cerinţa de menţinere a unui amortizor anticiclic de capital specific instituţiei  (art. 130)

( Instituţii globale de importanţă sistemică şi alte instituţii de importanţă sistemică (art. 131)



( Raportare (art. 132)



( Cerinţa de menţinere a unui amortizor de risc sistemic (art. 133)




( Recunoaşterea unei rate a amortizorului de risc sistemic (art. 134)

(  S e c ţ i u n e a  I I:  Stabilirea şi calcularea amortizoarelor anticiclice de capital

( Orientări CERS privind stabilirea ratelor amortizoarelor anticiclice (art. 135)



( Stabilirea ratelor amortizoarelor anticiclice (art. 136)

( Recunoaşterea ratelor amortizorului anticiclic mai mari de 2,5 % (art. 137)

( Recomandarea CERS privind ratele amortizorului anticiclic pentru ţările terţe (art. 138)

( Decizia autorităţilor desemnate privind ratele amortizorului anticiclic pentru ţările terţe (art. 139)
( Calcularea ratei amortizorului anticiclic de capital specific instituţiei (art. 140)
(  S e c ț i u n e a  I I I: Măsuri de conservare a capitalului




( Restricţii privind distribuirile (art. 141)



( Planul de conservare a capitalului (art. 142)
( TITLUL VIII: Informaţiile care trebuie făcute publice de către autorităţile competente 




( Cerinţe generale privind publicarea (art. 143)



( Cerinţe de publicare specifice (art. 144)

( TITLUL IX:  Acte delegate şi de punere în aplicare




( Acte delegate (art. 145)



( Acte de punere în aplicare (art. 146)



( Comitetul bancar european (art. 147)



( Exercitarea competenţelor delegate (art. 148)



( Obiecţii la standardele tehnice de reglementare (art. 149)


( TITLUL X: Modificări ale Directivei  2002/87/CE




( Modificarea Directivei 2002/87/CE (art. 150)


( TITLUL XI: Dispoziţii tranzitorii şi finale

( Capitolul 1: Dispoziţii tranzitorii privind supravegherea instituţiilor care îşi exercită libertatea de stabilire şi libertatea de a presta servicii




( Domeniul de aplicare (art. 151)




( Cerinţe de raportare (art. 152)
( Măsurile luate de autorităţile competente din statul membru de origine cu privire la activităţile desfăşurate în statul membru gazdă (art. 153)



( Măsuri preventive (art. 154)



( Responsabilitatea (art. 155)



( Supravegherea lichidităţii (art. 156)



( Colaborarea privind supravegherea (art. 157)



( Sucursale semnificative (art. 158)



( Verificări la faţa locului (art. 159)


( Capitolul 2: Dispoziţii tranzitorii privind rezervele de capital




( Dispoziţii tranzitorii privind rezervele de capital (art. 160)


( Capitolul 3: Dispoziţii finale




( Revizuire și raport (art. 161)



( Transpunere (art. 162)



( Abrogare (art. 163)



( Intrare în vigoare (art. 164)



( Destinatari (art. 165)


IV.1.8. Directiva nr. 48/2014 de modificare a Directivei 2003/48/CE privind impozitarea veniturilor din economii sub forma plăţilor de dobânzi


Scopul original al Directivei a fost acela ca toate ţările să furnizeze informaţii referitoare la câştigurile din dobânzi ale cetăţenilor statelor membre UE, pentru a se asigura că dobânda a fost declarată în întregime în ţara de rezidenţă. Intenţia era ca şi statele non-membre UE să fie de acord să furnizeze informaţii referitoare la câştigurile din dobânzi ale rezidenţilor UE. 


Multe state non-membre au fost de acord să introducă astfel de măsuri. Printre acestea se numără majoritatea paradisurilor fiscale şi teritoriilor dependente ale membrilor UE. Dispoziţiile tranzitorii presupuneau plata unei taxe, în timp ce confidenţialitatea băncii rămânea protejată. 


Unele ţări au fost de acord să se supună Directivei, furnizând numele deţinătorilor de conturi şi câştigurilor din dobânzi înregistrate de aceştia. Totuşi, câteva ţări UE şi non-UE, precum Elveţia, au avut obiecţii referitoare la dezvăluirea numelor persoanelor care deţin conturi, pe motivul că astfel vor încălca legile de confidenţialitate ale băncii. Legile de confidenţialitate ale băncii împiedică furnizarea de informaţii despre deţinătorii de conturi,  activele lor şi dobânda sau alte venituri.


În final s-a ajuns la o înţelegere cu ţările care au ridicat obiecţii. Astfel, Comunitatea Europeană a fost de acord să nu mai înceapă negocieri privind confidenţialitatea băncilor pentru o perioada de şapte ani, iar în schimb, s-a hotărât că fiecare deţinător de cont poate renunţa voluntar la confidenţialitatea informaţiilor şi să autorizeze furnizarea acestora. Acei indivizi care nu s-au decis în acest sens. vor fi taxaţi. 


De asemenea, pentru a garanta confidenţialitatea rezidenţilor UE care au conturi în anumite teritorii precum Elveţia, o taxă de 20% este percepută la veniturile din dobânzile obţinute de acei rezidenţi. Această taxă, care se aplică numai anumitor tipuri de dobânzi, precum dobânzi ale depozitelor şi dobânzi din obligaţiuni, este transmisă anonim către ţările UE interesate. 


Rapoartele iniţiale referitoare la fondurile obţinute din această taxă sugerează că măsurile nu au avut efectul scontat. 


IV.1.9. Raportul anticorupţie al UE COM(2014) 38

Pentru a concretiza contribuţia UE în eforturile privind combaterea infracţiunilor economico-financiare, Comisia a adoptat, în iunie 2011, Comunicarea privind combaterea corupţiei în UE
, în care se anunța elaborarea Raportului anticorupţie al UE, menit să monitorizeze şi să evalueze eforturile statelor membre în acest domeniu, în vederea unui angajament politic mai puternic de a combate corupţia în mod eficace. 


Prezentat la Buxelles la 3 februarie 2014, Comisia Europeană, pornind de la  constatarea că flagelul corupţiei aduce prejudicii grave economiei şi societăţii în ansamblul său, că numeroase ţări din întreaga lume au de suferit din cauza acestui fenomen, pe lângă impactul negativ asupra dezvoltării economice, subminează democraţia şi dăunează justiţiei sociale şi statului de drept. 


Statele membre ale UE nu sunt ferite de această realitate. Corupţia variază de la o ţară la alta, prin natură şi intensitate, însă afectează toate statele membre. Aceasta alterează buna guvernanţă, buna gestiune a banilor publici şi pieţele competitive. În cazuri extreme, aceasta subminează încrederea cetăţenilor în instituţiile şi procesele democratice.


În conformitate cu instrumentele juridice internaţionale
, prezentul raport defineşte corupţia în sens larg ca fiind orice „abuz de putere prin care se urmăreşte obţinerea de foloase în beneficiul propriu”. Prin urmare, această definiţie acoperă acte de corupţie specifice şi măsurile adoptate în mod specific de către statele membre pentru a preveni sau pentru a sancţiona actele definite ca atare de legislaţie, vizând totodată o serie de domenii şi de măsuri care au un impact asupra riscului de corupţie ce poate apărea şi asupra capacităţii de a-l controla.


Raportul se concentrează asupra unor aspecte-cheie extrem de relevante pentru fiecare stat membru. Acesta trece în revistă atât bunele practici, cât şi lacunele, identificând măsuri care vor permite statelor membre să combată corupţia în mod mai eficace. Comisia recunoaşte că unele dintre aceste aspecte sunt exclusiv de competenţă naţională. Cu toate acestea, este în interesul comun al Uniunii să se asigure faptul că toate statele membre dispun de politici anticorupţie eficiente şi că UE sprijină statele membre în vederea îndeplinirii acestui obiectiv. Prin urmare, raportul urmăreşte promovarea unor standarde ridicate în materie de combatere a corupţiei pe întregul teritoriu al UE. 


Prin evidenţierea problemelor – dar şi a bunelor practici – constatate în UE, raportul acordă, de asemenea, credibilitate eforturilor depuse de UE în vederea promovării unor standarde în materie de combatere a corupţiei şi în alte părţi ale lumii.


Între concluziile prezentului raport, la capitolul „Domenii de risc specifice”, subcapitolul „Integritatea şi transparenţa sectorului financiar" Comisia face trimitere la un raport întocmit de Adunarea Parlamentară a Consiliului Europei, la 05 aprilie 2012, care stabileşte o legătură între „cazurile de mare corupţie” şi evaziunea fiscală prin intermediul societăţilor off-shore şi al paradisurilor fiscale.
 Raportul se referă la Iniţiativa de recuperare a activelor furate (StAR), lansată de Banca Mondială şi de UNODC
, care a analizat 150 de cazuri de mare corupţie şi a constatat o legătură directă între corupţia la scară largă practicată de către înalţi funcţionari publici şi disimularea activelor furate prin intermediul unor societăţi fictive opace, al unor fundaţii şi al unor trusturi. În plus, acesta a specificat obstacolele întâmpinate pe parcursul investigaţiilor şi al urmăririi activelor furate, datorate lipsei de acces la informaţii cu privire la beneficiarii efectivi şi recurgerii la structuri corporative complexe supuse mai multor jurisdicţii.


Acelaşi raport întocmit de Adunarea Parlamentară a precizat că unul dintre statele membre ale Consiliului Europei „întreţine sau tolerează modalităţi financiare şi juridice mai mult sau mai puţin discutabile ale sistemului off-shore”. Mai recent, statul membru în cauză şi-a anunţat intenţia de a-şi revizui cadrul juridic în ceea ce priveşte accesul la informaţiile bancare.

(

Lista documentelor adoptate, în ultima perioadă, cu referire la problematica paradisurilor fiscale şi a societăţilor off-shore este foarte numeroasă dar cvasitotalitatea acestora se referă la combaterea impactului acestora asupra infracţionalităţii economico-financiare. Redăm in anexa 2 o selecţie a acestor documente împreună cu adresele unde pot fi consultate precum şi câteva articole şi studii relevante.
IV.2. Alte organisme internaţionale


IV.2.1. Întâlnirea G20 - aprilie 2009 


În urma întâlnirii de la Londra, din aprilie 2009, a miniştrilor de finanţe şi guvernatorilor băncilor centrale care fac parte din grupul G 20
, s-a emis o declaraţie
 privind fortificarea sistemului financiar global, atingându-se şi problema paradisurilor fiscale. Influenţa deciziilor luate cu această ocazie a avut o importanţă deosebită pentru reformarea, în perioada următoare, a sectorului financiar afectat de o criză profundă. 


În cele ce urmează, vom prezenta o parte dintre problemele discutate şi soluţiile propuse cu această ocazie.


( S-a subliniat importanţa protejării aparatelor de finanţe publice şi a standardelelor internaţionale împotriva riscului prezentat de jurisdicţiile necooperante. Grupul celor 20 a făcut un apel la toate ţările să adopte standardul internaţional de schimburi informaţionale propus de G20 in 2004 şi reflectat in Modelul ONU privind Convenţiile fiscale. 


( S-a afirmat disponibilitatea acţionării ferme împotriva acelor jurisdicţii care nu respectă standardele internaţionale în relaţie cu transparenţa fiscală. În acest sens, s-au luat în considera următoarele măsuri de întreprins: 


a) cerinţe crescute pentru contribuabili şi instituţiile financiare de declarare a tranzacţiilor ce implică jurisdicţii necooperante; 


b) impozite cu reţinere la sursă privind o gamă largă de plăţi/ieşiri de capital; 


c) limitarea deductibilităţii cheltuielilor către beneficiari rezidenţi într-o jurisdicţie necooperantă; 


d) revizuirea tratatelor privind dubla impunere; 


e) revizuirea, de către băncile regionale de dezvoltare, a politicilor de investiţii; 


f) acordarea unei importanţe crescute principiilor de transparenţă şi schimb de informaţii la redactarea programelor de ajutor bilateral. 


( La aceeaşi întâlnire, reprezentanţii G20 au aprobat constituirea unei liste negre a paradisurilor fiscale, segmentată in funcţie de gradul de conformitate cu un "standard internaţional agreat " 


Această listă se prezintă sub forma următoare: 


( 1. Acele state care au implementat substanţial standardul (include ţări ca Africa de Sud, Argentina, Australia, Brazilia, Canada, China, Republica Cehă, Coreea de Sud, Emiratele Arabe Unite, Franţa, Germania, Grecia, Ins. Guernsey, Irlanda, Italia, Japonia, Ins. Jersey, Isle of Man, Mexic, Olanda, Polonia, Portugalia, Rusia, Slovacia, Spania, Suedia, Turcia, Ungaria, U.K, şi Statele Unite). 


( 2. Paradisuri fiscale care au adoptat standardul, dar nu I-au implementat complet (sunt incluse Andorra, Ins. Bahamas, Ins. Cayman, Gibraltar, Lieehtenstein şi Monaco), 


( 3. Centre financiare care au adoptat standardul, dar nu l-au implementat complet (sunt incluse Chile, Costa Rica, Elveţia, Filipine, Malaiezia, Singapore, Uruguay şi trei ţări aparţinând U.E. - Austria, Belgia şi Luxemburg). 


( 4. Acele ţări care nu au adoptat standardul.


I.V.2.2. Organizaţia pentru Cooperare şi Dezvoltare Economică (OCDE)

Organizaţia pentru Cooperare şi Dezvoltare Economică (OCDE) este instituţia internaţională cuprinzând 34 de ţări care acceptă principiile democraţiei reprezentative şi ale economiei de piaţă liberă. Cele mai multe din statele membre OCDE au economii cu venituri mari, cu un înalt indice al dezvoltării umane (IDU) şi se face referire la ele ca fiind ţări dezvoltate. 


Cele 34 de state membre OCDE sunt: Australia, Austria, Belgia Canada, Chile, Republica Cehă, Danemarca, Estonia, Finlanda, Franţa, Germania, Grecia, Ungaria, Islanda, Irlanda, Israel, Italia, Japonia, Coreea, Luxemburg, Mexic, Olanda, Noua Zeelandă, Norvegia, Polonia, Portugalia, Slovacia, Slovenia,Spania, Suedia, Elveţia, Turcia, Regatul Unit al Marii Britanii, Statele Unite ale Americii. 


OCDE foloseşte multitudinea de informaţii pe o varietate largă de subiecte pentru a ajuta guvernele să stimuleze prosperitatea şi să lupte împotriva sărăciei prin creştere economică şi stabilitate financiară. Membrii OCDE se asigură ca factorii de mediu ai dezvoltării social-economice să fie luaţi în considerare. 


Activitatea OCDE este bazată pe monitorizarea continuă a evenimentelor în statele membre, precum şi în afara ariei de cuprindere şi realizează previziuni de dezvoltare economică pe termen scurt şi mediu. Secretariatul OCDE colectează şi analizează datele după care Comitetul discută politica referitoare la aceste informaţii. Consiliul decide iar guvernele implementează recomandările. 


Discuţiile la nivelul Comitetului OCDE, uneori, evoluează în negocieri unde statele OCDE acceptă regulile jocului pentru cooperare internaţională. Aceste negocieri pot culmina cu acorduri formale ale statelor, ca de exemplu, combaterea mitei privind acordarea de credite la export sau tratamentul operaţiunilor de capital. Ele pot produce standarde şi modele, ca de exemplu în aplicarea bilaterală a tratatelor privind evitarea dublei impuneri sau recomandări cum ar fi cooperarea transfrontaIieră în aplicarea legilor împotriva corespondenţei nesolicitate. 


Cele 34 de jurisdicţii implicate - statele membre OCDE, împreună cu statele partenere, conlucrează sub auspiciile Forumului Global OCDE privind Fiscalitatea, pentru a dezvolta standarde internaţionale de transparenţă şi schimb eficient de informaţii în materie de fiscalitate. 


Prin preocuparea lor pentru transparenţă, partenerii participanţii încearcă să asigure informaţiile necesare autorităţilor fiscale pentru a determina contribuabilii să emită corect situaţia obligaţiilor fiscale (de exemplu să se asigure că înregistrările şi jurnalele contabile disponibile sunt de încredere). 


Referitor la schimbul de informaţii în chestiuni de fiscalitate, OCDE încurajează ţările să adopte schimbul de informaţii pe baza cererii (la cerere). Schimbul de informaţii la cerere descrie o situaţie în care o autoritate competentă a unei ţări solicită anumite informaţii autorităţii competente a altei ţări, în general, sub autoritatea acordului bilateral de schimb între cele două ţări. Un element esenţial al schimbului de informaţii este implementarea de măsuri de siguranţă adecvate pentru garantarea protecţiei drepturilor contribuabililor şi confidenţialitatea afacerilor acestora din punct de vedere al fiscalităţii. În sfera schimbului de informaţii, partenerii participanţi au colaborat pentru a dezvolta un "Acord model privind schimbul de informaţii în materie de fiscalitate" pe care ţările îl pot utiliza în ghidarea negocierilor lor bilaterale. 


Partenerii participanţi colaborează, de asemenea, pentru stabilirea unui nivel global de joc în domeniul transparenţei şi a schimbului eficient de informaţii în materie de fiscalitate. In acest sens, ei s-au întâlnit la Ottawa, Canada, în octombrie 2003, şi au stabilit un sub-grup pentru chestiuni la nivel global de joc, cu scopul de a emite propuneri de luat în considerare de către Forumul Global Integral
. 


Sub-grupul a dezvoltat un set de propuneri care au fost aprobate la o întâlnire a Forumului Global la Berlin, Germania, în iunie 2004. La aceasta întâlnire, reprezentanţi ai 42 de guverne, atât membre, cât şi non-membre OCDE, au aprobat un raport comun despre cum să obţină obiectivul lor comun la un nivel global de joc bazat pe standarde înalte de transparenţă şi schimb eficient de informaţii
. 


Obiectivul de bază la nivel global de joc este de a facilita crearea unui mediu în care toate centrele financiare semnificative îndeplinesc standarde înalte de transparentă şi schimb eficient de informaţii în materie de criminalitate şi fiscalitate. Acest aspect este vital în asigurarea că statele pot obţine de la celelalte state informaţiile necesare de punere în aplicare a propriilor legi fiscale şi pentru a se asigura că centrele financiare care îndeplinesc aceste standarde nu sunt în mod nejustificat dezavantajate prin acest lucru, şi pentru a se asigura că centrele financiare care îndeplinesc aceste standarde înalte sunt şi rămân complet integrate în sistemul financiar internaţional şi în comunitatea globală. Oricărui centru financiar important care decide să nu adopte standarde înalte de transparenţă şi de schimb eficient de informaţii trebuie să nu i se permită să profite de această decizie.


Acţiunile individuale, bilaterale sau colective, sunt necesare pentru  realizarea obiectivului comun la nivel global: un sistem financiar internaţional caracterizat prin concurenţă loială, liber de distorsiuni create prin lipsa transparenţei şi prin lipsa eficienţei schimbului de informaţii. 


Criza economică globală şi scandalurile recente de evaziune fiscală au stimulat apeluri către corectitudinea şi transparenţa sistemului fiscal.


Eliminarea practicilor care facilitează evaziunea fiscală este o parte a unei largi acţiuni de curăţare a uneia dintre cele mai controversate laturi ale unei economii globalizate. OCDE preconizează schimbul de informaţii între autorităţile fiscale, la cerere, în cazuri specifice de anchete fiscale, pentru a  pregăti cum se cuvine autorităţile fiscale în combaterea evaziunii fiscale. 


În momentele de criză economică globală era necesară concentrarea eforturilor către o recuperare durabilă şi către o economie globală mai loială, mai puternică şi mai curată. Niciun alt eveniment, în ultima perioadă de timp, nu a evidenţiat atât de dramatic nivelul de interdependenţă între naţiuni, riscul globalizării nedisciplinate şi haotice, precum şi nevoia de analiză "la rece" şi cooperare constantă dincolo de frontiere. 


Se pune astfel întrebarea "care este rolul pe care trebuie să îl joace OCDE în a contribui la obţinerea unor soluţii?" Pentru a răspunde la această întrebare, vom începe prin a preciza că OCDE îşi are rădăcinile în altă criză globală gravă: economia europeană devastată după ravagiile celui de-al doilea Război MondiaI. Viziunea lui George C. Marshall, un american de valoare, a creat cadrul în care guvernele să poată colabora pentru a recâştiga încrederea europenilor în propriul lor viitor economic. Planul Marshall a dat naştere Organizaţiei Europene pentru Cooperare Economică, care, în 1961, s-a dezvoltat în OCDE, având o misiune mai globală. 


Cu un angajament ferm pentru idealuri democratice şi pentru o economie de piaţă deschisă şi echitabilă, putem oferi o situaţie în care guvernele să compare experienţele politice, să caute răspunsuri la probleme comune, să identifice practicile bune, să dezvolte legi potrivite şi să coordoneze politicile, pentru a promova comerţul şi investiţiile, buna guvernare, creşterea economică, bunăstarea socială şi durabilitatea mediului. 


Aceasta cu atât mai mult cu cât Consiliul OCDE a aprobat o nouă recomandare pentru consolidarea rolului autorităţilor fiscale în contracararea corupţiei
. 


Paradisurile fiscale şi lipsa transparenţei în aria fiscalităţii sunt priorităţi în agendele Statelor Unite ale Americii şi ale OCDE. Este acum, mai important ca niciodată, date fiind situaţiile de deficit de cont curent şi întrebările despre eficienţa guvernelor, să se asigure conformitate deplină cu legea fiscală, astfel încât costurile necesare măsurilor recuperării să fie împărţite corect, şi deci viabile din punct de vedere politic, susţine OCDE. 


Principiile dezvoltate de către Forumul Global al Transparenţei şi al schimbului de informaţii au fost aprobate de către ONU şi de către G20 şi acceptate de către 84 de jurisdicţii din toată lumea. 


IV.2.3. Modelul ONU privind Convenţiile fiscale 


În general, se poate spune că Modelul Naţiunilor Unite (Modelul ONU) garantează mai multe drepturi fiscale ale statului sursă sau ale statului care importă capitalul în comparaţie cu Modelul OCDE
, după cum rezultă şi din cele ce urmează
. 


Modelul ONU a fost rapid îmbrăţişat, în special de către statele în curs de dezvoltare. După căderea blocului estic, noile state independente, precum şi alte economii în tranziţie din Europa, au introdus mai multe dispoziţii ale Modelului ONU în legislaţiile lor naţionale. În prima jumătate a anilor '90 OCDE a organizat un număr de sesiuni speciale în cursul cărora noile state independente, precum şi celelalte state est-europene şi-au prezentat sistemul  fiscal propriu şi politica fiscală către statele membre OCDE. Aceste state, la rândul lor, au primit cursuri de formare de la OCDE referitor la negocierea  tratatelor fiscale. Pentru scopuri de negociere, a fost creat un Model Utopia, combinând dispoziţii din modelul OCDE şi din modelul ONU, precum şi din tratatele actuale. Aceste state adoptaseră iniţial modelul OCDE ca model naţional al convenţiei şi a fost chiar remarcabil de văzut cum multe dispoziţii  ale ONU din Modelul Utopia au fost adoptate de diverse state. Aceste  convenţii-model sunt, desigur, doar punctul de pornire al procesul de negociere asupra tratatelor fiscale actuale, şi nu menţionează rezultatul final al procesului de negociere. După publicarea modelului ONU, în 1980, Grupul de Experţi a obţinut un nume nou, fiind acum cunoscut cu denumirea de "Grupul de Experţi Ad Hoc privind cooperarea internaţională în materie fiscală." 


Diferenţele între cele două modele sunt puţine, dar semnificative. Astfel, diferenţe majore pot fi găsite în art. 5 (Sediu permanent), art. 7 (Profitul de afaceri), art. 9 (Întreprinderi asociate), art. 10 (Dividende), art. 11 (Dobânda), art. 12 (Redevenţe), art. 13 (Câştiguri de capital), art. 21 (Alte venituri). Mai mult decât atât, art. 14 (despre servicii personale), a fost eliminat din Modelul OCDE în 2000, dar el este încă inclus în Modelul ONU. Totodată, art. 14, inclus în Modelul ONU, are un domeniu de aplicare mai larg decât art. 14 care a fost scos din modelul OCDE. 


Din cauza faptului că art. 14 a fost scos din modelul OCDE în 2000, art. 3 al modelului OCDE, care conţine definiţii generale, a fost modificat şi acum include definiţii pentru termeni precum "întreprindere" şi "afaceri", cu scopul de a aduce veniturile din servicii personale sub incidenţa art. 7 al modelului OCDE. Din moment ce modelul ONU a păstrat art. 14, adăugirile la art. 3 al modelului OCDE nu au fost preluate în art. 3 al modelului ONU.


IV.2.4. Programul "Intermediar Autorizat" (Qualified lntermediary Program)


Acest program a fost lansat de către autoritatea fiscală a Statelor Unite (Internal Revenue Service - lRS) în 2000, intrând În vigoare din 2001, prin acesta încurajându-se raportarea către lRS a surselor de venit din străinătate şi impozitarea la sursă a acestora de către instituţiile financiare din afara SUA. Mii de instituţii financiare din întreaga lume au devenit, în mod voluntar, participanţi ai programului.  De exemplu, 13 din 15 bănci din Liechtenstein sunt participante iar în Elveţia, practic toate băncile importante sunt semnatare ale acordului cu IRS.


Folosirea conturilor bancare off-shore nu este ilegală în Statele Unite însă ascunderea veniturilor obţinute prin nedeclararea acestor conturi este. Băncilor străine care încalcă regulile Programului Intermediar Autorizat (lA) li se poate interzice accesul la întregul sistem bancar al SUA.


Pentru a putea participa în cadrul programului IA, o instituţie financiară  străină trebuie să semneze voluntar un acord standardizat de 65 pagini IRS. Prin semnarea acestui acord, instituţia financiară acceptă să acţioneze ca un agent de impozitare al fiscului american şi să îndeplinească obligaţiile de impozitare la sursă a anumitor clienţi, conform legilor fiscale din SUA. În plus, instituţia financiară respectivă trebuie să aibă implementate proceduri de "cunoaştere a clientului", prin care se verifică şi se documentează în legătură cu identitatea clientului. 


Până la data de 13 octombrie 2008, IRS a permis băncilor semnatare ale acordului să "promită" identificarea clienţilor, să reţină impozitul la sursă pe câştigurile din titlurile de valoare (bancnote, acţiuni, obligaţiuni, derivate, etc.) din conturile lor (în mod normal 30%) şi să trimită sumele datorate către IRS. 


Începând cu 13 octombrie 2008, Circulara IRS 2008-98 propune noi reguli pentru a opri evaziunea fiscală ce se extindea agresiv. Sub noile reguli, băncile străine din programul I.A. sunt obligate să investigheze, să determine şi să raporteze către IRS dacă investitori cetăţeni ai SUA (sau entităţile acestora) sunt deţinătorii conturilor străine pe care le-au deschis. Noile reguli propuse au intrat în vigoare începând cu 2010, moment începând cu care instituţiile financiare participante trebuie să alerteze IRS despre fiecare fraudă potenţială pe care o detectează, fie prin propriul sistem de control intern,  plângeri din partea angajaţilor, fie prin investigaţii din partea autorităţilor.

V. ROMÂNIA ŞI LEGISLAŢIA OFF-SHORE

Din datele statistice publicate de Oficiul Naţional al Registrului Comerţului pentru anii 2004 şi 2005, numărul de societăţi comerciale cu participare străină la capitalul social la nivelul României la 31 decembrie 2004 era de 107.398. În anii următori acest număr a crescut, însă nu a fost o creştere considerabilă: în 2005 era de 111.579, iar în februarie 2006 de 120.910 de companii străine. Din acest total, la nivel de ţară 7.224, 7.579, respectiv 7.754 de companii au investitori ai căror ţară de origine este o oază fiscală.

Ponderea numărului companiilor off-shore din totalul de companii cu participare străină la capitalul social a fost relativ constantă pe perioada 2004 - februarie 2006. Se observă că, în anul 2004, societăţile înregistrate în paradisuri fiscale deţineau 6,73% ca pondere în totalul societăţilor străine din România. În anul 2005, această pondere a înregistrat o scădere uşoară până la 6,38%, respectiv 6,41% în februarie 2006. Cu toate că numărul companiilor off-shore a crescut, ponderea acestora în totalul companiilor cu participare străină la capitalul social este în scădere. 

Clasamentul paradisurilor fiscale din care provin investitorii principali ai acestor companii cuprinde pe primele locuri Liban, Cipru, Elveţia dar şi firme din Antilele Olandeze (485.215.739 dolari - Ispat Sidex SA Galaţi), Insulele Virgine Britanice (26.000.000 dolari - Telemobil SA Ilfov), Luxemburg (595.000 dolari - Cefin SRL Bucureşti), ş.a. 

Toate aceste jurisdicţii figurează printre primii 70 de investitori străini prin aport de capital la capitalul social total subscris de anumite societăţi înmatriculate în România, în contextul în care ţara noastră se afla în perioada de pre-aderare la Uniunea Europeană şi necesita investiţii masive în economie.

Desigur, principalul obiectiv al acestor investiţii a fost acela de a profita de anumite condiţii favorabile, între care sprijinul guvernamental, facilităţi fiscale, condiţii de piaţă emergentă pentru a realiza mai mult profit, şi, dacă era cazul, de a transfera acest profit în ţara de rezidenţă. 

Pentru a analiza problematica off-shore în România, ar trebui să pornim de la întrebarea este legală utilizarea companiilor off-shore în România?

Legea română nu face distincţie între companiile off-shore şi cele on-shore, ca urmare persoanele fizice şi juridice române pot fi acţionarii sau proprietarii unor companii off-shore. 

Cele mai multe companii off-shore se constituie fără capital social, iar în alte cazuri, deşi în actele constitutive apare un capital social nominal, această sumă nu trebuie pusă la dispoziţia firmei. Aşadar, nu are loc o investiţie directă, cu atât mai mult în cazul în care compania off-shore se constituie cu funcţionari nominalizaţi. În acest mod, beneficiarul român este doar un împuternicit al acţionarilor şi directorilor nominalizaţi, prin urmare nu are nevoie de niciun acord special din partea autorităților române. 

În concluzie, un investitor român poate să beneficieze, în deplină legalitate, de avantajele pe care le oferă legislaţia off-shore.                       Într-adevăr, legiuitorul român nu a statuat expressis verbis legalitatea operaţiunilor off-shore, dar nici nu le-a prohibit.

V. 1. Asemănări între legislaţia specifică societăţilor off-shore din paradisurile fiscale şi legislaţia din România 


Având în vedere motivația suis generis a constituirii unei societăţi     off-shore – minimizarea, prin mijloace legale, a „poverii fiscale” precum şi realităţile existenţiale ale paradisurilor fiscale – facilitarea activităţilor economice, financiare, bancare prin diverse regimuri preferenţiale, diminuarea formalităţilor aferente activităţilor respective, etc., supunem atenţiei următoarele aspect din legislaţia din România:
(Regimul juridic al zonelor libere din România
În ultimele decenii, la nivel mondial se înregistrează o concurenţă interstatală acerbă în vederea atragerii investiţiilor străine în economiile naţionale, motiv pentru care majoritatea statelor încearcă să-şi construiască un sistem fiscal mai puţin împovărător pentru contribuabili, coerent şi lipsit de birocraţie, în care ponderea să fie deţinută de impozitele indirecte. 

În contextul în care statele învecinate prezentau în legislaţiile lor elemente ce favorizeazau dezvoltarea companiilor off-shore legiuitorul român a încercat să preia, prin instituirea zonelor libere, anumite particularităţi ale paradisurilor fiscale. 

Existenta regimului de zonă liberă în porturile româneşti cunoaşte o veche tradiţie în istoria ţării noastre. Începuturile se situează imediat după pacea de la Adrianopol, când au fost restituite Principatelor Române teritoriile raialelor turceşti de la Dunăre şi a început constituirea porturilor dunărene
. 
În acest sens, au existat zone libere în următoarele porturi româneşti: 

· Brăila, în perioada 1836-1883 şi 1930-1940 (cu regim restrâns);
· Galaţi, în perioada 1836-1883; 

· Tulcea, în intervalul 1880-1881; 

· Constanţa, în perioada 1880-1883.

Regimul juridic al zonelor libere a fost reinstituit prin Legea nr. 84 din 1992. Potrivit art. 1 din această lege, în scopul promovării schimburilor internaţionale şi al atragerii de capital străin pentru introducerea tehnologiilor noi, precum şi pentru sporirea posibilităţilor de folosire a resurselor economiei naţionale în porturile maritime şi în cele fluviale ale României şi în teritoriile din apropierea punctelor de trecere a frontierei, se instituie 6 zone libere şi anume: Curtici, Giurgiu, Galați, Brăila, Sulina şi Agigea. 

În aceste zone se pot efectua activităţi de manipulare, depozitare, ambalare, prelucrare, fabricare, licitare, vânzare-cumpărare, reparare, dezmembrare a mărfurilor, organizare de expoziţii, operaţiuni de bursă şi financiar-bancare, închirierea şi concesionarea clădirilor (pe maximum 50 de ani), a spaţiilor de depozitare şi a spaţiilor neamenajate destinate construirii de obiective economice şi hoteliere, aprovizionarea navelor, prestări de servicii şi alte asemenea activităţi. 

Potrivit art.II din acelaşi act normativ, aceste activităţi pot fi realizate de persoane fizice sau juridice, române ori străine, numai pe baza licenţelor eliberate de administraţiile zonelor libere care se organizează şi funcţionează ca nişte regii autonome. 

În baza reglementărilor Legii nr. 84/1992, zonele libere beneficiază de o serie de facilităţi, între care enumerăm următoarele: 

( mijloacele de transport, mărfurile şi alte bunuri provenite din străinătate sau destinate altei ţări, care se introduc sau se scot din zonele libere sunt exceptate de la plata taxelor vamale şi a impozitelor; 

( pentru activităţi desfăşurate în zonele libere, agenţii economici sunt scutiţi de la plata impozitului pe circulaţia mărfurilor, a accizelor şi a impozitului pe profit pe toată durata activităţii. 

Prin Ordonanţa Guvernului nr. 3/1992, privind taxa pe valoarea adăugată, au fost abrogate dispoziţiile legale referitoare la impozitul pe circulaţia mărfurilor.
Ulterior, prin Ordonanţa de urgenţă a Guvernului nr. 17/2000 privind taxa pe valoarea adăugată, s-a stabilit o nouă reglementare unitară a acestui impozit indirect, iar la art. 6 se precizează că sunt scutite de taxa pe valoarea adăugată activităţile specifice desfăşurate în zona liberă de contribuabilii autorizaţi în acest scop;

( la lichidarea sau restrângerea activităţii desfăşurate în zona liberă, persoanele fizice sau juridice străine pot transfera în străinătate capitalul şi profitul, după plata tuturor obligaţiilor către statul român şi partenerii contractuali;
( materialele şi accesoriile româneşti care intră în zonele libere şi sunt folosite pentru fabricarea unor bunuri sunt scutite de taxe vamale, cu îndeplinirea formalităţilor de export; 

( bunurile româneşti care se utilizează pentru construcţii, reparaţii şi întreţinerea de obiective în teritoriul zonelor libere sunt scutite de plata taxelor vamale; 

( bunurile dintr-o zonă liberă pot fi transportate în altă zonă liberă fără plata de taxe vamale. 

Toate operaţiunile financiare legate de activităţile desfăşurate în zonele libere se fac în valută liber convertibilă acceptată de Banca Naţională a României. Fac excepţie operaţiunile financiare ce se efectuează în perioada realizării construcţiilor şi obiectivelor din zonele libere care se pot efectua şi în lei. 

Actul normativ mai sus menţionat a instituit şi anumite sancţiuni pentru persoanele care-i încalcă prevederile.
Astfel, conform art. 22, constituie contravenţii următoarele fapte: 

- introducerea în zonele libere de bunuri neînsoţite de documente; 

- desfăşurarea altor activităţi decât cele prevăzute în licenţa eliberată; 

- desfăşurarea de activităţi, altele decât cele prevăzute în hotărârea de 

înfiinţare a zonelor libere; 

Potrivit art. 24, împotriva procesului verbal de constatare a contravenţiei se poate face plângere în termen de 15 zile de la data comunicării acesteia. Plângerea se depune la administraţia zonei libere şi se soluţionează de judecătoria în a cărei rază teritorială a fost săvârşită contravenţia.

Aşadar, societăţile comerciale care îşi desfăşoară activitatea în zonele libere sunt scutite de la plata impozitului pe profit corelativ cu scutirea de la plata taxei pe valoarea adăugată. Iată două elemente care fac din aceste şase zone libere un veritabil magnet pentru investitorii autohtoni şi străini. Legiuitorul român a preferat să statueze acest regim juridic pentru a facilita dezvoltarea economică în anumite regiuni ale ţării (mai ales în porturile dunărene), decât să adopte particularităţile unei legislaţii off-shore tipice, care exonerează de la plata impozitului pe profit acele societăţi a căror activitate este extrateritorială.

(Regimul juridic al zonelor defavorizate din România
Scopul instituirii zonelor defavorizate este identic cu acela al zonelor libere: facilitarea dezvoltării economice a anumitor zone. Regimul juridic al zonelor defavorizate a fost instituit iniţial prin Ordonanţa de urgenţă a Guvernului nr. 24/1998, care ulterior a fost modificată prin Ordonanța de urgenţă a Guvernului nr. 75/2000, aprobată cu modificări prin Legea nr. 621/2001. 

Ulterior, ordonanţa menţionată a suferit numeroase modificări, prin următoarele acte normative: 

· Legea nr. 345/2002, republicată, abrogată prin Legea nr. 571/2003;

· Legea nr. 414/2002, cu modificările ulterioare, abrogată prin Legea nr. 571/2003; 

· Legea nr. 678/2002; 

· Legea nr. 239/2004; 

· Ordonanţa Guvernului nr. 94/2004, aprobată cu modificări prin Legea nr. 507/2004, cu modificările ulterioare. 

De asemenea, prin Hotărârea Guvernului nr. 728/2001, au fost aprobate Normele metodologice pentru aplicarea Ordonanţei de urgenţă a Guvernului nr. 24/1998, privind regimul zonelor defavorizate, republicată. 

Iniţial, potrivit O.U.G. nr. 24/1998, zonele defavorizate reprezentau arii geografice, strict delimitate teritorial, care îndeplineau cel puţin una dintre următoarele condiţii: 

- aveau structuri productive monoindustriale care, în activitatea zonei, mobilizează mai mult de 50% din populaţia salariată; 

- erau zone miniere unde personalul fusese disponibilizat, prin concedieri colective, în urma aplicării programelor de restructurare; 

- în urma lichidării, restructurării sau privatizării unui/unor agenţi economici apăreau concedieri colective care afectau mai mult de 25% din numărul angajaţilor care aveau domiciliul stabil în zona respectivă; 

- rata şomajului depăşea cu 25% rata şomajului la nivel naţional; 

- erau lipsite de mijloace de comunicaţii şi infrastructura era slab dezvoltată. 

Prin modificările aduse de O.U.G. nr. 75/2000, zonele defavorizate trebuie să îndeplinească cel puţin una dintre următoarele condiţii:

- ponderea şomerilor în totalul resurselor de muncă ale zonei să fie de cel puţin 3 ori mai mare decât ponderea şomerilor în totalul resurselor de muncă la nivel naţional, în ultimele 3 luni care preced luna întocmirii documentaţiei de declarare a zonei defavorizate; 

- sunt zone izolate, lipsite de mijloace de comunicaţie, iar infrastructura este slab dezvoltată. 

Zonele defavorizate se declară prin hotărâre a Guvernului, fiind stabilite totodată: perioada de aplicare a regimului de zonă defavorizată, perioadă cuprinsă între 3 şi 10 ani; domeniile de interes pentru realizarea de investiţii şi facilităţile prevăzute de lege ce se acordă agenţilor economici care efectuează investiţii. 

Facilităţile fiscale se acordă pentru investiţiile nou create de societăţile comerciale cu capital majoritar privat, persoane juridice române, precum şi întreprinzători particulari sau asociaţiile familiale autorizate conform Decretului-Lege nr. 54/1990, privind organizarea şi desfăşurarea unor activităţi economice pe baza liberei iniţiative, care îşi au sediul şi îşi desfăşoară activitatea în zonadefavorizată, 

Facilităţile fiscale acordabile sunt următoarele: 

1. scutirea de la plata: 

- taxelor vamale şi a taxei pe valoarea adăugată pentru maşinile, utilajele, instalaţiile, echipamentele, mijloacele de transport, alte bunuri amortizabile, care se importă în vederea efectuării de investiţii in zonă; 

-taxei pe valoarea adăugată pentru maşinile, utilajele, instalaţiile, echipamentele, mijloacele de transport, alte bunuri amortizabile, produse în ţară, în vederea efectuării şi derulării de investiţii în zonă; 

2. scutirea de la plata taxelor vamale pentru materiile prime importante, necesare în vederea realizării producţiei proprii în zonă; 

3. scutirea de la plata impozitului pe profit pe durata de existenţă a zonei defavorizate; 

4. scutirea ele la plata taxelor percepute pentru modificarea destinaţiei sau scoaterea din circuitul agricol a unor terenuri destinate realizării investiţiei. 

Potrivit H.G. nr. 728/2001, facilităţile prevăzute de lege se acordau în baza certificatului de investitor în zona defavorizată, care se elibera la cererea operatorului economic de către Agenţia pentru Dezvoltare Regională în a cărei rază de competenţă teritorială se află sediul principal al agentului. 


Societăţile comerciale care solicitau certificat de investitor în zona defavorizată, trebuiau să facă dovada că au cel puţin 10 angajaţi cu contracte individuale de muncă pe durată nedeterminată, dintre care cel puţin 5 să provină din forţa de muncă neocupată din zona defavorizată. 

De asemenea, operatorii economici care beneficiau de facilităţi erau obligaţi să evidenţieze extracontabil sumele de bani aferente fiecărei facilităţi de care au beneficiat. 

Potrivit Ordinului nr. 1/2000 al preşedintelui Agenţiei Naţionale pentru Dezvoltarea Regională, privind stabilirea activităţilor economice conform domeniilor de interes pentru realizarea de investiţii în zona defavorizată, au fost stabilite următoarele activităţi economice: agricultură, silvicultură, exploatarea forestieră şi economia vânatului, piscicultura şi pescuitul, industria extractivă, industria prelucrătoare, energia electrică şi termică, gaze şi apă, construcţii, comerţ cu ridicata şi cu amănuntul, repararea şi întreţinerea autovehiculelor şi motocicletelor şi a bunurilor personale şi casnice, hoteluri şi restaurante, transport şi depozitare, tranzacţii imobiliare, închirieri şi activităţi de servicii prestate în principal întreprinderilor, sănătate şi asistenţă socială, alte activităţi de servicii colective, sociale şi personale.
(Alte facilităţi fiscale acordate de Guvernul României
În România, sistemul fiscal se caracterizează printr-o abundenţă de acte normative ce reglementează aproximativ 170 de venituri publice reprezentând impozite, taxe, tarife, fonduri speciale etc.
 Totuşi, există şi o serie de acte normative, prin care se acordă diverse facilităţi fiscale persoanelor fizice şi juridice. 

Vom realiza, în continuare, o sinteză a principalelor înlesniri fiscale acordate de-a lungul timpului de Guvernul României, insistând mai ales asupra acelor impozite şi taxe care prezintă importanţă pentru lucrarea noastră. 

Cele mai importante acte normative prin care au fost acordate, de-a lungul timpului, reduceri sau exceptări de la plata impozitului pe profit sunt următoarele: 

• O.G. nr. 70/1994 privind impozitul pe profit, cu modificările ulterioare, care a stabilit că sunt exceptate de la plata impozitului pe profit:

· trezoreria statului, pentru operaţiunile din fondurile publice derulate prin contul general al trezoreriei; 

· instituţiile publice, pentru fondurile publice constituite potrivit Legii nr. 72/1996 privind finanţele publice; 

· unităţile economice fără personalitate juridică ale organizaţiilor de nevăzători, de invalizi şi ale asociaţiilor persoanelor cu handicap; 

· fundaţiile testamentare;

· cooperativele care funcţionează ca unităţi protejate, special organizate, potrivit legii;

· unităţile aparţinând cultelor religioase, pentru veniturile obţinute din producerea şi valorificarea obiectelor şi produselor necesare activităţii de cult, potrivit Legii nr. 103/2002 privind dreptul exclusiv al cultelor religioase pentru producerea obiectelor de cult; 

· instituţiile de învăţământ particular acreditate, precum şi cele autorizate, potrivit legii; 

· asociaţiile de proprietari, constituite ca persoane juridice potrivit Legii locuinţei nr. 114/1996, pentru veniturile obţinute din activităţile economice, care sunt utilizate pentru îmbunătăţirea confortului şi a eficienţei clădirii, şi pentru întreţinerea şi repararea proprietăţii comune.

• Legea nr. 32/1994 privind sponsorizarea, statuează că persoanele juridice române care efectuează sponsorizări, beneficiază de reducerea bazei impozabile cu echivalentul sponsorizării astfel: 

-10% din baza impozabilă pentru sponsorizări în domeniile: cultură, artă, învăţământ, sănătate, asistenţă şi servicii sociale, religios, acţiuni umanitare, protecţia mediului; 

-    8% din baza impozabilă pentru sponsorizări în domeniile: educaţie, drepturile omului, ştiinţă-cercetare fundamentală şi aplicată, filantropic, de întreţinere, restaurare, conservare şi punere în valoare a monumentelor istorice, sport - cu excepţia fotbalului; 

-    5% din baza impozabilă pentru sponsorizări in domeniile: social şi comunitar, reprezentarea intereselor asociaţiilor profesionale, fotbal. 

Persoanele fizice străine care datorează statului român (conform legislaţiei în vigoare) un impozit pentru un venit realizat în România şi care efectuează sponsorizări, beneficiază de reducerea bazei impozabile cu echivalentul în lei al sponsorizării, calculat la cursul de schimb valutar al zilei, la data efectuării transferului de proprietate, în aceleaşi cote aplicate persoanelor fizice sau juridice române.

• Legea ne. 133/1999 privind stimularea întreprinzătorilor privaţi, pentru înfiinţarea şi dezvoltarea întreprinderilor mici şi mijlocii statuează că "profitul brut utilizat în anul fiscal curent, de către întreprinderile mici şi mijlocii pentru investiţii în active corporale şi necorporale amortizabile, definite potrivit Legii nr. 15/1994 privind amortizarea capitalului imobilizat în active corporale şi necorporale, cu modificările ulterioare, destinate activităţilor pentru care contribuabilul este autorizat, nu se impozitează. Această facilitate se calculează lunar, iar sumele reinvestite se repartizează ca surse proprii de finanţare. 

Investiţiile realizate vor rămâne în patrimoniul întreprinderilor mici şi mijlocii, cel puţin o perioadă egală cu jumătate din durata de funcţionare a acestora. În caz contrar, impozitul se recalculează pentru perioada în care întreprinderea a beneficiat de scutirea de plată a impozitului pe profit şi se varsă la bugetul de stat împreună cu majorările de întârziere aferente.
Reducerea impozitului pe profit în proporţie de 20%, dacă se creează noi locuri de muncă, dacă se asigură creşterea numărului mediu scriptic anual cu cel puţin 10% faţă de anul precedent. Reducerea se aplică în perioada în care forţa de muncă nou angajată rămâne în întreprindere şi nu se fac alte indisponibilizări. 

• O.G. nr. 63/1997 privind stabilirea unor facilităţi pentru dezvoltarea turismului rural: "persoanele fizice, asociaţiile familiale şi societăţile comerciale beneficiază de facilităţi acordate întreprinderilor mici şi mijlocii, chiar dacă nu îndeplinesc condiţiile de număr de angajaţi şi venit anual". 

• Legea nr. 30/1999 pentru sprijinirea exporturilor: "impozitul pe profit se reduce cu 50% în cazul contribuabililor care încasează venituri din exportul de bunuri şi servicii, precum şi din prestări de servicii internaţionale, pentru partea din profitul impozabil care corespunde ponderii acestor venituri în volumul total al veniturilor". 

• O.G. nr. 24/2001 privind impunerea microîntreprinderilor prevede că ,,microîntreprinderile plătesc impozit pe profit, calculat prin aplicarea cotei de 1,5% asupra sumei totale a veniturilor trimestriale obţinute din orice sursă, respectiv asupra veniturilor înscrise în contul de profit şi pierderi. 


Microîntreprinderile care desfăşoară activitate producătoare de bunuri materiale şi/sau prestează servicii şi care efectuează investiţii din profit în active corporale şi necorporale, beneficiază de scăderea acestora din impozitul datorat, suma reducerii neputând depăşi impozitul datorat pe întregul an fiscal; investiţiile realizate vor rămâne în patrimoniul microîntreprinderilor cel puţin o perioadă egală cu jumătate din durata normală de funcţionare a acestora. În caz contrar impozitul se recalculează pentru perioada în care microîntreprinderea a beneficiat de reducere şi se varsă la bugetul de stat împreună cu majorările de întârziere aferente. 

Microîntreprinderile vor beneficia de reducerea impozitului în proporţie de 20%, dacă creează noi locuri de muncă şi dacă se asigură creşterea numărului mediu scriptic anual cu cel puţin 10% faţă de anul financiar precedent". 

• Legea nr. 69/2000, legea educaţiei fizice şi sportului statuează că "structurile sportive cu personalitate juridică fără scop lucrativ sunt scutite de impozitul pe profit atunci când utilizează cel puţin 80% din veniturile obţinute din orice sursă, în scopul realizării obiectivelor pentru care au fost autorizate, inclusiv pentru cheltuieli de investiţii şi dotări, precum şi pentru cheltuieli de funcţionare. Profitul obţinut de societăţile comerciale sportive pe acţiuni din alte activităţi comerciale, care este destinat in exclusivitate finanţării activităţilor sportive, este scutit de impozit astfel:

- 100% pe o perioadă de un an calendaristic de la data adoptării acestei forme de organizare, respectiv data emiterii certificatului de înmatriculare de către Registrul Comerţului; 

- 50% pentru următorii 2 ani calendaristici". 

• O.G. nr. 26/1996 privind acordarea de facilităţi persoanelor care domiciliază sau lucrează în unele localităţi din Munţii Apuseni şi în Rezervaţia Biosferei Delta Dunării, prevede că "persoanele juridice care efectuează investiţii în cele două zone beneficiază de deducerea din profitul impozabil a cheltuielilor distinct evidenţiate, făcute cu investiţia respectivă, pentru o perioadă de 5 ani de la începerea investiţiei, iar în cazul celor din oraşul Sulina, pentru o perioadă de 10 ani; obiectivele de investiţii pentru care se acordă deducerea sunt cele cuprinse în programele speciale aprobate prin H.G. nr. 323/1996 şi nr. 395/1996, precum şi orice altă investiţie destinată dezvoltării economice şi creării de noi locuri de muncă, realizarea obiectivelor de investiţii, urmând a fi confirmată de către consiliile locale sau de consiliul judeţean, după caz, din zonele respective". 

• O.U.G. nr. 160/1999 privind instituirea unor măsuri de stimulare a activităţii titularilor de acorduri petroliere şi subcontractanţilor acestora, care desfăşoară operaţiuni petroliere în perimetre marine ce includ zone cu adâncime de peste 100 metri: "pe întreaga perioadă a acordului petrolier nu se datorează impozitul la ţiţeiul şi gazele naturale din producţia internă şi nici comisioanele vamale la exportul acestora".

Cele mai importante facilităţi privind reducerea sau exonerarea de la achitarea impozitului pe venit sunt legiferate prin următoarele acte normative: 

• O.U.G. nr. 66/1997 privind scutirea de plată a impozitelor pe salarii şi/sau pe venituri realizate de consultanţii străini pentru activităţile desfăşurate în România în cadrul unor raporturi de împrumut: "persoanele fizice şi juridice străine, rezidente sau nerezidente în România, care prestează servicii de consultanţă, asistenţă tehnică şi alte servicii similare în domeniul managementului macroeconomic, elaborării şi revizuirii politicilor şi legislaţiei aferente sistemului bancar, financiar, energetic, petrolier, sănătate, muncă, învăţământ, protecţie socială, infrastructură, agricultură, dezvoltare rurală, reforma întreprinderilor (privatizare, restructurare, lichidare) şi altele de aceeaşi natură, în cadrul contractelor finanţate prin împrumut, credit sau alt acord financiar încheiat între organismele financiare internaţionale: Banca Mondială, Banca Europeană pentru Reconstrucţie şi Dezvoltare, Banca Europeană pentru Investiţii şi Statul Român sau persoanele juridice române, inclusiv autorităţi publice având garanţia statului român, sunt scutite de la plata impozitului pe salariu şi/sau a impozitului pe venit, după caz". 

• Legea nr. 182/2000 privind protejarea patrimoniului cultural naţional mobil: "sumele utilizate de proprietari pentru operaţiunile de restaurare şi conservare a bunurilor culturale mobile, aflate în pericol iminent de distrugere sau degradare gravă, operaţiuni aprobate prin Ordin al ministrului culturii şi cultelor, precum şi cele utilizate de proprietarii sau titularii dreptului de administrare a bunurilor culturale mobile clasate pentru restaurarea bunurilor, sunt deductibile la calcularea impozitului pe venit sau profit". 

• Legea nr.89/1998, legea apiculturii: "producătorii apicoli, persoane fizice, sunt scutiţi de la plata impozitului pentru veniturile realizate din practicarea apiculturii". 

• O.U.G. nr. 94/2001 pentru completarea O.G. nr. 73/1999, privind impozitul pe venit: "sunt venituri scutite de impozit, veniturile din salarii ca urmare a activităţii de creare de programe pentru calculator".
Pe lângă facilităţile fiscale acordate firmelor româneşti sau străine, cu licenţă de operare în Zonele Libere din România. considerăm că trebuie precizat şi cadrul legislativ în domeniul vamal, aplicabil acestor zone, precum şi efectele acestor reglementări asupra economiei Româneşti însă, după aderarea României la Uniunea Europeană, s-a realizat armonizarea legislaţiei vamale din România cu legislaţia Uniunii Europene în domeniu precum şi cu alte standarde comunitare, îndeosebi în ceea ce priveşte competitivitatea, piaţa internă, ş.a. conducând la abrogarea unora din normele legale prezentate cu titlul de exemplu privind asemănările cu legislaţia off-shore. 
V.2. Regimul funcţionarii unui off-shore în România

 
O societate comerciala înregistrată intr-o jurisdicție off-shore poate funcționa în România prin intermediul unei reprezentanţe.

Caracteristicile distinctive ale reprezentantelor din această categorie, sunt următoarele:

(reprezentanţele aparțin nerezidenților, persoane juridice străine. Persoanele juridice străine care pot deschide reprezentanţe în România sunt societățile comerciale şi organizaţiile economice străine. Conform pct. 17 şi pct. 25 de la art. 7, Capitolul III „Definitii“ din Titlul I „Definiții generale“ din Codul fiscal, persoanele juridice străine sunt nerezidenți care nu sunt înfiinţaţi in conformitate cu legislaţia României şi care nu au locul de exercitare a conducerii efective în Romania;

( reprezentanţele persoanelor juridice străine sunt constituite în scopul de a face reclamă în România firmei străine care a infiniţat-o, de a furniza informaţii pentru cercetări ştiinţifice sau pentru activităţi similare care au un caracter preparator sau auxiliar pentru persoana juridica străină care a înfiinţat reprezentanta respectivă;

( reprezentanţa persoanei juridice străine nu este abilitată să facă fapte de comerţ, conform prevederilor pct. 18 alin. (1) din normele metodologice de la art. 122 din Codul fiscal. Faptele de comerţ sunt menţionateî n Codul comercial român, Titlul II, art. 3;

( reprezentanţa nu constituie sediu permanent al persoanei juridice străine care a înfiinţat-o atâta vreme cât nu depăşeşte obiectul de activitate menţionat anterior, respectiv nu întreprinde acte şi fapte de comerţ.
În cazul în care reprezentanţa depășește obiectul de activitate, realizând acte şi fapte de comerţ, ea devine un sediu permanent al persoanei juridice nerezidente, iar modalitatea de impunere se modifică, în sensul că de la taxa fixă stabilită pentru reprezentanţă se trece la impozitul pe profit stabilit pentru sediu permanent.

Sediu permanent al unei persoane juridice străine, aşa cum este definit la art. 8 alin. (1), Capitolul III „Definiții”, Titlul I „Dispoziții generale” din Codul fiscal, înseamnă un loc prin care se desfăşoară integral sau parţial activitatea unei reprezentanţe nerezident, fie direct, fie printr-un agent dependent.

( reprezentanţele nu au statut de agent dependent al unei persoane juridice străine, ele aparţinând, în întregime, persoanei juridice străine.

Prin agent dependent al unei persoane juridice străine se înţelege persoana fizica sau juridica rezidentă care nu aparţine persoanei juridice străine şi care acţionează în România în numele nerezidentului, având împuternicirea de a încheia, în mod curent, contracte în numele persoanei juridice străine sau care are împuternicirea de a menţine în România un stoc de produse sau bunuri din care livrează produse sau bunuri în numele nerezidentului.

Definițţa agentului dependent este prevăzută la alin. 5 al art. 8 din Capitolul III, Titlul I din Codul fiscal.

În toate cazurile, reprezentanţele sunt lipsite de personalitate juridică, nefiind înregistrate la Oficiul Comerțului.

Înfiinţarea reprezentanţelor
Etapele înfiinţării reprezentantelor sunt: depunerea cererii pentru autorizare, emiterea autorizației de funcționare, înregistrarea la Camera de Comerţ şi Industrie şi eliberarea codului fiscal.

• Cererea pentru autorizarea de funcționare a reprezentanţei se adresează Ministerului Economiei şi Comerţului de către persoana juridica străină, în care vor fi menționate:

· sediul social al firmei străine;

· obiectul activităţii reprezentanţei în concordanţă cu obiectul de activitate al persoanei juridice străine solicitante; 

· durata de funcţionare a reprezentanţei;

· numărul şi funcţiile persoanelor propuse a se încadra la      reprezentanţă.

În cazul în care aceste persoane sunt străine, în cerere se va menționa: nume, prenume si domiciliul lor în străinătate, funcția pe care o au la persoana juridica străina şi funcția pe care o au la reprezentanţă.

În cazul persoanelor române care lucrează în cadrul reprezentanţei, acestea nu pot cumula şi o alta funcție într-o unitate de stat cu sediul în România.

La cererea pentru autorizarea de funcționare a reprezentanţei vor fi anexate următoarele acte:

· originalul atestării din partea camerei de comerţ sau a altui organ din ţara în care îşi are sediul persoana juridica străină, prin care să se confirme existenta legală, obiectul activităţii şi capitalul social al acestei persoane juridice străine;

· o confirmare de bonitate din partea băncii prin care îşi desfăşoară principalele operațiuni financiare persoana juridica străină în cauză;

· statutul sau alte documente privind forma de organizare şi modul de funcţionare al persoanei juridice străine;

· împuternicirea autentificată privind reprezentanţii desemnaţi să angajeze valabil persoana juridica străină care a cerut autorizaţia;

· dovada depunerii, în devize convertibile, a sumei de 1.200 dolari SUA reprezentând taxa de timbru aferentă cererii şi eliberării autorizației respective. Această taxă de timbru este aferentă unui an calendaristic iar eliberarea de autorizaţii de funcţionare pe o perioada mai mare de un an se face numai cu perceperea taxei proporţional cu numărul de ani prevăzuţi în cererea de autorizare. 

Eliberarea autorizaţiei de funcționare în cursul anului se face cu perceperea, din taxa anuală de timbru, a sumei corespunzătoare trimestrelor ramase până la finele acelui an, inclusiv trimestrului în curs.
Majorarea cu 10% a taxei de timbru are loc atunci când reprezentanţa persoanei juridice străine solicită să efectueze sau să intermedieze activităţi de comerț exterior şi pentru alte firme străine decât cea pe care o reprezintă.

În termen de 30 de zile de la data înregistrării cererii, Ministerul Economiei şi Comerţului emite autorizaţia sau, motivat, o respinge.

Autorizația pentru funcţionare cuprinde:

· obiectul de activitate al reprezentanţei;

· condiţiile de exercitare a activităţii;

· durata de funcţionare a reprezentanţei;

· sediul reprezentanţei.

În perioada stabilită pentru analizarea cererii de eliberare a autorizaţiei de funcţionare a unei reprezentanţe pot apărea următoarele situații:

· renunţarea de către persoana juridică străină la cererea de autorizare înainte de aprobarea eliberării acestei autorizaţii de către Ministerul Economiei şi Comerţului;

· respingerea de către Ministerul Economiei şi Comerţului a cererii de autorizare de funcționare a reprezentanţei persoanei juridice străine.

În cazurile prezentate mai sus, persoanei juridice străine i se restituie 80% din taxa de timbru plătită pentru autorizare.

Nu se restituie taxa de timbru când persoana juridică străină renunţă la autorizaţia aprobată pentru funcţionarea reprezentanţei sau Ministerul Economiei şi Comerţului retrage această autorizaţie în condițiile prevăzute la „Încetarea funcţionarii reprezentanţei“ din pagina R 11/004.

În termen de 15 zile de la data eliberării autorizaţiei, reprezentanţa se înregistrează la Camera de Comerț şi Industrie a României. Pentru înregistrarea la aceasta instituție este necesar să se prezinte originalul autorizaţiei de funcţionare eliberat de Ministerul Economiei si Comerţului şi o copie după aceasta autorizație. Originalul se va viza de către Camera de Comerţ şi Industrie a României, fiind înapoiat reprezentanţei, iar copia va rămâne la această instituţie.

Pentru a primi cod fiscal, reprezentanta trebuie să prezinte următoarele documente: originalul autorizaţiei de funcţionare, vizat şi de Biroul Reprezentanţe din cadrul organului fiscal al Direcţiei generale a finanțelor publice județene, o copie după aceasta autorizaţie vizată, două formulare IMP 1.0, unul fiind completat cu datele reprezentanţei din România a persoanei juridice străine, iar celalalt fiind completat cu datele persoanei juridice străine.

Persoanele juridice reprezentate în România au obligaţia să comunice Ministerului Economiei şi Comerţului, în termen de cel mult 30 de zile, eventualele modificări intervenite în obiectul lor de activitate, capitalul social sau sediul şi să solicite modificarea autorizaţiei de funcţionare a reprezentanţelor lor din Romania.

Reînnoirea autorizațiilor de funcționare a reprezentanţelor se face anual sau la expirarea perioadei pentru care s-a solicitat autorizaţia de funcţionare.

Reînnoirea autorizaţiilor este supusa taxei anuale de timbru menţionate mai sus, cu respectarea aceloraşi dispoziţii menţionate anterior privind întocmirea cererii de eliberare a autorizaţiei de funcţionare şi a actelor necesare la depunerea acestei cereri la Ministerul Economiei şi Comerţului.

În cazul în care, prin convenţii de evitare a dublei impuneri sau prin alte acorduri internaţionale la care România este parte sunt stabilite alte condiţii de autorizare şi funcţionare a reprezentanţelor, vor fi aplicate dispoziţiile din acele convenţii sau acorduri.


Încetarea funcţionării reprezentanţei
Încetarea funcţionării reprezentanţei are loc atunci când:

• persoana juridica străină încetează a mai funcţiona; persoana juridica străină dispune încetarea activităţii reprezentanţei, caz în care va înştiinţa despre aceasta Ministerul Economiei si Comerţului.

Lichidarea activității reprezentanţei se va efectua în termen de 90 de zile de la înştiinţare;

• retragerea autorizaţiei de funcţionare a reprezentanţei de către Ministerul Economiei şi Comerţului pentru următoarele motive:

( nerespectarea obligaţiilor fiscale ale reprezentanţei;

( încălcarea de către personalul reprezentanţei a dispoziţiilor legale din Romania privind ordinea publică;

( depășirea obiectului de activitate prevăzut de autorizaţie.

Ministerul Economiei şi Comerţului va notifica persoanei juridice străine, precum şi reprezentanţei, retragerea autorizaţiei de funcţionare, acordând un termen de 90 de zile pentru lichidarea activităţii reprezentanţei.

Obligațiile reprezentanţei unei persoane juridice străine sunt următoarele:

- efectuează, în numele persoanei juridice străine, numai actele juridice şi activităţile conforme cu obiectul de activitate stabilit prin autorizaţia de funcţionare, fără a fi abilitate de a efectua, în nume propriu, fapte de comerţ;

- reprezentanţa autorizată să funcţioneze are obligaţia de a cere, în scris, în caz că doreşte, modificarea şi/sau întregirea obiectului de activitate în termenele şi condițiile Decretului-lege nr. 122/1990 înainte de a proceda la activităţi diferite de obiectul stabilit iniţial;

- persoanele juridice străine care au reprezentanţe în România au obligaţia de a depune o declaraţie anuala la autoritatea fiscală competentă până la data de 28 (29) februarie a anului de impunere. Aceasta declaraţie poate fi semnata şi depusă şi de către reprezentantul reprezentanţei din România.

- persoanele juridice străine care înfiinţează sau desfiinţează o reprezentanţă în cursul anului fiscal au obligația de a depune o declaraţie fiscală la autoritatea fiscală competentă, în termen de 30 de zile de la data la care reprezentanţa a fost înfiinţată sau desfiinţată. Această declaraţie poate fi semnată şi depusă şi de către reprezentantul reprezentanţei din România;
reprezentanţa desfășoară activitatea cu respectarea dispoziţiilor legale în vigoare, referitoare la domeniul economico-financiar, valutar şi al ordinii publice;

Persoanele juridice străine răspund solidar cu:

• reprezentanţele lor din România pentru actele şi activitatea acestora;
• cu angajații încadraţi la reprezentanţe pentru daunele rezultate din faptele comise de aceştia pe teritoriul României. Răspunderea solidară a persoanei juridice străine înseamnă că aceasta suportă alături de reprezentanţă şi de angajaţii acesteia consecinţele încălcării legislaţiei de către aceştia;

• reprezentanţa plăteşte impozite şi taxe pentru activitatea desfăşurata în Romania, stabilite în condițiile legii.

Astfel, reprezentanţa unei persoane juridice străine plăteşte următoarele impozite şi taxe:

· impozit pe reprezentanţă potrivit prevederilor Capitolului II din Titlul V al Codului fiscal;

· impozit pe clădiri, în cazul în care persoana juridica străină este proprietara clădirii în care îşi desfășoară activitatea reprezentanţa, conform prevederilor Titlului IX din Codul fiscal;

· taxa pe mijloacele de transport care aparţin reprezentanţei, potrivit prevederilor Titlului IX din Codul fiscal. Reprezentanţa are obligaţia de a înregistra mijloacele de transport la organele locale pe a căror rază teritorială se află înregistrată reprezentanţa;

· taxa pe valoarea adăugată pentru aprovizionări de bunuri si servicii, dar nu au drept de rambursare a T.V.A. pentru acestea;

Reprezentanţele sunt obligate să ţină următoarele evidenţe:

( Evidenţa contabilă prevăzută de legislaţia în vigoare în România. Reprezentanţele vor conduce contabilitatea în partidă simplă, în care vor reflecta veniturile şi cheltuielile efectuate în cursul anului fiscal;

( Anual, vor încheia, pentru anul precedent, bilanţ şi cont de profit şi pierderi din care să rezulte toate veniturile şi cheltuielile reprezentanţei din anul expirat. Cheltuielile efectuate de reprezentanţă vor fi dovedite cu documente financiar-contabile întocmite în condițiile legii. 

( Conducerea contabilităţiiî n partidă simplă se realizează cu ajutorul Registrului-jurnal de încasări şi plăţi;

( Evidenţa persoanelor care activează în cadrul reprezentanţei.

Procedura de autorizare pentru funcționarea în Romania a birourilor de reprezentanţa a firmelor străine

Conform legii, societăţile comerciale şi organizațiile economice străine pot avea reprezentanţe în România pe bază de autorizație eliberata, în acest scop, în conformitate cu prevederile art. 5 şi 6 din Decretul-lege nr. 122 din 24.04.1990, publicat în Monitorul Oficial al României, Partea I, nr. 54 din 25.04.1990.

De asemenea, societăţile comerciale sau organizațţile economice străine pot fi reprezentate în România, pe baza de contract, şi de birouri româneşti, inclusiv cele înființate din iniţiativa proprie.

Paşii premergători depunerii dosarului:

1. Achitarea taxei de reprezentanţă de 1.200 USD (300 $/trimestru) - în lei la cursul BNR (taxa pentru autorizaţia de funcţionare pe un an de zile - în conformitate cu prevederile art. 1 din H.G. nr. 1222/1990) în contul trezoreriei din sectorul (sau județul) unde va avea sediul reprezentanţa.

2.  Adresa oficială către Direcția Generală a Finanţelor Publice ( D.G.F.P.) - Serviciul Reprezentanţe, prin care se solicita confirmarea primirii sumei; adresa şi copia după OP se depune la registratură.

3. D.G.F.P. emite o adresă către trezoreria de sector (sau judeţ) , cu care solicitantul trebuie să se deplaseze la trezorerie pentru a i se confirma primirea plăţii taxei de reprezentanţă.

4. D.G.F.P. - Serviciul Aplicarea Convenţiilor de Evitare a Dublei Impuneri si Reprezentanţe Străine (în provincie - Administrația Financiara Județeană), eliberează un certificat de plată care atesta achitarea taxei de funcţionare.

5. Intr-o ultima etapă se va întocmi dosarul în vederea autorizării funcţionarii reprezentanţei, cu următoarele documente:

* cererea de eliberare a autorizaţiei taxei de reprezentanţă, în care societatea comercială sau organizația economică străină solicită eliberarea unei autorizații de reprezentanţă va menționa: sediul social, obiectul activității reprezentantei, durata de funcţionare, numărul şi funcţiile persoanelor propuse a se încadra la reprezentanţă şi va ataşa acestei cereri o serie de documente;

* certificatul de plata;

* procura privind reprezentanţii desemnaţi să angajeze valabil societatea, în original + traducere legalizată;

* statutul firmei-mama în original (copie legalizata) + traducere legalizată;
* certificat de la camera de comerţ şi industrie din oraşul în care-şi are sediul firma - mama, în care se certifică denumirea, capitalul social, reprezentanți, obiect de activitate (in original + copie legalizata);

* scrisoare de bonitate de la banca prin care firma-mama îşi desfășoară principalele operațiuni;

* contract de închiriere pentru sediul reprezentanţei din România.

Termenul de eliberare a autorizației de funcționare a reprezentanţei este de 30 zile de la data depunerii documentelor.

Orice persoana juridica străină care are o reprezentanţă autorizată să funcționeze în România, potrivit Cap. II, art. 122 si 123 (1) din
Legea nr. 571/22.12.2003, are obligația de a plăti un impozit anual:
Art. 123. - (1) Impozitul pe reprezentanţă pentru un an fiscal este egal cu echivalentul în lei al sumei de 4.000 euro, stabilită pentru un an fiscal, la cursul de schimb al pieței valutare comunicat de Banca Naționala a României din ziua in care se efectuează plata impozitului către bugetul de stat.
V. 3. Prevederile fiscale din România favorabile holdingului 

Deşi în Romania lipsește o lege a holdingului (un proiect legislativ se află în procedură parlamentară încă din 2010), care să detalieze regimul juridic şi fiscal al acestuia, cadrul general al relaţiilor economice, financiare şi juridice dintre holding şi filiale, precum şi între filiale, în cadrul sistemului fiscal actual există câteva prevederi favorabile, unele introduse anul trecut, care ar putea face din ţara noastră o posibila jurisdicție pentru holdinguri. Aceste prevederi le-ar putea folosi şi firmele locale, de exemplu, pentru a-şi reinvesti profiturile şi pentru a-şi planifica mai bine impozitele cu reţinere la sursă. 


În general, alegerea jurisdicţiei în care se înfiinţează firma sau firmele de tip holding ale unui grup depinde de aspectele operaţionale, cum ar fi infrastructura, limba, fusul orar, costurile de administrare, reglementari legale etc., dar şi de avantajele fiscale asociate acestui regim. În jurisdicţia perfectă ar trebui sa nu se perceapă TVA sau o altă taxă pe vânzări/consum, şi nici impozite cu reţinere la sursă pentru tranzacţiile dintre firma mamă şi subsidiare.

( Sistemul fiscal romanesc are câteva prevederi favorabile holdingurilor
În prezent, următoarele prevederi fiscale din România sunt favorabile firmelor care doresc să investească în participaţii în alte societăţi: anumite scutiri de impozit pentru veniturile din dividende şi pentru câştigurile din vânzarea de acţiuni sau din lichidarea societarilor.

Aceste prevederi fiscale cresc atractivitatea sistemului fiscal românesc pentru investitori, alături de măsuri cum sunt cota unica redusă de impozitare a profiturilor şi a veniturilor persoanelor fizice (la 12 februarie a.c., conform Strategiei fiscal-bugetară pentru perioada 2014 - 2016
, apărută pe site-ul Ministerului Finanțelor Publice, Executivul intenționează să impoziteze salariile cu o cota progresivă, de 8%, 12% şi 16%), deducerile suplimentare pentru activităţile de cercetare-dezvoltare, menţinerea scutirii de impozit pe venitul persoanelor care creează programe pe calculator, posibilitatea reportării creditului fiscal intern etc.

Astfel, din perspectiva operaţională, utilizarea unei firme de tip holding, în cadrul unui grup de firme, ar putea avea următoarele avantaje:

· consolidarea subsidiarelor pentru scopuri de management şi de raportare, de exemplu, management şi raportare centralizate;

· ușurinţa de a achiziţiona sau de a vinde participaţii în subsidiare;

· reinvestirea profiturilor direct din compania de tip holding;

· posibilitatea de a atrage investitori, în special acţionari minoritari;

· crearea unei platforme pentru achiziţii viitoare de afaceri, pentru realizarea de asocieri şi pentru alte oportunităţi de afaceri;

· o "poarta" pentru creşterea şi extinderea operaţiunilor pe noi pieţe sau regiuni.

Avantajele menționate mai sus sunt valabile atât pentru grupurile de firme multinaţionale sau cu prezenţă regională, cât şi pentru grupurile de firme romanești.

În plus, din punct de vedere fiscal, utilizarea unei companii de tip holding ar putea avea avantaje precum:

· minimizarea taxării câştigurilor de capital;

· consolidarea profiturilor/pierderilor la nivel de grup;

· o planificare mai buna a impozitelor cu reţinere la sursa;

· o impozitare avantajoasa a repatrierilor de profituri de la subsidiare, aşa cum se întâmplă, de exemplu, în cazul dividendelor distribuite de subsidiare către firma de tip holding;

· aplicarea prevederilor favorabile ale tratatelor de evitare a dublei impuneri, în cazul în care holdingul şi subsidiarele sunt situate în jurisdicții fiscale diferite, între care sunt încheiate asemenea convenții.

(Din acest an, 7 tipuri de venituri au devenit neimpozabile
Începând cu 2014, firmele romaneşti care deşin acşiuni în alte firme vor considera următoarele tipuri de venituri ca neimpozabile la calculul profitului impozabil şi al impozitului pe profit, conform articolului 20 din Codul fiscal:

· dividendele primite de la o persoana juridica română;

· dividendele primite de la o persoana juridică străina plătitoare de impozit pe profit ori a unui impozit similar impozitului pe profit, situată intr-un stat terț, cu care Romania are încheiată o convenție de evitare a dublei impuneri
;

· dividendele primite de o persoana juridica româna, societate-mamă, de la o filială a sa situată într-un stat membru al Uniunii Europene;

· veniturile din vânzarea sau cesionarea titlurilor de participare deţinute la o persoana juridică româna;

· veniturile din vânzarea sau cesionarea titlurilor de participare deținute la o persoana juridica străină situată într-un stat cu care România are încheiată o convenție de evitare a dublei impuneri;

· veniturile din lichidarea unei alte persoane juridice române;

· veniturile din lichidarea unei persoane juridice străine situate într-un stat cu care România are încheiată o convenție de evitare a dublei impuneri.

Condiția pentru aplicarea prevederilor de mai sus este ca persoana juridica română care primeşte dividendele sau realizează câştingul din vânzarea sau din cesionarea titlurilor de participare sau din lichidarea participaţiilor să deţină pe o perioadă neîntreruptă de 1 an, minimum 10% din capitalul social al persoanei juridice care distribuie dividendele sau ale cărei acţiuni sunt vândute, sau cesionate, ori lichidate. Condiția trebuie îndeplinită la data înregistrării dividendelor potrivit reglementarilor contabile, ori la data cesionarii sau vânzării acțiunilor, respectiv la data începerii procesului de lichidare a subsidiarei.

( Noile reglementari in domeniul holdingurilor 
Anterior, dividendele primite de o societate românească de la o subsidiară românească erau scutite de impozit pe profit, indiferent de valoarea participației şi de perioada de deținere iar dividendele de la subsidiare din state terţe, precum cele din afara UE, erau venituri impozabile. În schimb, dividendele primite de la subsidiare din alte state membre UE erau scutite pentru o participație de minimum 10%, pe o perioada de cel puțin 2 ani.

Din 2014, tratamentul fiscal al dividendelor din participaţii a fost uniformizat, indiferent de localizarea subsidiarei, cu introducerea unei participații minime de 10%, pe o perioada de deţinere neîntreruptă de 1 an.

Codul fiscal art. 20 - Venituri neimpozabile prevede că 
următoarele venituri sunt neimpozabile la calculul profitului impozabil:

„a) dividendele primite de la o persoană juridică română sau de la o persoană juridică străină plătitoare de impozit pe profit sau a unui impozit similar impozitului pe profit, situată într-un stat terţ, astfel cum acesta este definit la art. 20^1 alin. (3) lit. c), cu care România are încheiată o convenţie de evitare a dublei impuneri, dacă persoana juridică română care primeşte dividendele deţine, la persoana juridică română sau la persoana juridică străină din statul terţ, la data înregistrării acestora potrivit reglementărilor contabile, pe o perioadă neîntreruptă de 1 an, minimum 10% din capitalul social al persoanei juridice care distribuie dividende;

b) diferenţele favorabile de valoare a titlurilor de participare, înregistrate ca urmare a încorporării rezervelor, beneficiilor sau primelor de emisiune la persoanele juridice la care se deţin titluri de participare. Acestea sunt impozabile la data cesionării, transmiterii cu titlu gratuit, retragerii capitalului social sau lichidării persoanei juridice la care se deţin titlurile de participare, cu excepţia celor aferente titlurilor de participare pentru care sunt îndeplinite condiţiile prevăzute la lit. e) şi h);

c) veniturile din anularea cheltuielilor pentru care nu s-a acordat deducere, veniturile din reducerea sau anularea provizioanelor pentru care nu s-a acordat deducere, veniturile din recuperarea cheltuielilor nedeductibile, veniturile din restituirea ori anularea unor dobânzi şi/sau penalităţi de întârziere pentru care nu s-a acordat deducere, precum şi veniturile reprezentând anularea rezervei înregistrate ca urmare a participării în natură la capitalul altor persoane juridice;” …

„e) veniturile din vânzarea/cesionarea titlurilor de participare deţinute la o persoană juridică română sau la o persoană juridică străină situată într-un stat cu care România are încheiată o convenţie de evitare a dublei impuneri, dacă la data vânzării/cesionării inclusiv contribuabilul deţine pe o perioadă neîntreruptă de un an minimum 10% din capitalul social al persoanei juridice la care are titlurile de participare. Nu intră sub incidenţa acestor prevederi veniturile din vânzarea/cesionarea titlurilor de participare deţinute la o persoană juridică română de o persoană juridică rezidentă într-un stat cu care România nu are încheiată convenţie de evitare a dublei impuneri;” …

„h) veniturile din lichidarea unei alte persoane juridice române sau unei persoane juridice străine situate într-un stat cu care România are încheiată o convenţie de evitare a dublei impuneri, dacă la data începerii operaţiunii de lichidare, potrivit legii, contribuabilul deţine pe o perioadă neîntreruptă de 1 an minimum 10% din capitalul social al persoanei juridice supuse operaţiunii de lichidare.”

Totodată, reţine atenţia art. 20^1 Regimul fiscal al dividendelor primite din statele membre ale Uniunii Europene:

(1) După data aderării României la Uniunea Europeană sunt, de asemenea, neimpozabile şi:

a) dividendele primite de o persoană juridică română, societate-mamă, de la o filială a sa situată într-un stat membru, dacă persoana juridică română întruneşte cumulativ următoarele condiţii:

1 - plăteşte impozit pe profit, potrivit prevederilor titlului II, fără posibilitatea unei opţiuni sau exceptări;

2 - deţine minimum 10% din capitalul social al persoanei juridice situate într-un alt stat membru, care distribuie dividendele;

3 - la data înregistrării venitului din dividende deţine participaţia minimă prevăzută la pct. 2, pe o perioadă neîntreruptă de cel puţin 1 an.

NOTĂ: se aplică pentru dividendele înregistrate de persoana juridică română/sediul permanent din România al persoanei juridice străine distribuite de o filială situată într-un stat membru, respectiv pentru dividendele plătite de o persoană juridică română unei alte persoane juridice română, după data intrării în vigoare a ordonanţei de urgenţă nr. 102/2013.

Sunt, de asemenea, neimpozabile şi dividendele primite de persoana juridică română prin intermediul sediului său permanent situat într-un stat membru, în cazul în care persoana juridică română îndeplineşte cumulativ condiţiile prevăzute la pct. 1 – 3;
b) dividendele primite de sediile permanente din România ale unor persoane juridice străine din alte state membre, societăţi-mamă, care sunt distribuite de filialele acestora situate în state membre, dacă persoana juridică străină întruneşte, cumulativ, următoarele condiţii:

1. - are una dintre formele de organizare prevăzute la alin. (4);

2. - în conformitate cu legislaţia fiscală a statului membru, este considerată a fi rezident al statului membru respectiv şi, în temeiul unei convenţii privind evitarea dublei impuneri încheiate cu un stat terţ, nu se consideră că are sediul fiscal în afara Uniunii Europene;

3. plăteşte, în conformitate cu legislaţia fiscală a unui stat membru, fără posibilitatea unei opţiuni sau exceptări, impozit pe profit sau un impozit similar acestuia;

4. deţine minimum 10% din capitalul social al persoanei juridice situate într-un alt stat membru, care distribuie dividendele;

5. la data înregistrării venitului din dividende de către sediul permanent din România, persoana juridică străină deţine participaţia minimă prevăzută la pct. 4, pe o perioadă neîntreruptă de cel puţin 1 an.

NOTĂ: se aplică pentru dividendele înregistrate de persoana juridică română/sediul permanent din România al persoanei juridice străine distribuite de o filială situată într-un stat membru, respectiv pentru dividendele plătite de o persoană juridică română unei alte persoane juridice română, după data intrării în vigoare a ordonanţei de urgenţă nr. 102/2013.

(2) Prevederile alin. (1) lit. a) şi b) nu se aplică profiturilor repartizate persoanelor juridice române, respectiv sediilor permanente din România ale unor persoane juridice străine dintr-un stat membru, în legătură cu lichidarea unei filiale dintr-un stat membru.

(…)

Ca prevedere în oglinda, firmele românești subsidiare, care plătesc dividende către acţionari sau asociaţi persoane juridice române, nu calculează si nu reţin la sursa impozitul pe dividende pentru dividendele distribuite, daca beneficiarul dividendelor deţine, la data plăţii acestora, minimum 10% din titlurile de participare ale celeilalte persoane juridice, pe o perioada de 1 an, împlinit pana la data plătii acestora inclusiv.

Din acest punct de vedere, participațiile mai mari de 10% în firmele românești, deținute pentru minimum 1 an, beneficiază de scutire pe impozitul pe dividende şi pe impozitul pe profit, în timp ce participațiile mai mici de 10% sunt dublu impozitate, atat cu 16%, impozit pe dividende, prin reținere la sursa de către subsidiară, cât şi cu impozit pe profit, de 16%, la firma mama. Acesta este clar un tratament fiscal dezavantajos pentru participațiile minoritare.

Pentru participaţiile de minim 10%, deținute sub 1 an, dividendele se impozitează dublu, atât prin reținere la sursa de către subsidiare, cât şi prin includerea în profiturile impozabile ale firmei mamă. Totuși, impozitul pe profit astfel calculat este restituit în momentul când beneficiarul îndeplinește condiţia de deţinere minimă de 1 an. O astfel de condiţie poate fi îndeplinită de beneficiar, de exemplu, daca nu vinde acțiunile, în această perioada.

De asemenea, o societate românească, subsidiară a unei firme din UE, nu are obligaţia reţinerii impozitului pe veniturile nerezidenților, în cazul în care firma mamă din alt stat membru UE deţine, la momentul plăţii dividendelor, pe o perioada neîntreruptă de 1 an, minimum 10% din capitalul social al persoanei juridice care distribuie dividendele.

Practic, prevederile fiscale menționate mai sus instituie un regim fiscal favorabil pentru repatrierea si centralizarea fluxurilor de dividende, câştigurilor de capital şi veniturilor din lichidarea societăţilor în care sunt deţinute participaţii.

Pentru investitorii români sau străini care ar dori să aibă un holding în România, care să deţină participații în firme din ţara noastră, este important să știe că lipsa regulilor de control al companiilor străine (CFC - Controlled Foreign Company) şi a regulilor anti-abuz specifice pot constitui un avantaj, ca de altfel şi cota scăzută de impozit pe profit, de 16%, una din cele mai reduse din Europa, după Cipru, Bulgaria, Irlanda, Letonia si Lituania.

( Ce lipsește din prevederile favorabile regimului de tip holding? 

În România, nu exista prevederi privind neimpozitarea sau nereţinerea la sursă a impozitului pe veniturile din dobânzi sau redevenţe între subsidiare si holdinguri. Mai exact, exista o singura reglementare, în ceea ce priveşte plăţile de dobânzi şi de redevenţe efectuate de o societate din România către o firmă din alt stat membru UE. Aceste plăţi sunt scutite de impozitul pe venitul nerezidenţilor, daca beneficiarul din alt stat UE este considerat beneficiarul efectiv al dobânzilor, iar plătitorul dobânzilor sau al redevențelor şi beneficiarul efectiv sunt întreprinderi asociate (de exemplu, pentru deţineri de minimum 25%), pentru cel puțin 2 ani, la data plăţilor.

În plus, România nu are prevederi privind consolidarea fiscală a profitului fiscal.

( Holdingurile românești pot doar gestiona portofoliile de participaţii
În condiţiile prevederilor fiscale prezentate mai sus, activităţile recomandate pentru holdingurile româneşti sunt limitate la deţinerea sau la gestionarea portofoliilor de participaţii, nu şi la activităţi de finanțarei ntra-grup sau la activităţi de gestionare a drepturilor de proprietate intelectuală.

Totuşi, noile prevederi fiscale reprezintă o oportunitate de structurare eficientă a activităţii grupurilor de firme româneşti şi de gestionare a activelor acestora.

În plus, aceste prevederi fiscale sunt completate de practici precum:

· înfiinţarea de firme care să gestioneze investiţiile şi averea la nivelul unei familii (conceptul de "family office");

· centralizarea unor activităţi, de regula servicii, în folosul mai multor membri ai grupurilor de firme, în aşa numitele centre de furnizare a serviciilor (conceptul de "cost shared services centre"), care să asigure un mai bun control şi o optimizare a costurilor anumitor servicii furnizate centralizat, precum şi o eficienţa a raportării centralizate;

· gestionarea mai buna a lichidităţilor în cadrul grupurilor de firme prin acorduri de tip cash pooling (managementul lichidităţilor financiare ale unui grup, prin care sunt agregate soldurilor şi dobânzile pozitive şi negative în scopul optimizării fluxului de lichidităţi);

· restructurările de afaceri (de exemplu, fuziuni, divizări etc.), care să asigure o eficientizare a operaţiunilor şi care, în plus, pot prezenta avantaje fiscale, cum ar fi, de exemplu, consolidarea pierderilor cu profiturile entităţilor care fuzionează şi posibilitatea deducerii şi reportării pierderilor înregistrate anterior fuziunii, atât de absorbantă, cât şi de absorbită, soluție eficientă în lipsa consolidării fiscale veritabile.

Pentru toate aceste măsuri de structurare a afacerilor, substanţa economică, de exemplu, motivaţia operaţionala, trebuie avută întotdeauna în vedere. Fără substanţa economică, orice structură sau tranzacţie pusă în practică ar putea fi considerată ca artificială, iar prevederile fiscale favorabile ar putea fi respinse la aplicare de către autorităţile fiscale.


În concluzie, putem afirma că reglementările adoptate până în prezent şi perspectiva legiferării unui regim de tip holding care să permită transferul resurselor intragrup fără bariere operaţionale sau legale, consolidarea fiscală a profiturilor intragrup sunt premise optimiste pentru o bună oportunitate ca  investitorii români să păstreze capitalul în România

V.4. Legea anti - off-shore: impunerea unei cote majorate de impozit de 50% 

Numărul companiilor controlate de firme off-shore s-a dublat în ultimii zece ani şi a ajuns la 9.000. Economiştii spun că acest tip de societate oferă patronilor avantajul că se pot ascunde de lege. Este alarmant, mai ales că multe firme obţin astfel contracte importante cu statul.

Înfiinţarea unei firme într-un teritoriu cu taxe mici şi discreţie financiară maximă se face uşor şi ieftin. Formalităţile durează șase săptămâni şi costă 1.500 de euro. Din cele 9.000 de firme cu acţionari din offshore-uri, cele mai multe sunt controlate din Cipru, 5.100, urmate de companii din Statele Unite şi Marea Britanie. Avantajele sunt clare: în România, firmele plătesc 16% impozit pe profit şi tot atât pentru dividende. Dacă sunt controlate de un off-shore, situaţia se schimbă.

Cea mai importantă creştere din ultimii 10 ani au cunoscut-o              off-shore-urile din Seychelles şi Belize. Patronii aleg aceste paradisuri fiscale nu neapărat ca să scape de impozite, ci ca să îşi pună la adăpost averile, care nu pot fi controlate şi confiscate de autorităţile din România.

Pentru contracararea acestei  situaţii s-au adus unele completări la Codul Fiscal prin Ordonanţa Guvernului nr. 8/2013 pentru modificarea şi completarea Legii nr. 571/2003 privind Codul fiscal şi reglementarea unor masuri financiar-fiscale, publicată în Monitorul Oficial, Partea I, nr. 54, din 23 ianuarie 2013. 

Articolul 44 al Ordonanței are următorul conținut:

<44. La articolul 116 alineatul (2), după litera c) se introduce o noua literă, litera c1), cu următorul cuprins:„c1) 50% pentru veniturile prevăzute la art. 115 alin. (1) lit. a)- g), k) si l), dacă veniturile sunt plătite într-un stat cu care România nu are încheiat un instrument juridic în baza căruia să se realizeze schimbul de informații;”>.

Pentru explicitarea acestui amendament la Codul fiscal, facem următorul comentariu:

În nota de fundamentare a ordonanţei de modificare a Codului fiscal, la capitolul „Impozitul pe veniturile obţinute din România de nerezidenţi şi impozitul pe reprezentanţele firmelor străine înfiinţate în România“, apar câteva modificări legate de modalităţile de impozitare a serviciilor pe care firmele româneşti le plătesc unor firme din străinătate (modalitatea prin care foarte multe firme îşi exportă veniturile în regiuni off-shore pentru a scăpa de o impozitare excesivă). 

Mai exact, se introduc toate cele trei situații în care veniturile care caută cea mai favorabilă condiţie de impozitare în alte state care sunt totuși taxate. 

Între ţările lumii există diverse convenții şi tratate de evitare a dublei impuneri. Astfel, dacă există convenţie între România și statul X, dar nerezidentul nu face dovada rezidenţei, atunci impunerea se face cu 16%. Dacă nerezidentul prezintă certificatul, atunci se aplică cel mai favorabil impozit dintre 16% şi cel din ţara cu care există convenţie (multe convenții au 10%, așa-numitele off-shoruri gri, cum sunt Cipru și chiar Bulgaria).

În schimb, dacă nu există convenţie cu statul respectiv, intervine o cotă majorată de impozit de 50%. Se urmăreşte astfel schimbul de informaţii între ţări şi impozitarea veniturilor cu ţările cu care nu sunt încheiate tratate de evitare a dublei impuneri (paradisurile fiscale, în special).

Un exemplu de stat cu care România nu are niciun instrument (convenție de dublă impunere) poate fi Monaco (off​-shore cu impozit de 0%). Dacă o firmă înregistrată în Monaco emite o factură către o firmă din România, adică dacă se fac plăți din România în Monaco, atunci se plătește acest impozit suplimentar de 50%. Suma se reţine automat de către bancă în momentul plăţii (exact ca impozitul pe dobânzi pe care îl reţine şi virează banca la stat).

 Există totuşi şi soluţia evitării acestui impozit uriaş aplicat la sursă: dacă nu facem plata direct din firma din România către entitatea din Monaco, ci întâi către un off-shore într-un stat cu care avem convenție (spre exemplu, Olanda sau Cipru, unde nu plătim 50%, ci doar 10%) şi apoi din acesta se face o nouă plată în Monaco, devine aplicabil regimul juridic din Olanda. În total, impozitul se reduce de la 50%, cât ar fi prin virament direct, la 20%, prin virament via Olanda. 

  În general, Cipru era aleasă pentru  că are o legislație simplă, birocraţie redusă și costuri scăzute, iar Olanda, de către investitorii care vor să folosească holdingul (în curs de reglementare la noi). Elveţia sau Luxemburg pot fi alte exemple de off-shore: sunt mai scumpe, dar asigură o mare confidenţialitate. 
Exemple de paradis fiscal unde nu există convenţie şi unde s-ar aplica impozitul de 50% sunt Insulele Cayman, Insulele Virgine Britanice, Brazilia, Argentina, Chile, Seychelles, Panama, Bahamas, Cayman, Mauritius, Belize, Aruba etc. 
Cei care își făceau un off-​shore preferau până acum Cipru  (6.000 de firme dintr-un total de 11.000 înregistrate în ţări cu regim fiscal permisiv) sau state cu care există convenții, de exemplu Malta. Una dintre cele mai căutate destinații pentru off-shore este Singapore. Din cauza noului Cod fiscal, milionarii români vor avea cheltuieli suplimentare pentru mişcarea banilor şi taxe ceva mai mari pentru banii scoşi din ţară.

Ordonanţa Guvernului, deşi are o istorie scurtă, a stârnit o serie de comentarii din partea specialiştilor în problematica financiar-economică. 
Redăm câteva opinii potrivit cărora, "Legea anti – off-shore nu ii deranjează pe "baieţii deştepti", dar poate afecta comerţul”:

· "Este complet inutilă şi mai mult încurcă decât ajuta. Cei care vor să folosească companii din străinătate pentru o impozitare mai mica, oricum nu folosesc direct companii off-shore. Romania are 85 de convenţii privind evitarea dublei impuneri. Daca cineva vrea să folosească structuri de optimizare fiscală, foloseşte interfaţa din state cu care avem deja convenţii", explica, pentru Business24.ro, Gabriel Biriş, avocat specializat in fiscalitate.

Așadar, pentru ocolirea acestei legi, compania din România nu va mai face plăţi direct cătreof-fshore, ci prin intermediul unui stat care percepe impozit mic şi cu care România are convenţie, precum Bulgaria sau Cipru, care practică impozit de 10%, dar care nu are reglementări atât de stricte în privința transferurilor către paradisuri fiscale. Şi nu este ilegal!
· O alta cale şi mai simplă este constituirea unui cont extern, spre exemplu în Ungaria, din care banii vor fi viraţi către off-shore. Tranzacţia nu intră în evidenţa Fiscului din aceste ţări, ci sub supravegherea autorităţilor din paradisul fiscal

· "Este o bariera împotriva comerţului, împotriva tuturor activităţilor. Firmele legitime, care au relații comerciale cu Romania, ce fac? Este o lege anticomerţ", considera Biriş.

· Asociația Națională a Agenţiilor de Turism din Romania (ANAT) se numără printre primele organizații care au sesizat Ministerul Finanţelor asupra riscurilor acestei legi. Cu această ocazie, autorităţile au făcut câteva clarificări asupra categoriilor de venituri care vor fi impozitate: "Sunt considerate venituri obţinute din România, prestate în afara României, numai veniturile din prestarea următoarelor servicii: servicii de management, servicii de consultanţă în orice domeniu, servicii de marketing, servicii de asistenţă tehnică, servicii de cercetare şi proiectare în orice domeniu, servicii de reclamă şi publicitate, indiferent de forma în care sunt realizate şi servicii prestate de avocaţi, ingineri, arhitecţi, notari, contabili, auditori", potrivit unui document transmis de Ministerul Finanțelor. 


Cu alte cuvinte, noua lege va bloca, practic, activităţile comerciale din aceste domenii cu ţările din afara listei de convenţii a României.
Speranța rămâne în normele de aplicare a Ordonanţei 8/2013, care sunt publicate de Guvern şi care ar putea ameliora efectele prevederii. 



V.5. Participarea României la eforturile internaţionale pentru combaterea infracţiunilor economico-finanaciare prin intermediul societăţilor off-shore şi a paradisurilor fiscale



Pe lângă contribuţia firească în calitate de membru al Uniunii Europene (principalele documente în materie adoptate la nivelul UE sunt prezentate în capitolul anterior), România colaborează activ cu alte state şi organism internaţionale în combaterea acestui flagel al zilelor noastre:

( Romania furnizează date financiare SUA, in baza FATCA

Peste 100 de bănci, asiguratori, firme de brokeraj şi administratori de fonduri din România s-au înregistrat pentru a pune la dispoziția SUA date despre americanii care au peste 50.000 de dolari în conturi, odată ce statul român a încheiat o înțelegere de principiu cu SUA pentru transferul datelor.

FATCA introduce un nou regim de schimb de informaţii între SUA şi restul statelor, completând regimul global de impozitare prin reţinerea la sursă cu noi masuri penalizatoare. Scopul FATCA este de a creşte vizibilitatea fiscului american (Internal Revenue Services/IRS) în privința persoanelor care obțin venituri prin instituții financiare străine (off-shore), de a preveni şi combate evaziunea fiscală, de a asigura o mai buna colectare a impozitelor, de sporire a veniturilor bugetare ale SUA.

Entitățile vizate de FATCA sunt atât persoanele fizice, cât şi entităţi din SUA care obţin venituri impozabile în afara ţării de rezidenţa. În contextul FATCA, IRS impune  instituţiilor financiare din întreaga lume înregistrarea pe portalul acestuia şi furnizarea de informații legate de conturile rezidenților americani existenți în bazele lor de date. În caz de nonconformitate, instituțiile financiare riscă un impozit de 30% pe veniturile având sursa în SUA, indiferent daca acestea sunt proprii sau obținute în contul clienților lor.

Datorita dificultăţilor procedurale şi legale care apar în implementarea FATCA prin raportarea de către instituțiile financiare direct către IRS din cauza conflictelor cu diversele legislații interne, SUA au decis semnarea de acorduri interguvernamentale (IGA) cu fiecare ţară participantă. 

În prezent, există doua modele principale de acord IGA. În cazul în care un stat semnează un acord IGA1, prevederile se vor aplica instituțiilor financiare din statul semnatar. Mai mult, respectivele instituții vor raporta informații către autoritatea fiscală a statului lor de rezidenta. IGA2 este conceput pentru ţările cu care SUA nu au semnat un instrument legal privind schimbul de informații, iar raportarea se va face direct către IRS. In cazul in care nici un astfel de acord nu va fi încheiat, fiecare instituție financiară din state care nu sunt semnatare va trebui să se înregistrezeşi să raporteze direct către IRS pentru a fi conformă FATCA.

În Europa Centrală, majoritatea ţărilor sunt implicate în negocierea modelului 1 de IGA: în Slovenia, negocierile au fost iniţiate, Slovacia, Polonia şi Republica Ceha vor semna curând, Croația are în desfăşurare procesul de negociere, Serbia şi Muntenegru analizează opţiunile existente, iar Ungaria a semnat deja IGA1. In ceea ce privește Bulgaria, abordarea SUA a fost neașteptată, anunțând că nu va semna versiunea reciproca a IGA 1. 

În Romania, negocierea IGA1 este în desfășurare încă de anul trecut, dar există incertitudini privind data semnării şi modelul de acord. Indiferent de stadiul semnării IGA şi indiferent că instituțiile financiare sunt pregătite sau nu, FATCA se aplică începând de la 1 iulie. Ca prim pas, instituțiile financiare     s-au înregistrat (pana la 25 aprilie) pentru a evita potenţiala reţinere la sursă pentru plăţile din surse americane.


(OECD va sprijini ANAF sa coopereze cu jurisdicții fiscale internaționale pentru reducerea fraudei
CONCLUZII

 
Deşi despre impozite se poate spune - aşa cum a afirmat-o B. Franklin că sunt la fel de sigure ca moartea, societăţile off-shore sunt instrumente juridico-financiare create de contribuabili care pun la îndoială teza de mai sus. 


Globalizarea, internaţionalizarea pieţelor de mărfuri, a tranzacţiilor financiare, a burselor precum şi progresul în domeniul schimbului de informaţii tehnico-ştiinţifice şi tehnologice a făcut şi face din ce în ce mai dificilă urmărirea aşa-numiţilor "bani fierbinţi". Văzând marile oportunităţi pe care le oferă economia globală, multe ţări în curs de dezvoltare şi în tranziţie liberalizează rapid pieţele financiare, îndepărtează barierele comerciale şi îi curtează pe investitorii străini. Invariabil, acest proces a creat şi creează goluri legislative de care se folosesc grupurile crimei organizate. 


În măsura în care liberalizarea este esenţială pentru succesul tranziţiei, ea poate crea, dacă nu se iau măsuri eficiente sau prompte, un teren fertil pentru activităţi economice ilicite. 


Vom încerca, în concluzie, să prezentăm opinia guvernelor naţionale şi a organizaţiilor internaţionale, precum şi mecanismele de control economico-financiar internaţional instituite. 


Astfel, împotriva extinderii paradisurilor fiscale se duce o adevărată luptă pe plan internaţional, promovată în special de ţările dezvoltate. Atâta timp cât statul bunăstării există (şi se extinde) va fi o presiune tot mai mare pentru majorarea taxelor. Aşa se explică intensificarea asaltului din ultima vreme dintre guvernele statelor cu taxe ridicate (inclusiv SUA) şi naţiunile lumii cu o fiscalitate redusă. 


O campanie - coordonată de 29 de naţiuni (inclusiv SUA), în cadrul OECD (Organizaţia Economică de Cooperare şi Dezvoltare), Uniunea Europeană, Banca Mondială, Fondul Monetar Internaţional, Organizaţia Naţiunilor Unite, WTO (Organizaţia de Comerţ Mondial), Departamentul Trezoreriei Americane şi Congresul SUA - a ţintit ceea ce se cheamă "practici fiscale dăunătoare" ale naţiunilor sau teritoriilor cu fiscalitate scăzută'
.


Din dorinţa de a restricţiona abilitatea companiilor multinaţionale de a se izola în jurisdicţii cu fiscalitate zero, OECD a propus o serie de măsuri de penalizare pentru folosirea paradisurilor fiscale. 


Fiecare dintre aceste iniţiative cuprind un set de obiective prin care se intenţionează eliminarea minimizării impozitului pe venit, eliminarea posibilităţii unui stat membru de a oferi facilităţi pentru atragerea investiţiilor străine şi o simplificare a operaţiunilor pan-europene. Chiar dacă aceste măsuri dau naştere mai multor forme de armonizare a impozitării veniturilor, vor rămâne încă multe probleme de rezolvat. 


Este evident că multe dintre stimulentele fiscale vor dispărea şi acest fapt nu va rămâne fără implicaţii la nivelul companiilor multinaţionale. În acest caz, principalele alternative pentru companiile multinaţionale sunt fie să-şi desfăşoare afacerile în jurisdicţii care nu fac parte din UE şi oferă condiţii favorabile, fie să facă presiuni astfel încât prin armonizarea fiscală să se ajungă la un nivel acceptabil al ratei fiscalităţii. 


Dar companiile multinaţionale sunt destul de sceptice şi se pare că vor trebui să suporte măsurile UE, care le vor afecta destul de serios pe viitor. Acest lucru se întâmplă mai ales datorită imperfecţiunilor pieţei, dat fiind faptul că nu toate companiile multinaţionale pot să îşi deschidă filiale off-shore în jurisdicţii din afara UE datorită costurilor suplimentare pe de o parte, şi datorită faptului că ţările nu sunt perfect substituibile între ele, pe de altă parte. 


"Chiar dacă paradisurile fiscale ar dispărea, ceva similar ar apărea imediat în locul lor", arăta, pentru "The Economist", Mihir Desai, de la Harvard Business School, explicând că paradisurile fiscale nu sunt decât un produs inevitabil al globalizării. 


Totodată, economiştii consideră că existenţa paradisurilor fiscale fereşte guvernele marilor state de pericolul unui imens surplus financiar. 


Investitorii susţin că, în competiţia economică globală, incluzând state cu regimuri fiscale diverse, reducerea taxelor a devenit o cheie a succesului marilor firme, iar paradisurile fiscale sunt cea mai simplă soluţie legală. 


În apărarea lor, micile "paradisuri" arată că aplică reguli stricte împotriva spălării banilor şi verifică firmele ce doresc să apeleze la serviciile lor, astfel încât să respecte legislaţia internaţională. 


În acest context, fostul preşedinte al Franţei, Nicolas Sarkozy a solicitat un rol sporit pentru Banca Mondială (BIRD), Fondul Monetar Internaţional (FMI), controlul sau chiar desfiinţarea paradisurilor fiscale, controlul fondurilor de investiţii şi a agenţiilor de rating.


Franţa a propus ca şi în Europa să se instituie o nouă ordine: control mai strict asupra pieţelor, o autoritate supranaţională asupra băncilor, un guvern economic al statelor din zona euro, preluarea de către state a acţiunilor la principalele companii industriale, practic naţionalizarea acestora. 


Pe de altă parte, senatorul american Carl Levin afirma că "Paradisurile fiscale au declarat război contribuabililor americani", arătând că SUA pierd anual 70 de miliarde de dolari din taxele pe care companiile americane înregistrate în aceste paradisuri ar trebui să le cedeze fiscului SUA. 


Totodată, autorităţile canadiene şi-au manifestat îngrijorarea cu privire la cele 88 de miliarde de dolari investiţi de firmele naţionale în paradisurile fiscale, ceea ce reprezintă a cincea parte din investiţiile străine directe ale Canadei. 


O atitudine similară este adoptată şi de statele europene, care se tem că lipsa contribuţiilor fiscale ale marilor companii le va împiedica să întreţină o populaţie aflată în curs de îmbătrânire. La aceasta se adaugă efectele secundare ale globalizării finanţelor, precum evaziunea fiscală, spălarea banilor şi finanţarea terorismului. 


Un studiu recent al IDC (International Data Corporation) privind investiţiile Statelor Unite ale Americii în furnizorii de servicii off-shore, arăta că impactul asupra pieţei americane este deopotrivă bun şi rău. Potrivit studiului, până in 2008, investiţiile în furnizorii de servicii off-shore au însumat, cu aproximaţie, mai puţin de 10% din totalul pieţei, o valoare rezonabilă!
. 


Pentru următorii câţiva ani, se aşteapta o lărgire a comunităţii furnizorilor de servicii off-shore, 


China apare în prezent ca o piaţă latentă în această privinţă, comparativ cu India. Nu este mai puţin adevărat că, sub influenţa afluxului de investitori americani din India şi a creşterii numărului de specialişti proprii, China are tendinţa de a impulsiona tendinţa de externalizare a activităţilor în rândul americanilor.


În concluzie, este de reţinut că economia globală, dominată de afaceri comerciale, finanţe, bănci şi piaţa de capital, se înfăţişează ca un vast imperiu care îşi prelungeşte frontierele dincolo de imaginaţia noastră, un imperiu care ne subjugă viaţa şi ne face pe toţi (oameni, instituţii, guverne şi naţiuni) să depindem de puterea şi mizeria banului. Imensa scenă a economiei şi finanţelor mondiale este protejată premeditat de un văl de mister, dincolo de care este greu, cel mai adesea imposibil, de a pătrunde cu mijloacele legale.

- Convenţia Vamală relativă la importul temporar al vehiculelor rutiere particulare

- Convenţiile fiscale semnate de state precum Olanda, Marea Britanie, S.U.A., Danemarca, Franţa, convenţiile dintre Franţa, Polynezia Franceză şi Noua Caledonie, Olanda şi Antilele Olandeze, Marea Britanie, Jersey şi Insula Man 

- Convenţiile Model ale OCDE şi ONU 

- Decizia-cadru a Consiliului, din 26 iunie 2001, privind identificarea, depistarea, blocarea sau indisponibilizarea şi confiscarea 
instrumentelor şi produselor infracţiunii 

- Decizia cadru 2002/475/JAI a Consiliului din 13 iunie 2002 
relativ la lupta contra terorismului 

- Decizia Consiliului din 17 octombrie 2000, relativ la modalităţile de cooperare între unităţile de informare financiară ale statelor membre în ce priveşte schimbul de informaţii 

- Decretul-Lege nr. 54/1990 - facilităţi fiscale pentru investiţii 
nou create 

- Directiva 2005/60/CE a Parlamentului european şi a Consiliului din 26 octombrie 2005, referitoare la prevenirea utilizării sistemului financiar în scopuri de albire a capitalurilor şi de finanţare a terorismului 

- Directiva 2006/70/CE a Comisiei din 1 august 2006, privind măsuri de 
punere în aplicare a directivei 2005/60/CE a Parlamentului European şi a Consiliului, cu privire la definiţia persoanelor expuse politic şi condiţiile tehnice de aplicare a obligaţiilor simplificate de vigilenţă în ce priveşte clientela, ca şi exceptarea în caz de activitate financiară desfăşurată ocazional sau pe scară foarte redusă 

- Directiva nr. 2001/97 CE, a Parlamentului European şi a Consiliului Uniunii Europene din 2 decembrie 2001, care modifică Directiva de mai sus 
(nr.91/308) 

- Directiva nr. 2006/70/CE şi Regulamentul (CE) nr. 1781/2006 al Directivei 2005/60/CE 

- Directiva nr. 2006/70/EC, privind stabilirea măsurilor de implementare a Directivei 2005/60/EC 

- Directiva nr. 91/308 din 10 iunie 1991, adoptată de Consiliul Comunităţilor Europene, referitoare la prevenirea utilizării sistemului financiar pentru 
spălarea banilor 

- Directiva Parlamentului şi a Consiliului European cu privire la prevenirea 
utilizării sistemului financiar în scopul spălării de bani şi al finanţării 
activităţilor teroriste, adoptată la 9 august 2005 

- GAFI - studiu denumit Raport despre exilul fiscal 

- H.G. nr. 793/14 iulie 2005, privind aprobarea Strategiei Naţionale de Luptă Antifraudă pentru protecţia intereselor financiare ale Uniunii Europene 
în România

- Hotărârea dată de Curtea Supremă a Statelor Unite în cazul Helvering versus Gregory Palan Ronen (în 2002), din lucrarea "Tax Havens and the Comercialization of State Sovereignty" 

- Hotărârea de Guvern nr. 44/2004 privind Normele de aplicare a Legii nr. 571/2003 privind Codul fiscal 

- Hotărârea de Guvern nr. 728/2001 

- Hotărârea Guvernului nr. 531/2006 pentru aprobarea Regulamentului de 
organizare şi funcţionare a Oficiului Naţional de Prevenire şi 
Combatere a Spălării Banilor 

- Hotărârea Guvernului nr. 728/2001 

- IDC - studiu privind investiţiile Statelor Unite ale Americii 

- Înalta Curte de Casaţie şi Justiţie, Secţia Penală, Decizia nr. 1386 din 11 martie 2004 

- Legea nr. 103/2002 privind dreptul exclusiv al cultelor religioase pentru producerea obiectelor de cult 

- Legea nr. 133/1999, privind stimularea întreprinzătorilor privaţi, pentru înfiinţarea şi dezvoltarea întreprinderilor mici şi mijlocii 

- Legea nr. 141/1997 privind Codul vamal al României 

- Legea nr. 143/2000, pentru combaterea traficului de 
stupefiante, care reglementează şi instituţia „livrărilor supravegheate" şi a investigatorilor acoperiţi 

- Legea nr. 182/2000, privind protejarea patrimoniului cultural naţional mobil 

- Legea nr. 21/1999 

- Legea nr. 230/2005 

- Legea nr. 239/2004 

- Legea nr. 302/2004, privind cooperarea judiciară internaţională în materie penală 

- Legea nr. 306/13.11.2007 privind salarizarea personalului ONPCSB 

- Legea nr. 32/1994, privind sponsorizarea 

- Legea nr. 345/2002, republicată, abrogată prin Legea nr. 571/2003 

- Legea nr. 36/2006 pentru aprobarea Ordonanţei de Urgenţă a Guvernului nr.135/2005 privind modificarea Legii nr.656/2002, pentru prevenirea şi sancţionarea spălării banilor, precum şi pentru instituirea unor măsuri 
de prevenire şi combatere a finanţării actelor de terorism 

-  Legea nr. 39/2003, privind prevenirea şi combaterea criminalităţii organizate

- Legea nr. 414/2002, cu modificările ulterioare, abrogată prin Legea nr. 
571/2003 

- Legea nr. 565/2002, privind ratificarea Convenţiei Naţiunilor Unite împotriva criminalităţii transnaţionale organizate 

- Legea nr. 571/2003 privind Codul fiscal 

- Legea nr. 656/2002, pentru prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism 

- Legea nr. 678/2002 

- Legea nr. 682/2002 privind protecţia martorilor 

- Legea nr. 69/2000, legea educaţiei fizice şi sportului 

- Legea nr. 78/2000, pentru prevenirea, descoperirea şi sancţionarea faptelor de corupţie 

- Legea nr. 84/1992, privind regimul Zonelor Libere 

- Legea Patriot (25 oct. 2001) SUA, legislaţia privitoare la secretul bancar 

- Legea locuinţei nr. 114/1996, pentru veniturile obţinute din 
activităţile economice, care sunt utilizate pentru îmbunătăţirea confortului şi a eficienţei clădirii, pentru întreţinerea şi repararea proprietăţii comune 

- Normativele 3/2002 ale Băncii Naţionale privind Standardele informaţiei asupra clienţilor 

- Normele metodologice pentru aplicarea Ordonanţei de urgenţă a Guvernului nr. 24/1998, privind regimul zonelor defavorizate, republicată 

- OCDE - raport pe anul 1998 

- O.U.G. nr. 66/1997, privind scutirea de plată a impozitelor pe salarii şi/sau pe venituri realizate de consultanţii străini pentru activităţile desfăşurate 
în România în cadrul unor raporturi de împrumut 

- O.G. nr. 63/1997, privind stabilirea unor facilităţi pentru dezvoltarea turismului rural 

- O.G. nr. 70/1994, privind impozitul pe profit, cu modificările 
ulterioare 

- Ordinului nr. 1/2000 al preşedintelui Agenţiei Naţionale pentru Dezvoltarea Regională, privind stabilirea activităţilor economice conform domeniilor de interes pentru realizarea de investiţii în zona defavorizată 

- O.U.G. nr. 17/2000 privind taxa pe valoarea adăugată 

- O.U.G. nr. 24/1998, care ulterior a fost modificată prin O.U.G. nr. 75/2000, aprobată cu modificări prin Legea nr. 621/2001 

- O.G. nr. 26/1996 

- O.G. nr. 3/1992, privind taxa pe valoarea adăugată 

- O.G. nr. 94/2004, aprobată cu modificări prin Legea nr. 507/2004, cu modificările ulterioare 

- O.U.G. nr. 103/21.12.2006, privind unele măsuri pentru facilitatea cooperării poliţieneşti internaţionale 

- O.U.G. nr. 160/1999, privind instituirea unor măsuri de stimulare a activităţii titularilor de acorduri petroliere şi subcontractanţilor acestora 

- O.U.G. nr. 94/2001, pentru completarea OG nr. 73/1999, privind impozitul pe venit; 

- Programul Phare RO 9304 

- Raportul Comisiei Europene privind crima organizată în anul 2000 

- Raportul Comisiei Europene privind Crima organizată în anul 2003 

- Raportul EUROPOL privind crima organizată in Uniunea Europeană în anul 2003 

- Rechizitoriul din 24.05.1999 emis în dosarul nr. 486/P/1999 al Parchetului de pe lângă Tribunalul Cluj 

- Rechizitoriul emis în dosarul nr. 142/P/2002 al Parchetului de pe lângă Curtea de Apel Constanţa 

- Rechizitoriul nr. 1364/P/1998 al Parchetului de pe lângă Curtea de Apel Bucureşti 

- Rechizitoriul nr. 494/P/2002 din 30 mai 2003 al Parchetul de pe lângă Tribunalul Vaslui 

- Rechizitoriul nr. 895/P/2000 din 15 august 2000 emis de Parchetul de pe lângă Tribunalul Galaţi 

- Recomandarea nr. R.(80) a Comitetului miniştrilor statelor membre ale Consiliului Europei cu privire la măsurile împotriva transferului şi 
ascunderii capitalurilor de origine criminală, adoptată de Comitetul miniştrilor la 27 iunie 1980 

- Recomandările Grupului de Acţiune Financiară elaborate în anul 1990, revizuite în 1996, completate in anul 2001 cu alte 8 recomandări 
speciale privind finanţarea terorismului şi cu o noua recomandare specială privind "transportul prin curieri", adoptată la 22 octombrie 2004 

- Regulamentul (CE) nr. 1781/2006 al Parlamentului european şi al 
Consiliului, din 15 noiembrie 2006, relativ la informaţiile privitoare la trăgător, în viramentele de fonduri 

- Regulamentul de aplicare a Codului Vamal al României aprobat iniţial prin OG. nr. 626/1997 şi publicat în M. Of. nr. 271 bis din 9 octombrie 1997 

- Regulamentul de aplicare a Codului Vamal al României 

- Regulamentul vamal adoptat prin O.G. nr. 1114/2001 şi modificat prin R.G. nr. 802/2004 

- Regulamentul Vamal 

- Cod Vamal, adoptat prin Legea 86/2006 

- Sentinţa penală nr. 233 din 2 decembrie 2002 dată de Tribunalul Bihor 

- Sinteză statistică a datelor din Registrul Naţional al Comerţului, editată de Camera de Comerţ şi Industrie a României şi a Municipiului Bucureşti, 2001 

- Strategia post-aderare a Administraţiei Vamale Române 

- The Concise Oxford Dictionary 

- The Economist, 22 septembrie 2001 

- The Longman Dictionary 

-  The Offshore Professionals -International Company Services LTD (Gibraltar), 12/1999 

- The Times English Dictionary 

- Ziarul Curentul, 3 februarie 2000, articolul Rusia - paradisul crimei organizate - extrase din Raportul Centrului de 
Studii Strategice din Washington 

-  Ziarul Financiar din 2 februarie 2004.

ANEXA  1

Lista instrumentelor juridice 

încheiate de România în baza cărora se realizează 

schimbul de informaţii cu alte state


În urma publicării O.G. nr. 8/2013 pentru modificarea şi completarea Legii nr. 571/2013 privind Codul fiscal şi reglementarea unor măsuri financiar-fiscale, care a intrat în vigoare începând cu data de 1 februarie 2013, în vederea aplicării Art. I, pct. 44 din acest act normativ, care vizează completarea alineatului 2 al art. 116 din Codul fiscal, modificat şi completat, în sensul aplicării unei cote de impozit de 50% asupra veniturilor prevăzute la art. 115, alin. (1), lit. a) – g), k) şi l) din acelaşi act normativ, dacă veniturile sunt plătite într-un stat cu care România nu are încheiat un instrument juridic în baza căruia să se realizeze schimbul de informaţii, prezentăm mai jos următoarele: 

1. Lista completă a Convenţiilor de evitare a dublei impuneri 

pentru impozitele pe venit şi pe capital încheiate de România:

	Nr crt. 
	ŢARA 
	Nr. şi data Decretului (Legii) de ratificare a Convenţiei 
	Buletinul (M.O.) în care este publicată Convenţia 

	0 
	1 
	2 
	3 

	1 
	Africa de Sud 
	59/13.07.1994 
	199/1994 

	2 
	Albania 
	86/18.10.1994 
	302/1994 

	3 
	Algeria 
	25/12.04.1995 
	69/1995 

	4 
	Anglia 
	26/03.02.1976 
	13/1976 

	5 
	Arabia Saudită 
	259/07.12.2011 
	917/2011 

	6 
	Armenia 
	121/9.07.1997 
	156/1997 

	7 
	Australia 
	85/20.03.2001 
	150/2001 

	8 
	Austria 
	333/15.11.2005 
	1034/2005 

	9 
	Azerbaidjan 
	366/19.09.2003 
	687/2003 

	10 
	Bangladesh 
	221/04.09.1987 
	37/1987 

	11 
	Belarus 
	102/26.05.1998 
	200/1998 

	12 
	Belgia 
	126/16.10.1996 
	262/1996 

	13 
	Bulgaria 
	5/10.01.1995 
	7/1995 

	14 
	Canada 
	450/1.11.2004 
	1043/2004 

	15 
	Cehia 
	37/23.06.1994 
	157/1994 

	16 
	China 
	5/24.01.1992 
	10/1992 

	17 
	Cipru 
	261/09.07.1982 
	66/1982 

	18 
	Coreea de Sud 
	18/08.04.1994 
	96/1994 

	19 
	Coreea de Nord 
	104/19. 06.2000 
	301/2000 

	20 
	Croaţia 
	127/16.10.1996 
	271/1996 

	21 
	Danemarca 
	389/27.10.1977 
	118/1977 

	22 
	Ecuador 
	111/9.11.1992 
	294/1992 

	23 
	Egipt 
	316/14.10.1980 
	84/1980 

	24 
	Elveţia 
	60/13.07.1994 
	200/1994 

	
	Elveţia (Protocol) 
	261/07.12.2011 
	934/2011 

	25
	E.A.U. 
	74/03.11.1993 
	262/1993 

	26 
	Estonia 
	449/01.11.2004 
	1126/2004 

	27 
	Etiopia 
	448/01.11.2004 
	1057/2004 

	28 
	Fed. Rusă 
	38/16.06.1994 
	158/1994 

	29 
	Filipine 
	23/04.04.1995 
	64/1995 

	30 
	Finlanda  
	201/24.12.1999 
	642/1999 

	31 
	Franţa 
	240/23.12.1974 
	171/1974 

	32 
	Georgia 
	45/26.03.1999 
	132/1999 

	33 
	Grecia 
	25/12.03.1992 
	46/1992 

	34 
	India 
	221/04.09.1987 
	37/1987 

	35 
	Indonezia 
	50/ 2.03.1998 
	104/1998 

	36 
	Iran 
	279/15.05.2002 
	401/2002 

	37 
	Irlanda 
	208/28.11.2000 
	626/2000 

	38 
	Islanda 
	139/04.07.2008 
	589/2008 

	39 
	Israel 
	39/14.02.1998 
	86/1998 

	40 
	Iordania 
	215/26.06.1984 
	51/1984 

	41 
	Italia 
	82/15.04.1977 
	34-35/1977 

	42 
	Letonia 
	606/6.11.2002 
	841/2002 

	43 
	Liban 
	10/21.03.1996 
	62/1996 

	44 
	Lituania 
	278/15.05.2002 
	393/2002 

	45 
	Luxemburg 
	85/18.10.1994 
	299/1994 

	46 
	Japonia 
	213/05.07.1976 
	69/1976 

	47 
	Kazahstan 
	11/6.03.2000 
	109/2000 

	48 
	Kuwait 
	5/08.03.1993 
	57/1993 

	49 
	Malayezia 
	482/26.12.1983 
	106/1983 

	50 
	Malta 
	61/3.07.1996 
	144/1996 

	51 
	Macedonia 
	306/17.05.2002 
	473/2002 

	50 
	Maroc  
	5/18.02.2004 
	161/2004 

	53 
	Mexic 
	331/20.06.2001 
	372/2001 

	54 
	Moldova 
	60/17.06.1995 
	127/1995 

	55 
	Namibia 
	61/15.04.1999 
	188/1999 

	56 
	Nigeria 
	10/08.03.1993 
	58/1993 

	57 
	Norvegia 
	67/25.03.1981 
	19/1981 

	58 
	Olanda 
	85/25.05.1999 
	251/1999 

	59 
	Pakistan 
	212/28.11.2000 
	632/2000 

	60 
	Polonia 
	6/10.01.1995 
	7/1995 

	61 
	Portugalia 
	63/15.04.1999 
	194/1999 

	62 
	Quatar 
	84/20.03.2001 
	150/2001 

	27 
	Etiopia 
	448/01.11.2004 
	1057/2004 

	28 
	Fed. Rusă 
	38/16.06.1994 
	158/1994 

	29 
	Filipine 
	23/04.04.1995 
	64/1995 

	30 
	Finlanda  
	201/24.12.1999 
	642/1999 

	31 
	Franţa 
	240/23.12.1974 
	171/1974 

	32 
	Georgia 
	45/26.03.1999 
	132/1999 

	33 
	Grecia 
	25/12.03.1992 
	46/1992 

	34 
	India 
	221/04.09.1987 
	37/1987 

	35 
	Indonezia 
	50/ 2.03.1998 
	104/1998 

	36 
	Iran 
	279/15.05.2002 
	401/2002 

	37 
	Irlanda 
	208/28.11.2000 
	626/2000 

	38 
	Islanda 
	139/04.07.2008 
	589/2008 

	
	Israel 
	39/14.02.1998 
	86/1998 

	40 
	Iordania 
	215/26.06.1984 
	51/1984 

	41 
	Italia 
	82/15.04.1977 
	34-35/1977 

	42 
	Letonia 
	606/6.11.2002 
	841/2002 

	43 
	Liban 
	10/21.03.1996 
	62/1996 

	44 
	Lituania 
	278/15.05.2002 
	393/2002 

	45 
	Luxemburg 
	85/18.10.1994 
	299/1994 

	46 
	Japonia 
	213/05.07.1976 
	69/1976 

	47 
	Kazahstan 
	11/6.03.2000 
	109/2000 

	48 
	Kuwait 
	5/08.03.1993 
	57/1993 

	49 
	Malayezia 
	482/26.12.1983 
	106/1983 

	50 
	Malta 
	61/3.07.1996 
	144/1996 

	51 
	Macedonia 
	306/17.05.2002 
	473/2002 

	50 
	Maroc  
	5/18.02.2004 
	161/2004 

	53 
	Mexic 
	331/20.06.2001 
	372/2001 

	54 
	Moldova 
	60/17.06.1995 
	127/1995 

	55 
	Namibia 
	61/15.04.1999 
	188/1999 

	56 
	Nigeria 
	10/08.03.1993 
	58/1993 

	57 
	Norvegia 
	67/25.03.1981 
	19/1981 

	58 
	Olanda 
	85/25.05.1999 
	251/1999 

	59 
	Pakistan 
	212/28.11.2000 
	632/2000 

	60 
	Polonia 
	6/10.01.1995 
	7/1995 

	61 
	Portugalia 
	63/15.04.1999 
	194/1999 

	62 
	Quatar 
	84/20.03.2001 
	150/2001 

	63 
	R.F.Germania 
	29/16.01.2002 
	73/2002 

	64 
	*) Republica Federativă Iugoslavia
	122/09.07.1997 
	155/1997 

	65 
	**) R.S.F. Iugoslavia 
	331/14.10.1986 
	61/1986 

	66 
	San Marino 
	384/31.12.2007 
	13/2008 

	
	San Marino (Protocol) 
	85/06.06.2011 
	408/2011 

	67 
	S.U.A. 
	238/23.12.1974 
	168/1974 

	68 
	Singapore 
	475/09.07.2002 
	580/2002 

	69 
	Siria 
	106/14.04.2009 
	279/2009 

	70 
	Slovacia 
	96/10.11.1994 
	315/1994 

	71 
	Slovenia 
	55/24.01.2003 
	105/2003 

	72 
	Spania 
	418/05.12.1979 
	97/1979 

	73 
	Sri Lanka 
	149/22.05.1985 
	27/1985 

	74 
	Sudan 
	386/31.12.2007 
	13/2008 

	75 
	Suedia 
	432/31.10.1978 
	104/1978 

	76 
	Tadjikistan 
	16/17.02.2009 
	110/2009 

	77 
	Thailanda 
	3/03.02.1997 
	18/1997 

	78 
	Tunisia 
	326/23.12.1987 
	60/1987 

	79 
	Turcia 
	331/14.10.1986 
	61/1986 

	80 
	Turkmenistan 
	107/14.04.2009 
	321/2009 

	81 
	Ucraina 
	128/16.10.1996 
	272/1996 

	82 
	Ungaria 
	91/26.10.1994 
	306/1994 

	83 
	Uzbekistan 
	26/12.03.1997 
	46/1997 

	84 
	Vietnam 
	6/13.03.1996 
	56/1996 

	
	
	
	



*) Prevederile acestei convenţii se aplică şi în cazul Muntenegrului


**) Prevederile acestei convenţii se aplică în cazul Bosnia-Hertegovina

2. Lista Acordurilor privind schimbul de informaţii în domeniul fiscal 


încheiate de România cu alte state:

	Nr

Crt.


	Ţara
	Nr. şi data Legii de

ratificare a acordului


	M.O. în care este publicat

acordul

	1 
	Guernsey 
	265/07.12.2011
	887/2011



3. Directiva 2011/16/UE a Consiliului din 15 februarie 2011 privind cooperarea administrativă în domeniul fiscal şi de abrogare a Directivei 77/799/CEE privind asistenţa reciprocă între autorităţile competente din statele membre în domeniul taxării directe şi impunerii primelor de asigurare, cu amendamentele ulterioare – aplicabilă tuturor Statelor Membre ale Uniunii Europene, iar de la data de 01.07.2013, aplicabilă şi în cazul Croaţiei.
ANEXA  2

Lista principalelor documente adoptate  la nivelul UE 

şi al altor organizaţii şi organisme internaţionale, 

cu referire la problematica paradisurilor fiscale şi a societăţilor off-shore
  ( Council of the European Union, 2010, Council Directive 2010/24/EU of 16 March 2010 concerning mutual assistance for the recovery of claims relating to taxes, duties and other measures, Official Journal of the European Union,


http://eur-lex.europa.eu/LexUriServ/LexUriServ.do?uri=OJ:L:2010:084:0001:0012:EN:PDF
(  Council of the European Union, 1999, Report from the Code of Conduct Group (Business Taxation)to ECOFIN Council on 29 November 1999, SN 4901/99,
http://ec.europa.eu/taxation_customs/resources/documents/primarolo_en.pdf

( European Commission, 2012, Communication from The Commission to The European Parliament and The Council - An Action Plan to strengthen the fight against tax fraud and tax evasion, COM(2012) 722 final,

http://ec.europa.eu/taxation_customs/resources/documents/taxation/tax_fraud_evasion/com_2012_722_en.pdf

( European Commission, 2012, Tackling tax fraud and evasion in the EU - frequently asked questions,MEMO/12/492, 

http://europa.eu/rapid/press-release_MEMO-12-492_en.htm

(  European Commission, 2012, Communication from The Commission to The European Parliament and The Council on concrete ways to reinforce the fight against tax fraud and tax evasion including in relation to third countries, COM(2012) 351 final,

http://ec.europa.eu/taxation_customs/resources/documents/common/publications/com_reports/taxation/com(2012)351_en.pdf

( European Commission, 2012, Proposal for a Directive of The European Parliament and of TheCouncil on the freezing and confiscation of proceeds of crime in the European Union, COM(2012) 85 final, 

http://ec.europa.eu/home-affairs/news/intro/docs/20120312/1_en_act_part1_v8_1.pdf

( European Commission, 2011, Financial Transaction Tax: Making the financial sector pay its fairshare, IP/11/1085, 

http://europa.eu/rapid/press-release_IP-11-1085_en.htm

( European Commission, 2011, Proposal for a COUNCIL DIRECTIVE on a common system of financial transaction tax and amending Directive 2008/7/EC, COM/2011/0594 final, 

http://eurlex.europa.eu/LexUriServ/LexUriServ.do?uri=CELEX:52011PC0594:EN:NOT

( European Commission, Where does money come from?,


http://ec.europa.eu/budget/explained/budg_system/financing/fin_en.cfm

( European Commission, Proposal for a Council Directive on a Common Consolidated Corporate Tax (CCCTB), COM(2011) 121/4,
http://ec.europa.eu/taxation_customs/resources/documents/taxation/company_tax/common_tax_base/com_2011_121_en.pdf
( European Communities, 1995, Convention on the Protection of the European Communities’ financial interests, Official Journal of the European Communities,


http://eur-lex.europa.eu/LexUriServ/LexUriServ.do?uri=OJ:C:1995:316:0048:0057:EN:PDF

( European Economic and Social Committee, 2012, Opinion of the European Economic and Social Committee on ‘Tax and financial havens: a threat to the EU’s internal market’ (own-initiative opinion), (2012/C 229/02), Official Journal of the European Union,

( European Parliament, 2012, European Parliament resolution of 19 April 2012 on the call for concrete ways to combat tax fraud and tax evasion,

http://www.europarl.europa.eu/sides/getDoc.do?type=TA&reference=P7-TA-2012-0137&language=EN&ring=B7-2012-0203

( European Union, 1995, Council Act of 26 July 1995 drawing up the Convention on the protection of the European Communities' financial interests, (95/C 316/03), Official Journal of the European Communities,


http://eur-lex.europa.eu/LexUriServ/LexUriServ.do?uri=CELEX:31995F1127(03):EN:NOT

